***Монгол Улсын Их Хурлын 2022 оны намрын ээлжит чуулганы***

***Эдийн засгийн байнгын хорооны 12 дугаар сарын 13-ны өдөр***

***/Мягмар гараг/-ийн хуралдааны товьёг***

|  |  |  |
| --- | --- | --- |
| **1№** | **Баримтын агуулга** | **Хуудас** |
| **1** | **Хуралдааны товч тэмдэглэл:**  |  1-22 |
| **2** | **Хуралдааны дэлгэрэнгүй тэмдэглэл:** |  23-89 |
| **6** | 1.***Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүд /****Засгийн газар 2021.01.05-ны өдөр өргөн мэдүүлсэн,* ***анхны хэлэлцүүлэг/ үргэлжлэл*** |  25-49 |
|  | 2.“*Хууль батлагдсантай холбогдуулан авах арга хэмжээний тухай”* ***Улсын Их Хурлын тогтоолын төсөл***  |  49-50 |
|  | *3.****Монгол Улс, Дэлхийн банкны Олон улсын сэргээн босголт, хөгжлийн ассоциаци хоорондын “Монгол Улсын тээврийн холболт болон логистикийг сайжруулах төсөл”-ийн Зээлийн хэлэлцээрийн төсөл /****Засгийн газар 2022.12.05-ны өдөр ирүүлсэн,* ***зөвшилцөх,*** *санал дүгнэлтээ Аюулгүй байдал, гадаад бодлогын байнгын хороонд хүргүүлнэ/* |  50-56 |
|  | *4.****Монгол Улс, Дэлхийн банкны Олон улсын хөгжлийн ассоциаци хоорондын “Ухаалаг засаг-II төсөл”-ийн зээлийн хэлэлцээрийн төсөл*** */ Засгийн газар 2022.12.05-ны өдөр ирүүлсэн,* ***зөвшилцөх,*** *санал дүгнэлтээ Аюулгүй байдал, гадаад бодлогын байнгын хороонд хүргүүлнэ/* |  56-60 |
|  | *5.****Төрийн болон орон нутгийн өмчийн тухай хууль /Шинэчилсэн найруулга/-ийн төсөл болон хамт өргөн мэдүүлсэн бусад хуулийн төслүүд*** */Засгийн газар 2022.11.02-ны өдөр өргөн мэдүүлсэн,* ***хэлэлцэх эсэх****/* |  60-63 |
|  | *6.****“Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай” Улсын Их Хурлын тогтоолын төсөл*** */Улсын Их Хурлын гишүүн Д.Цогтбаатар нарын 12 гишүүн 2022.06.03-ны өдөр өргөн мэдүүлсэн,* ***хэлэлцэх эсэх****/* |  63-68 |
|  | *7.Монголбанкны 2021 оны жилийн тайлан сонсох*  |  68-79 |
|  | *8.“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын 91 дүгээр тогтоолын хэрэгжилтийн тайлан сонсох* |  79-89 |

***Монгол Улсын Их Хурлын 2022 оны намрын ээлжит чуулганы***

***Эдийн засгийн байнгын хорооны 12 дугаар сарын 13-ны өдөр***

***/Мягмар гараг/-ийн хуралдааны товч тэмдэглэл***

Эдийн засгийн байнгын хорооны дарга Ц.Цэрэнпунцаг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 15 цаг 24 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Д.Батлут;*

*Чөлөөтэй: Т.Аюурсайхан, Д.Бат-Эрдэнэ, Ч.Хүрэлбаатар;*

*Эмнэлгийн чөлөөтэй: Ж.Бат-Эрдэнэ, Ч.Ундрам.*

Хэлэлцэх асуудалтай холбогдуулан Улсын Их Хурлын гишүүн Б.Пүрэвдорж үг хэлэв.

Байнгын хорооны дарга Ц.Цэрэнпунцаг Төлбөрийн чадваргүйдлийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий ажлын хэсгийн ахлагч, Улсын Их Хурлын гишүүн Х.Булгантуяа цаашид ажлын хэсэг ахлан ажиллах боломжгүй болсон тул Улсын Их Хурлын гишүүн Д.Цогтбаатар уг хуулийн төслийн ажлын хэсгийг ахалж ажиллах санал ирүүлснийг танилцуулав.

**Ц.Цэрэнпунцаг:** Төлбөрийн чадваргүйдлийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын гишүүн Д.Цогтбаатарыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

***Нэг.Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүд* */****Засгийн газар 2021.01.05-ны өдөр өргөн мэдүүлсэн,* ***анхны хэлэлцүүлэг,*** *үргэлжлэл****/***

Хэлэлцэж буй асуудалтай холбогдуулан Уул уурхай, хүнд үйлдвэрийн дэд сайд О.Батнайрамдал, Уул уурхай, хүнд үйлдвэрийн яамны Хуулийн хэлтсийн дарга Т.Ганбаатар, Санхүүгийн зохицуулах хорооны Үнэт цаасны газрын дарга Б.Дөлгөөн, ахлах референт А.Нинжин, Ж.Мөнх-Оргил, Монголын хөрөнгийн бирж Төрийн өмчит хувьцаат компанийн гүйцэтгэх захирал Х.Алтай, Монголын экспортлогчдын холбооны ерөнхийлөгч Д.Галсандорж нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Уул уурхайн бүтээгдэхүүний биржийн тухай хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын гишүүн Н.Учрал, Б.Энхбаяр, М.Оюунчимэг, Х.Булгантуяа нарын тавьсан асуултад Уул уурхай, хүнд үйлдвэрийн сайд Ж.Ганбаатар, Уул уурхай, хүнд үйлдвэрийн дэд сайд О.Батнайрамдал, Санхүүгийн зохицуулах хорооны Үнэт цаасны газрын дарга Б.Дөлгөөн, Монголын Хөрөнгийн бирж Төрийн өмчит хувьцаат компанийн гүйцэтгэх захирал Х.Алтай нар хариулж, тайлбар хийв.

*Ажлын хэсгээс гаргасан зарчмын зөрүүтэй саналын томьёоллоор санал хураалт явуулав.*

**Ц.Цэрэнпунцаг:** 1.Ажлын хэсгийн гаргасан, Төслийн 2 дугаар зүйлийн 2.1 дэх хэсгийн “Үнэт цаасны зах зээлийн тухай хууль,” гэсний дараа “Санхүүгийн зохицуулах хорооны эрх зүйн байдлын тухай хууль” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн Ц.Цэрэнпунцагийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Ц.Цэрэнпунцаг:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

2.Ажлын хэсгийн гаргасан, Төслийн 3 дугаар зүйлийн 3.2 дахь хэсгийгхасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

3.Ажлын хэсгийн гаргасан, Төслийн 4 дүгээр зүйлийн 4.1.3 дахь заалтын “Санхүүгийн зохицуулах хорооноос” гэсний дараа “тусгай” гэж нэмж, “суудлын” гэснийг, мөн зүйлийн 4.1.5 дахь заалтын “брокерын санал болгосон” гэснийг тус тус хасаж, мөн зүйлийн 4.1.8 дахь заалтын “спот гэрээ,” гэсний дараа “форвард гэрээ,” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

4.Ажлын хэсгийн гаргасан, Төслийн 4 дүгээр зүйлийн 4.1.10 дахь заалтын “арилжих” гэснийг “худалдах, худалдан авах” гэж өөрчилж, мөн зүйлийн 4.1.11 дэх заалтыг хасаж, мөн зүйлд доор дурдсан агуулгатай шинэ заалт нэмэх:

“4.1.16.“форвард гэрээ” гэж уул уурхайн бүтээгдэхүүнийг тогтоосон хугацаанд, тохиролцсон нөхцөлөөр биет байдлаар ирээдүйд нийлүүлэх болон төлбөр гүйцэтгэх гэрээг.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

5.Ажлын хэсгийн гаргасан, Төслийн ХОЁРДУГААР БҮЛЭГ-ийн гарчгийн “, ЗОРИЛГО” гэснийг хасаж, 5 дугаар зүйлийн 5.1, 5.2 дахь хэсгийг доор дурдсанаар тус тус өөрчлөн найруулах:

“5.1.Бирж нь төрийн өмчийн оролцоотой хуулийн этгээд байна.”

“5.2.Биржийн бүтэц, зохион байгуулалт үйл ажиллагаатай холбоотой дараах зүйлийг дүрэмд тусгана:” гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн С.Чинзоригийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Улсын Их Хурлын гишүүн С.Чинзоригийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Ц.Цэрэнпунцаг:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Дээрх саналтай холбогдуулан Улсын Их Хурлын гишүүн Б.Энхбаяр үг хэлэв.

6.Ажлын хэсгийн гаргасан, Төслийн 5 дугаар зүйлийн 5.3.1 дэх заалтын “төлбөр тооцоо, хийх” гэснийг “арилжаа болон клирингийн” гэж өөрчилж, мөн зүйлийн 5.3.2 дахь заалтыг, мөн зүйлийн 5.3.3 дахь заалтын “даатгалын тогтолцоо,” гэснийг хасаж, мөн зүйлд доор дурдсан агуулгатай 5.3.4 дэх шинэ заалт нэмж, мөн зүйлийн 5.4 дэх заалтыг доор дурдсанаар өөрчлөн найруулах:

 “5.3.4.эрсдэлийн удирдлагын бодлоготой байх бөгөөд учирч болзошгүй эрсдэлээ даатгалд даатгуулсан байх.”

“5.4.Биржээр арилжаалах бүтээгдэхүүний нэр төрөл, ангиллыг Засгийн газар батална.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

7.Ажлын хэсгийн гаргасан, Төслийн 5 дугаар зүйлийн 5.6 дахь хэсгийг доор дурдсанаар өөрчлөн найруулж, мөн зүйлд доор дурдсан агуулгатай 5.9 дэх шинэ хэсэг нэмэх:

“5.6.Бирж нь хуульд өөрөөр заагаагүй бол энэ хуулийн 10.1-д зааснаас өөр үйл ажиллагаа эрхлэхгүй.”

“5.9.Засгийн газрын шийдвэрээр биржийн арилжааг Үнэт цаасны зах зээлийн тухай хуулийн 24.1.11-д заасан үйл ажиллагаа эрхлэх эрх бүхий байгууллагаар гүйцэтгүүлж болно.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

8.Ажлын хэсгийн гаргасан, Төслийн 7 дугаар зүйлийн 7.5.2 дахь заалтын “худалдаа,” гэсний дараа “санхүү,” гэж нэмж, мөн заалтын “үнэт цаас,” гэснийг хасаж, мөн зүйлийн 7.5.6 дахь заалтын “үнэт цаасны” гэснийг “санхүүгийн” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

9.Ажлын хэсгийн гаргасан, Төслийн 8 дугаар зүйлийн 8.4.1 дэх заалтын “үнэт цаасны арилжаа,” гэснийг, мөн зүйлийн 8.4.2 дахь заалтыг, мөн зүйлийн 8.7 дахь хэсгийн “төлөөлөн удирдах зөвлөлийн гишүүн, нарийн бичгийн дарга, гүйцэтгэх удирдлага нар нь биржийн эрх бүхий албан тушаалтан байх бөгөөд” гэснийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

10.Ажлын хэсгийн гаргасан, Төслийн 9 дүгээр зүйлийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

Дээрх саналтай холбогдуулан Улсын Их Хурлын гишүүн Б.Энхбаяр үг хэлэв.

11.Ажлын хэсгийн гаргасан, Төслийн 10 дугаар зүйлийн 10.1.7 дахь заалтын “шаардсан” гэснийг, 10.1.9 дэх заалтын “гишүүнд суудлын эрх, гишүүн бус оролцогчид” гэснийг, 10.1.13 дахь заалтын “асуудлыг төрийн холбогдох мэргэжлийн байгууллагуудтай хамтран хэрэгжүүлэх” гэснийг, мөнзүйлийн 10.2.1 дэх заалтын “коджуулах,” гэснийг, 10.2.6 дахь заалтын “, нөхөн бүрдүүлэх” гэснийг тус тус хасаж, мөн зүйлийн 10.1.13, 10.2.9 дэх заалтын “терминал,” гэсний дараа “тээвэр логистик,” гэж тус тус нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

12.Ажлын хэсгийн гаргасан, Төслийн 11 дүгээр зүйлийн 11.1 дэх хэсгийн “ангилал код, чанар стандарт, сорьцын жагсаалтыг” гэснийг “ангиллыг геологи,” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

13.Ажлын хэсгийн гаргасан, Төслийн 12 дугаар зүйлийн 12.1 дэх хэсгийг доор дурдсанаар өөрчлөн найруулж, 12.3, 12.4 дэх хэсгийг тус тус хасах.

“12.1.Биржийн арилжааг энэ хуулийн 10.2.4-т заасан журмын дагуу зохион байгуулна.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

14.Ажлын хэсгийн гаргасан, Төслийн 13 дугаар зүйлийг доор дурдсанаар өөрчлөн найруулах:

“**13 дугаар зүйл.Арилжааны гэрээг бүртгэх, хэрэгжилтийг хангах**

13.1.Биржээр бүтээгдэхүүнийг арилжаалахад дараах төрлийн арилжааны гэрээг байгуулна:

13.1.1.спот гэрээ;

13.1.2.форвард гэрээ;

13.1.3.фьючерсийн гэрээ;

13.1.4.опцион гэрээ.

 13.2.Биржийн арилжаа хийгдэж, хэлцэл биелснээр арилжааны гэрээг байгуулсанд тооцно.

13.3.Бирж арилжааны явцад хийгдсэн гэрээг энэ хуулийн 10.2.11-т заасан журмын дагуу бүртгэнэ.

13.4.Арилжааны гэрээний үүрэг хариуцлагыг тухайн арилжаанд зуучилсан брокер хариуцна.

13.5.Бирж, биржийн брокер нь холбогдох баримт бичгийг Архив, албан хэрэг хөтлөлтийн тухай хуулийн дагуу бүртгэж, хадгална.

13.6.Спот гэрээгээр арилжаалах бүтээгдэхүүн нь биржийн итгэмжлэгдсэн терминалд байршиж, бүртгэгдсэн байна.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

15.Ажлын хэсгийн гаргасан, Төслийн 14 дүгээр зүйлийн 14.1 дэх хэсгийн “биржид арилжаалахаар бүртгүүлсэн,” гэснийг “биржээр” гэж, мөн хэсгийн “байгуулна” гэснийг “байгуулж болно” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

16.Ажлын хэсгийн гаргасан, Төслийн 15 дугаар зүйлийн 15.4 дэх хэсгийн “биржийн бус зах зээлд” гэснийг “биржээс гадуур” гэж, 15.5.4 дэх заалтын “Санхүүгийн зохицуулах хорооны хянан шалгагчаас” гэснийг “Хорооны улсын байцаагчаас” гэж тус тус өөрчилж, мөн зүйлийн 15.5 дахь хэсгийг доор дурдсанаар өөрчлөн найруулах:

 “15.5.Биржийн арилжаанд оролцогч дараах нөхцөл, журмыг зөрчиж арилжаанд оролцсон бол арилжааг зогсооно:” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

17.Ажлын хэсгийн гаргасан, Төслийн 16 дугаар зүйлийг доор дурдсанаар өөрчлөн найруулах:

“**16 дугаар зүйл.Биржийн арилжааны төлбөр, тооцоо**

16.1.Фьючерс болон опцион гэрээний арилжааны төлбөр, тооцоог үнэт цаасны төлбөрийн болон тооцооны үйл ажиллагаа эрхлэх эрх бүхий байгууллагаар дамжуулан гүйцэтгэнэ.

16.2.Спот болон форвард гэрээний арилжааны төлбөрийн үйл ажиллагааг дотоодын арилжааны банк, эсхүл үнэт цаасны төлбөрийн үйл ажиллагаа эрхлэх эрх бүхий байгууллагаар дамжуулан гүйцэтгэнэ.

16.3.Төлбөр, тооцоог хийхэд баримтлах журмыг Санхүүгийн зохицуулах хорооны зөвшөөрлөөр биржийн төлөөлөн удирдах зөвлөл батална.

16.4.Бирж нь тооцооны үйл ажиллагааг өөрөө, эсхүл үнэт цаасны тооцооны үйл ажиллагаа эрхлэх эрх бүхий байгууллагаар гэрээний үндсэн дээр тооцооны үйл ажиллагааг гүйцэтгүүлж болно.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

18.Ажлын хэсгийн гаргасан, Төслийн 17 дугаар зүйлийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

19.Ажлын хэсгийн гаргасан, Төслийн 18, 19 дүгээр зүйлийг нэгтгэн доор дурдсанаар өөрчлөн найруулж, 17 дугаар зүйл болгох:

**“17 дугаар зүйл.Засгийн газрын бүрэн эрх**

17.1.Биржийн үйл ажиллагааг зохицуулахтай холбоотой Засгийн газар дараах бүрэн эрхийг хэрэгжүүлнэ:

17.1.1.биржийн үйл ажиллагааг зохицуулах асуудлаар Санхүүгийн зохицуулах хороотой хамтран ажиллах, түүний үйл ажиллагаанд дэмжлэг үзүүлэх;

17.1.2.биржийн үйл ажиллагаатай холбоотой мэдээллийг холбогдох этгээдээс авах.

17.2.Биржээр арилжаалах уул уурхайн бүтээгдэхүүнийг экспортлох журмыг батлах.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

20.Ажлын хэсгийн гаргасан, Төслийн 20 дугаар зүйлийн 20.2.3 дахь заалтыг хасаж, мөн зүйлийн 20.2.4 дэх заалтыг доор дурдсанаар өөрчлөн найруулах:

20.2.4.энэ хуулийн 4.1.3-т заасан этгээдэд тусгай зөвшөөрөл олгох, сунгах, түдгэлзүүлэх, сэргээх, хүчингүй болгох, тусгай зөвшөөрлийн хэрэгжилтэд хяналт тавих журам батлах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

21.Ажлын хэсгийн гаргасан, Төслийн 20 дугаар зүйлийн 20.2.5 дахь заалтыг доор дурдсанаар өөрчлөн найруулах:

“20.2.5.биржийн үйл ажиллагаанд хяналт тавих журам батлах;” гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн М.Оюунчимэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Улсын Их Хурлын гишүүн М.Оюунчимэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар горимын санал дэмжигдсэнгүй.

Улсын Их Хурлын гишүүн Х.Булгантуяагийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Улсын Их Хурлын гишүүн Х.Булгантуяагийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Ц.Цэрэнпунцаг:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 4

Бүгд: 10

60.0хувийн саналаар дэмжигдлээ.

22.Ажлын хэсгийн гаргасан, Төслийн 20 дугаар зүйлийн 20.2.6 дахь заалтын “хийгдэж төлбөр, тооцоо хийх” гэснийг “төлбөр, тооцоо хийх ерөнхий” гэж, 20.4 дэх хэсгийн “хянан шалгагчийн” гэснийг “Хорооны улсын байцаагчаас өгсөн” гэж тус тус өөрчилж, мөнзүйлийн 2 дахь хэсэгт доор дурдсан агуулгатай шинэ заалт нэмэх:

“20.2.7.биржийн зах зээлд оролцогчдын үйлчилгээний төлбөр, хураамжийг тухайн оролцогчдын саналыг харгалзан тогтоох.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

23.Ажлын хэсгийн гаргасан, Төслийн 20 дугаар зүйлийн 20.3 дахь хэсгийн “Хороо нь” гэсний дараа “геологи,” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

24.Ажлын хэсгийн гаргасан, Төслийн 21 дүгээр зүйлийн 21.1, 21.2, 21.3, 21.4 дэх хэсгийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн С.Чинзоригийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Улсын Их Хурлын гишүүн С.Чинзоригийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Ц.Цэрэнпунцаг:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 4

Бүгд: 10

60.0хувийн саналаар дэмжигдлээ.

25.Ажлын хэсгийн гаргасан, Төслийн 21 дүгээр зүйлийн 21.5 дахь хэсгийн “биржийн гишүүнээр элсэж суудлын эрх авсан” гэснийг “биржид гишүүнчлэлтэй” гэж, мөн зүйлийн 21.6.1, 21.6.2 дахь заалтын “харилцагчийн” гэснийг “биржийн арилжаанд оролцогчийн” гэж, 21.6.3 дахь заалтын “харилцагчаа төлөөлөн биржийн” гэснийг “биржийн арилжаанд оролцогчийг төлөөлөн” гэж, 21.6.4 дэх заалтын “биржийн бараа” гэснийг “биржээр арилжаалах” гэж, “харилцагчид” гэснийг “биржийн арилжаанд оролцогчид” гэж тус тус өөрчилж, мөн зүйлийн 21.6.6 дахь заалтыг хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

26.Ажлын хэсгийн гаргасан, Төслийн 22 дугаар зүйлийн 22.1.10 дахь заалтыг хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

27.Ажлын хэсгийн гаргасан, Төслийн 24 дүгээр зүйлийн 24.2.2 дахь заалтын “байгуулах” гэсний дараа “, түүнд хувьцаа эзэмших” гэж нэмж, мөн зүйлийн 2 дахь хэсэгт дор дурдсан агуулгатай шинэ заалт нэмэх:

“24.2.7.биржийн арилжааны оролцогчийг арилжаанд оролцуулахгүй байх, үнэ ханшид нөлөөлөх зорилгоор бодит бус, төөрөгдүүлсэн, эсхүл хуурамч мэдэгдэл, амлалт, таамаг гаргах, нийтлэх, чухал үйл баримтыг нуун дарагдуулсан, бодит үйл баримтын талаар худал мэдэгдэл хийх замаар хэлцлийн нөгөө талыг төөрөгдүүлсэн, эсхүл тодорхой арга, хэрэгсэл, тоног төхөөрөмж ашиглан хэлцлийн нөгөө тал болох этгээдийг төөрөгдүүлсэн үйлдэл, эс үйлдэхүй гаргах.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

28.Ажлын хэсгийн гаргасан, Төслийн 25 дугаар зүйлийн 25.1 дэх хэсгийн “зохицуулах байгууллагын” гэснийг “Хорооны” гэж өөрчилж, 25.2, 25.4 дэх хэсгийг тус тус доор дурдсанаар өөрчлөн найруулах:

“25.2.Биржийн гүйцэтгэх удирдлага болон Төлөөлөн удирдах зөвлөлөөс томилогдсон дотоод аудитын алба нь биржийн үйл ажиллагаанд дагаж мөрдөх хууль тогтоомжийн хэрэгжилтийг хянах дотоод хяналтын тогтолцоог бүрдүүлэх, хяналт тавих чиг үүргийг хэрэгжүүлнэ.”

“25.4.Бирж, биржийн арилжаанд оролцогч брокер нь биржийн хууль тогтоомжид заасан нөхцөл, шаардлагыг ханган ажиллаж байгаа эсэхэд Хорооноос хяналт тавина.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

29.Ажлын хэсгийн гаргасан, Төслийн 26 дугаар зүйлийн 26.2 дахь хэсгийн “хуанлийн” гэснийг хасаж, 26.3 дахь хэсгийн “маргааныг хүлээн авч хуанлийн” гэснийг “энэ зүйлийн 2-т заасан гомдлыг хүлээн авснаас хойш” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

30.Ажлын хэсгийн гаргасан, Төслийн 27 дугаар зүйлийн 27.1 дэх хэсгийн “зохицуулалттай этгээд, үнэт цаас гаргагч, хөрөнгө оруулагч, харилцагчийн” гэснийг “биржийн арилжаанд оролцогчийн” гэж, мөн зүйлийн 27.2 дахь хэсгийн “26.2” гэснийг “26 дугаар зүйл” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

31.Ажлын хэсгийн гаргасан, Төслийн 28 дугаар зүйлийг доор дурдсанаар өөрчлөн найруулах.

“**28 дугаар зүйл.Хууль зөрчигчид хүлээлгэх хариуцлага**

28.1.Энэ хуулийг зөрчсөн төрийн албан тушаалтны үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ.

28.2.Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

32.Ажлын хэсгийн гаргасан, Төслийн 29 дүгээр зүйлийг доор дурдсанаар өөрчлөн найруулах.

“**29 дугаар зүйл.Хууль хүчин төгөлдөр болох**

29.1.Энэ хуулийг 2023 оны 06 дугаар сарын 30-ны өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

33.Ажлын хэсгийн гаргасан, Төслийн талаарх зарчмын зөрүүтэй саналын томьёолол дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, бүлэг, зүйл, заалтын дугаар, эшлэлийг нийцүүлж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

**НАЙРУУЛГЫН САНАЛ**

**Ц.Цэрэнпунцаг:** 1.Төслийн нэрийн “ХУУЛЬ” гэснийг, 5 дугаар зүйлийн 5.3.1 дэх заалтын “бүхий” гэснийг, 10 дугаар зүйлийн 10.2.8, 10.2.9, 10.2.10, 10.2.11 дэх заалтын “журам” гэснийг, 22 дугаар зүйлийн 22.1.11 дэх заалтын “үүрэг” гэснийг, 23 дугаар зүйлийн 23.1.3 дахь заалтын “үйл ажиллагаа” гэснийг, долдугаар бүлгийн гарчгийн “ЗҮЙЛ” гэснийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

*Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

**Ц.Цэрэнпцунцаг:** 1.Улсын Их Хурлын гишүүн Ц.Цэрэнпунцагийн гаргасан,Төслийн 1.1 дүгээр зүйлийн 1.1 дэх хэсгийн “биржийг үүсгэн байгуулах” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

2.Улсын Их Хурлын гишүүн Ц.Цэрэнпунцагийн гаргасан, Төслийн 4.1.13 дахь заалтын “цаашид бирж гэх” гэж гэсний дараа “Санхүүгийн зохицуулах хорооноос тусгай зөвшөөрөл авсан” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

3.Улсын Их Хурлын гишүүн Ц.Цэрэнпунцагийн гаргасан, Төслийн 20.2.4 дэх заалтыг биржийн болон биржийн арилжааны зуучлагч /брокер/-ийн үйл ажиллагаа эрхлэх тусгай зөвшөөрөл хүсэгч хуулийн этгээдэд тавигдах нөхцөл, шаардлагыг тогтоосон журам батлах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

3.Улсын Их Хурлын гишүүн Ц.Цэрэнпунцагийн гаргасан, Төслийн 20.2.5. дахь заалтыг биржийн болон биржийн арилжааны зуучлагч /брокер/-ийн гэж, тусгай зөвшөөрлийн нөхцөл, шаардлага, үйл ажиллагаанд хяналт тавих журмыг батлах тогтоосон гэж өөрчлөн найруулах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

4.Улсын Их Хурлын гишүүн Б.Энхбаярын гаргасан, Төслийн 5 дугаар зүйлийн 5.1 хэсгийн “Бирж нь Төрийн өмчийн оролцоотой хуулийн этгээд байна” гэсний дараа “Биржийн төрийн өмчийн оролцоо 66 хувиас доошгүй байна.” гэж нэмэх гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Х.Булгантуяа, Б.Энхбаяр нар үг хэлэв.

Зөвшөөрсөн: 4

Татгалзсан: 7

Бүгд: 11

36.4 хувийн саналаар дэмжигдсэнгүй.

5.Улсын Их Хурлын гишүүн Б.Энхбаярын гаргасан, Төслийн 5 дугаар зүйлийн 5.9 дэх хэсгийг өөрчлөн найруулах:

“5.9.Биржийн арилжааг үнэт цаасны зах зээлийн тухай хуулийн 24.1.11-д заасан үйл ажиллагаа эрхлэх эрх бүхий байгууллагаар гүйцэтгүүлэх тохиолдолд Засгийн газар шийдвэрлэнэ.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Уул уурхайн бүтээгдэхүүний биржийн тухай хуулийн төсөлтэй хамт өргөн мэдүүлсэн хуулийн төслүүдийг зүйл бүрээр хэлэлцэв.*

**1.Зөрчлийн тухай хуульд нэмэлт оруулах тухай хуулийн төслийн талаар:**

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

**Ц.Цэрэнпунцаг:** 1.Ажлын хэсгийн гаргасан, Төслийн 1 дүгээр зүйлийн “11.33 дугаар” гэснийг “11.34 дүгээр” гэж, мөн зүйлийн 2 дахь хэсгийн “өөрийн харилцагчийн” гэснийг “Биржийн арилжаанд оролцогчийн” гэж тус тус өөрчилж, мөн зүйлийн 11.33 дугаар зүйлийн 1 дэх хэсгийн “суудлын эрх бүхий” гэснийг, мөн зүйлийн 5 дахь хэсгийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

Төслийг зүйл бүрээр хэлэлцэж дууслаа.

**2.Зөрчил шалган шийдвэрлэх тухай хуульд нэмэлт оруулах тухай хуулийн төслийн талаар:**

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

**Ц.Цэрэнпунцаг:** 1.Ажлын хэсгийн гаргасан, Төслийн 1 дүгээр зүйлийн ““6.18 дахь заалтын “11.30” гэсний дараа,” гэснийг “6.18 дахь заалтын “11.33,” гэсний дараа “11.34,” гэж,” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

Төслийг зүйл бүрээр хэлэлцэж дууслаа.

**3.Санхүүгийн зохицуулах хорооны эрх зүйн байдлын тухай хуульд нэмэлт оруулах тухай хуулийн төслийн талаар:**

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

**Ц.Цэрэнпунцаг:** 1.Ажлын хэсгийн гаргасан, Төслийн 1 дүгээр зүйлийг доор дурдсанаар өөрчлөн найруулж, 1, 2 дугаар зүйл болгох.

 “**1 дүгээр зүйл.**Санхүүгийн зохицуулах хорооны эрх зүйн байдлын тухай хуульд доор дурдсан агуулгатай дараах заалт нэмсүгэй:

 **1/3 дугаар зүйлийн 3.1.12 дахь заалт:**

 “3.1.12.уул уурхайн бүтээгдэхүүний биржийн тухай хуульд заасан үйл ажиллагаа;” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

 **2/6 дугаар зүйлийн 6.1.13, 6.1.14 дэх заалт:**

 “6.1.13.уул уурхайн бүтээгдэхүүний биржийн тусгай зөвшөөрлийн нөхцөл, шаардлагыг тогтоох, тусгай зөвшөөрлийг олгох, түдгэлзүүлэх, сэргээх, хүчингүй болгох;” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

 “6.1.14.уул уурхайн бүтээгдэхүүний биржийн дүрмийн сан буюу хувь нийлүүлсэн хөрөнгийн доод хэмжээ, түүнд тавих шаардлагыг тогтоох.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

**3/6 дугаар зүйлийн 6.2.9 дэх заалт:**

“6.2.9.уул уурхайн бүтээгдэхүүний биржийн үйл ажиллагааны чиглэлээр Уул уурхайн бүтээгдэхүүний биржийн тухай хуульд заасан.”

**2 дугаар зүйл.**Санхүүгийн зохицуулах хорооны эрх зүйн байдлын тухай хуулийн 3 дугаар зүйлийн 3.1.12 дахь заалтын дугаарыг “3.1.13” гэж өөрчилсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

2.Ажлын хэсгийн гаргасан, Төслийн нэрийн “НЭМЭЛТ” гэсний дараа “,ӨӨРЧЛӨЛТ” гэж нэмж, “2 дугаар зүйл” гэснийг “3 дугаар зүйл” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн М.Оюунчимэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Улсын Их Хурлын гишүүн М.Оюунчимэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Ц.Цэрэнпунцаг:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 4

Бүгд: 10

60.0хувийн саналаар дэмжигдлээ.

3.Ажлын хэсгийн гаргасан, Төслийн талаарх зарчмын зөрүүтэй саналын томьёолол дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, бүлэг, зүйл, заалтын дугаар, эшлэлийг нийцүүлж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Төслийг зүйл бүрээр хэлэлцэж дууслаа.

Байнгын хорооноос гарах санал, дүгнэлтийг Улсын Их Хурлын гишүүн Ж.Бат-Эрдэнэ Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 17 цаг 17 минутад хэлэлцэж дуусав.*

***Хоёр.“Хууль батлагдсантай холбогдуулан авах арга хэмжээний тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Тогтоолын төслийг Байнгын хорооны дарга Ц.Цэрэнпунцаг танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Ц.Цэрэнпунцаг:** “Хууль баталсантай холбогдуулан авах арга хэмжээний тухай” Улсын Их Хурлын тогтоолынтөслийг чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ж.Бат-Эрдэнэ Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 17 цаг 20 минутад хэлэлцэж дуусав.*

***Гурав.Монгол Улс, Дэлхийн банкны Олон улсын сэргээн босголт, хөгжлийн ассоциаци хоорондын “Монгол Улсын тээврийн холболт болон логистикийг сайжруулах төсөл”-ийн Зээлийн хэлэлцээрийн төсөл /****Засгийн газар 2022.12.05-ны өдөр ирүүлсэн,* ***зөвшилцөх,*** *санал, дүгнэлтээ Аюулгүй байдал, гадаад бодлогын байнгын хороонд хүргүүлнэ****/***

Хэлэлцэж буй асуудалтай холбогдуулан Улсын Их Хурлын гишүүн Зам, тээврийн хөгжлийн сайд С.Бямбацогт, Засгийн газрын Хэрэг эрхлэх газрын Орон нутгийн удирдлага, зохицуулалтын газрын дарга П.Зоригтбаатар, Зам, тээврийн хөгжлийн яамны Бодлого, төлөвлөлтийн газрын дарга Д.Гэрэлням, Эдийн засаг, хөгжлийн яамны Бүс нутаг, аж үйлдвэрийн бодлогын газрын дарга Д.Эрдэнэбаяр, Сангийн яамны Санхүүгийн бодлогын газрын дарга Б.Сүх-Очир, мөн газрын Өрийн удирдлагын хэлтсийн дарга Б.Одонтуяа, Хөгжлийн санхүүжилтийн хэлтсийн дарга Б.Ганзориг нар байлцав.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа **нар байлцав.**

Зөвшилцөх тухай асуудлын талаар Зам, тээврийн хөгжлийн сайд С.Бямбацогт танилцуулав.

 Танилцуулгатай холбогдуулан Улсын Их Хурлын гишүүн Б.Энхбаяр, Х.Болорчулуун, С.Чинзориг нарын тавьсан асуултад Зам, тээврийн хөгжлийн сайд С.Бямбацогт хариулж, тайлбар хийв.

**Ц.Цэрэнпунцаг:** Монгол Улс, Дэлхийн банкны Олон улсын сэргээн босголт, хөгжлийн ассоциаци хоорондын “Монгол Улсын тээврийн холболт болон логистикийг сайжруулах төсөл”-ийн Зээлийн хэлэлцээрийн төслийгзөвшилцөхийг дэмжье гэсэн санал хураалт явуулъя.

Зөвшөөрсөн: 7

 Татгалзсан: 4

 Бүгд: 11

 63.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Аюулгүй байдал, гадаад бодлогын байнгын хорооны хуралдаанд танилцуулахаар тогтов.

*Уг суудлыг 17 цаг 46 минутад хэлэлцэж дуусав.*

***Дөрөв.Монгол Улс, Дэлхийн банкны Олон улсын хөгжлийн ассоциаци хоорондын “Ухаалаг засаг-2 төсөл”-ийн Зээлийн хэлэлцээрийн төсөл /****Засгийн газар 2022.12.05-ны өдөр ирүүлсэн,* ***зөвшилцөх,*** *санал, дүгнэлтээ Аюулгүй байдал, гадаад бодлогын байнгын хороонд хүргүүлнэ****/***

Хэлэлцэж буй асуудалтай холбогдуулан Улсын Их Хурлын гишүүн, Цахим хөгжил, харилцаа холбооны сайд Н.Учрал, Цахим хөгжил, харилцаа холбооны яамны Төрийн нарийн бичгийн дарга Ч.Золбаяр, мөн яамны Цахим хөгжлийн бодлогын хэрэгжилтийг зохицуулах газрын дарга Б.Билэгдэмбэрэл, Төрийн захиргааны удирдлагын газрын дарга Б.Батцэцэг, Сангийн яамны Санхүүгийн бодлогын газрын дарга Б.Сүх-Очир, мөн газрын Өрийн удирдлагын хэлтсийн дарга Б.Одонтуяа, Хөгжлийн санхүүжилтийн хэлтсийн дарга Б.Ганзориг, Засгийн газрын Хэрэг эрхлэх газрын Салбарын удирдлага, зохицуулалтын газрын дарга Ш.Мөнхцэрэн, мөн газрын Мэдээллийн технологийн хэлтсийн дарга Ж.Тамир нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа **нар байлцав.**

Зөвшилцөх тухай асуудлын талаар Цахим хөгжил, харилцаа холбооны сайд Н.Учрал танилцуулав.

Танилцуулгатай холбогдуулан Улсын Их Хурлын гишүүн М.Оюунчимэгийн тавьсан асуултад Цахим хөгжил, харилцаа холбооны сайд Н.Учрал хариулж, тайлбар хийв.

**Ц.Цэрэнпунцаг:**Монгол Улс, Дэлхийн банкны Олон улсын хөгжлийн ассоциаци хоорондын “Ухаалаг засаг-2 төсөл”-ийн Зээлийн хэлэлцээрийн төслийгзөвшилцөхийг дэмжье гэсэн санал хураалт явуулъя.

Зөвшөөрсөн: 7

 Татгалзсан: 4

 Бүгд: 11

 63.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Аюулгүй байдал, гадаад бодлогын байнгын хорооны хуралдаанд танилцуулахаар тогтов.

*Уг асуудлыг 17 цаг 58 минутад хэлэлцэж дуусав.*

***Тав.Төрийн болон орон нутгийн өмчийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүд*** */Засгийн газар 2022.11.02-ны өдөр өргөн мэдүүлсэн,* ***хэлэлцэх эсэх/***

Хэлэлцэж буй асуудалтай холбогдуулан Засгийн газрын Хэрэг эрхлэх газрын Хууль, эрх зүйн газрын дарга Н.Мягмар, мөн газрын ахлах референт Д.Саруул, шинжээч Б.Төрбат, Хууль зүй, дотоод хэргийн яамны Хууль зүйн бодлогын газрын дарга Д.Цолмон, мөн газрын шинжээч Н.Жамъянхүү, Сангийн яамны Татварын бодлогын газрын дарга Б.Тэлмүүн, Төрийн өмчийн бодлого зохицуулалтын газрын дарга Б.Цэнгэл, мөн газрын Төрийн өмчийн захиргаа, удирдлагын хэлтсийн дарга Н.Ганболд, Төрийн өмчийн удирдлага, зохицуулалтын хэлтсийн дарга Ц.Баяр-Эрдэнэ, Төрийн өмчийн хууль, эрх зүйн хэлтсийн дарга Д.Дэлгэрмаа, Төрийн өмчийн бүртгэл, ашиглалтын хэлтсийн дарга Д.Нарангэрэл, Төрийн өмчийн хяналт, шалгалтын хэлтсийн дарга Ц.Түвшинзаяа нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх А.Болортуяа, Б.Төгсцэнгэл, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа **нар байлцав.**

Төслийн үзэл баримтлалын талаар илтгэлийг Монгол Улсын сайд, нийслэл Улаанбаатар хотын авто замын түгжрэлийг бууруулах Үндэсний хорооны дарга Ж.Сүхбаатар танилцуулав.

Илтгэлтэй холбогдуулан Улсын Их Хурлын гишүүдээс асуулт, санал гараагүй болно.

**Ц.Цэрэнпунцаг:** Төрийн болон орон нутгийн өмчийн тухай хуулийн төсөл болон хамт өргөн мэдүүлсэн бусад хуулийн төслүүдийн үзэл баримтлалыг дэмжиж, чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 6

 Татгалзсан: 5

 Бүгд: 11

 54.5 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.Энхбаяр Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 18 цаг 09 минутад хэлэлцэж дуусав.*

***Зургаа.“Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай” Улсын Их Хурлын тогтоолын төсөл***

Хэлэлцэж буй асуудалтай холбогдуулан Улсын Их Хурлын гишүүн Д.Цогтбаатар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа **нар байлцав.**

Төслийн үзэл баримтлалын талаар илтгэлийг Улсын Их Хурлын гишүүн Д.Цогтбаатар танилцуулав.

Илтгэлтэй холбогдуулан Улсын Их Хурлын гишүүн Т.Доржханд, Б.Энхбаяр, С.Чинзориг нарын тавьсан асуултад Улсын Их Хурлын гишүүн Д.Цогтбаатар хариулж, тайлбар хийв.

**Ц.Цэрэнпунцаг: “**Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай” Улсын Их Хурлын тогтоолын төслийнүзэл баримтлалыг дэмжиж, чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 7

 Татгалзсан: 4

 Бүгд: 11

 63.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн М.Оюунчимэг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 18 цаг 39 минутад хэлэлцэж дуусав.*

***Долоо.Монголбанкны 2021 оны жилийн тайлан сонсох***

Хэлэлцэж буй асуудалтай холбогдуулан Монголбанкны Ерөнхийлөгч Б.Лхагвасүрэн, Монголбанкны Мөнгийн бодлогын газрын захирал Б.Баярдаваа, мөн банкны Ерөнхий эдийн засагч Д.Ган-Очир, Нөөцийн удирдлага, санхүүгийн зах зэлийн газрын захирал А.Энхжин, Төлбөр тооцооны газрын заирал Э.Анар, Судалгаа, статистикийн газрын захирал Д.Даваажав нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа **нар байлцав.**

**Монголбанкны 2021 оны жилийн тайланг Монголбанкны Ерөнхийлөгч Б.Лхагвасүрэн танилцуулав.**

 Тайлантай холбогдуулан Улсын Их Хурлын гишүүн Ж.Ганбаатар, Т.Доржханд, С.Чинзориг нарын тавьсан асуултад Монголбанкны Ерөнхийлөгч Б.Лхагвасүрэн хариулж, тайлбар хийв.

 Байнгын хорооны гишүүд Монголбанкны 2021 оны жилийн тайлан сонслоо.

 *Уг асуудлыг 19 цаг 19 минутад хэлэлцэж дуусав.*

***Найм.“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын 91 дүгээр тогтоолын хэрэгжилтийн тайлан сонсох***

Хэлэлцэж буй асуудалтай холбогдуулан Монголбанкны Ерөнхийлөгч Б.Лхагвасүрэн, Монголбанкны Мөнгийн бодлогын газрын захирал Б.Баярдаваа, мөн банкны Ерөнхий эдийн засагч Д.Ган-Очир, Нөөцийн удирдлага, санхүүгийн зах зэлийн газрын захирал А.Энхжин, Төлбөр тооцооны газрын захирал Э.Анар, Судалгаа, статистикийн газрын захирал Д.Даваажав нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа **нар байлцав.**

“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын 91 дүгээр тогтоолын хэрэгжилтийн**тайланг Монголбанкны Ерөнхийлөгч Б.Лхагвасүрэн танилцуулав.**

 Тайлантай холбогдуулан Улсын Их Хурлын гишүүн Т.Доржханд, С.Чинзориг нарын тавьсан асуултад Монголбанкны Ерөнхийлөгч Б.Лхагвасүрэн хариулж, тайлбар хийв.

 Байнгын хорооны дарга Ц.Цэрэнпунцаг үг хэлэв.

Байнгын хорооны гишүүд “Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын 91 дүгээр тогтоолын хэрэгжилтийн тайлан сонслоо.

*Хуралдаан 4 цаг 37 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 20 цаг 01 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ц.ЦЭРЭНПУНЦАГ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 12 ДУГААР САРЫН 13-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ц.Цэрэнпунцаг:** Оролцож байгаа гишүүдийг танилцуулъя. Жадамбын Бат-Эрдэнэ гишүүн гадаад томилгоотой, Чинбатын Ундрам гишүүн эмнэлгийн чөлөөтэй байна. Бусад гишүүд ирсэн байна. Ингээд Байнгын хорооны гишүүдийн олонх хүрэлцэн ирж, Байнгын хорооны ирц 52.6 хувьтай бүрдсэн тул Эдийн засгийн байнгын хорооны 2022 оны 12 дугаар сарын 13-ны өдрийн хуралдааныг нээснийг мэдэгдье.

Байнгын хорооны хуралдаанаар хэлэлцэх асуудлуудыг танилцуулъя.

Нэг.Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүд /Засгийн газар 2021 оны 01 сарын 05-ны өдөр өргөн мэдүүлсэн, анхны хэлэлцүүлэг/

Хоёр.Монгол Улс, Дэлхийн банкны олон улсын сэргээн босголт хөгжлийн ассоциаци хоорондын “Монгол Улсын тээврийн холболт болон логистикийг сайжруулах төсөл”-ийн Зээлийн хэлэлцээрийн төсөл /Засгийн газар 2022 оны 12 сарын 05-ны өдөр өргөн ирүүлсэн, зөвшилцөх санал, дүгнэлтээ Аюулгүй байдал, гадаад бодлогын байнгын хороонд хүргүүлнэ./

Гурав.Монгол Улс, Дэлхийн банкны Олон улсын хөгжлийн ассоциаци хоорондын “Ухаалаг засаг-2 төсөл”-ийн Зээлийн хэлэлцээрийн төсөл /Засгийн газар 2022.12.05-ны өдөр ирүүлсэн,зөвшилцөх санал, дүгнэлтээ Аюулгүй байдал, гадаад бодлогын байнгын хороонд хүргүүлнэ./

Дөрөв.Төрийн болон орон нутгийн өмчийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүд /Засгийн газар 2022.11.02-ны өдөр өргөн мэдүүлсэн, хэлэлцэх эсэх/

Тав.“Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай” Улсын Их Хурлын тогтоолын төсөл /Улсын Их Хурлын гишүүн Д.Цогтбаатар нарын 12 гишүүн 2022 оны 06 дугаар сарын 03-ны өдөр өргөн мэдүүлсэн, хэлэлцэх эсэх/

Зургаа.Монголбанкны 2021 оны жилийн тайлан хэлэлцэх

Долоо.“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын 91 дүгээр тогтоолын хэрэгжилтийн тайлан хэлэлцэх гэсэн 7 асуудал хэлэлцэнэ.

Ингээд хэлэлцэх асуудал дээр өөр саналтай гишүүд байна уу. Пүрэвдорж гишүүний микрофоныг өгье.

**Б.Пүрэвдорж:** Төрөөс төмөр замын талаар баримтлах бодлого бичиг баримт 2009 онд батлагдсан. Энэ бодлого бичиг баримтын хүрээнд хэрвээ Сүхбаатараас Замын-Үүд хүртэл өргөн төмөр замтай. Хэрвээ өргөн төмөр замаас салаалсан буюу огтлолцсон тохиолдолд өргөн байна. Хэрвээ уул уурхайн ордоос хилийн боомт хүртэл төмөр зам тавивал ямар царгитай байхыг Засгийн газрын өргөн мэдүүлснээр Улсын Их Хурал шийдвэрлэнэ гэсэн ийм заалттай. Тэгэхээр энэ заалтын хүрээнд сүүлийн үеийн төмөр замууд ерөөсөө тавигдахгүй байна. Төмөр замаас баримтлах бодлого, бичиг баримтыг зөрчин Засгийн газар, Их Хурал ямарваа нэгэн шийдвэр гаргахгүйгээр Засгийн газар өөрсдөө шийдээд Гашуун сухайт хүртэл өргөн төмөр зам тавьсан байгаа. Дээрээс нь Ханги мандал хүртэл өргөн төмөр зам тавьсан байгаа. Энэ төмөр замуудыг огтлолцож байгаа гэж ярьж байгаа боловч энэ өргөн төмөр замаар тавьснаас болоод өнөөдөр нүүрс гарах тухай асуудал, 2 орны харилцааны асуудал бас эргэлзээтэй нөхцөл байдалд очоод байгаа. Өөрөөр хэлбэл Бүгд Найрамдах Хятад Ард Улсын бодлогыг танай бодлогыг зөвшөөрөхгүй, манайх өргөн төмөр замаар нүүрс, төмөр замаа барьчхаад, тэгсэн мөртөө танай бодлогыг зөвшөөрөхгүй гэчхээд манай нүүрс аваач гэж ярих нь ямар ч 2 орны хөршийн харилцаанд маш гүнзгий хохиролтой зүйлийг авч ирнэ. Дээрээс нь энэ төмөр замуудаар дахиад ачиж, буулгах терминал барихад төр бол 300-400 сая доллароор барина. Хувийн хэвшил жишээ нь Ханги мандлын хувийн хэвшил бол 200 сая доллароор ачих буулгах терминалыг барих юм. Зүгээр нарийн төмөр замаараа цаашаа наанаас нь 3 зүтгүүр, нөгөө 60 вагоноо түлхээд авааччихдаг, цаанаас нь3 зүтгүүр ирээд чирээд аваад явчих ийм боломжтой юм дээр терминал бариад, тэгээд дээрээс нь 2 орны хөршийн харилцаанд ноцтой хохирол учруулаад ийм байдлаар бид нар яаж нүүрсээ борлуулах юм бэ.

Тийм учраас дараа дараагийн төмөр замыг барихад бид нар энэ гашуун туршлагаа давтахгүй байх ийм зайлшгүй шаардлага байна. Бичигтийн боомт, Шивээ хүрний боомт цаашилбал Ховдын Байтаг боомт гээд энэ боомтуудаар төмөр замыг холбох энэ ажлыг хийнэ. Энэ ажил дээрээ бид нар зөв гарцтай байх ёстой. Тийм. Учраас миний өргөн барьсан уул уурхайн ордоос холбогдох төмөр зам хилийн боомтоор нэвтрэх тохиолдолд тухайн орны царигаар байна гээд. Өөрөөр хэлбэл Оросын Холбооны Улс руу гарвал өргөн, Бүгд Найрамдах Хятад Ард Улстай бол нарийн царигаар холбогдох энэ тогтоолын төслийг өргөн барьсан байгаа.

Тийм учраас энэ тогтоолын төслийн яаралтай хэлэлцүүлж өгөөч гэж Цэрэнпунцаг даргаас шаардаж байна.

**Ц.Цэрэнпунцаг:** Пүрэвдорж гишүүн мэдэж байгаа бол Төмөр замын тухай хууль Засгийн газар өргөн бариад, буцааж татаад авсан. Одоо дахин боловсруулагдаж байгаа гэсэн ийм мэдээлэлтэй байгаа. Одоо бол бид нар ямар нэгэн хууль Их Хурал дээр энэ хууль, ямар нэгэн тогтоол гаргаж шийдэхгүй бол болохоо байсан, тулсан асуудал бол байхгүй. Өнөөдөр Замын-Үүд гэхэд нарийн цариг нь орж ирээд наад талдаа терминалаа бариад цаад талдаа бүдүүн цариг нь ороод терминалаа барьчихсан, өргөн цариг нь орчихсон явж байгаа шүү дээ ажил нь. Тэгэхээр энэ бол би бодоход ямар нэгэн яаралтай тулгамдсан асуудал бол өнөөдөр бидэнд тулсан энэ асуудлыг шийдэхгүй бол болохгүй болсон юм бол байхгүй байх. Гэхдээ таны Их Хурал дээр өргөсөн энэ төслийг хэлэлцэх эсэхийг даргын дэргэдэх зөвлөл дээр ярилцъя.

Хэлэлцэх асуудал дээр өөр саналтай гишүүн байхгүй байна. Ингээд хэлэлцэх асуудалдаа оръё.

Үндсэн асуудлууддаа орохоос өмнө ганцхан санал хураалт явуулъя. Өмнөх Байнгын хорооны хурлаар Төлбөрийн чадваргүйдлийн тухай хуулийг хэлэлцүүлэгт бэлтгэх ажлын хэсгийг Х.Булгантуяа гишүүнээр ахлуулан байгуулсан. Булгантуяа гишүүн ажлын хэсэг ахлан ажиллах боломжгүй болсон бөгөөд Улсын Их Хурлын гишүүн Д.Цогтбаатар уг хуулийн төслийн ажлын хэсгийг ахалж ажиллах саналаа илэрхийлсэн. Энэ дагуу Төлбөрийн чадваргүйдлийн тухай хуулийг хэлэлцүүлэгт бэлтгэх ажлын хэсгийг Улсын Их Хурлын гишүүн Д.Цогтбаатараар ахлуулъя гэсэн саналаар санал хураалт явуулъя. Санал хураалт. Гишүүдийн 54.5 хувь дэмжиж, санал дэмжигдлээ.

Төлбөрийн чадваргүйдлийн тухай хуулийг хэлэлцүүлэгт бэлтгэх ажлын хэсгийг Улсын Их Хурлын гишүүн Д.Цогтбаатар ахалж ажиллахаар боллоо. Ингээд сайн ажиллаарай. Танд амжилт хүсье.

**Хэлэлцэх асуудал нэг. Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүдийн анхны хэлэлцүүлгийг хэлэлцэж эхэлье.**

Төслийг Байнгын хорооны болон чуулганы нэгдсэн хуралдааны анхны хэлэлцүүлэгт бэлтгэсэн талаарх ажлын хэсгийн танилцуулгыг өмнөх хурлаар Ж.Бат-Эрдэнэ гишүүн танилцуулсан. Танилцуулга та бүхний өмнө байгаа.

Ажлын хэсгийг танилцуулъя. О.Батнайрамдал Уул уурхай, хүнд үйлдвэрийн дэд сайд, Б.Дөлгөөн Санхүүгийн зохицуулах хорооны Үнэт цаасны газрын дарга, Т.Ганбаатар Уул уурхай, хүнд үйлдвэрийн яамны Төрийн захиргааны удирдлагын газрын Хуулийн хэлтсийн дарга, А.Нинжин Санхүүгийн зохицуулах хорооны Үнэт цаасны газрын ахлах зөвлөх, Д.Галсандорж Монголын экспортлогчдын холбооны Ерөнхийлөгч, Ж.Мөнх-Оргил Санхүүгийн зохицуулах хорооны Хуулийн хэлтсийн ахлах референт, Х.Алтай Хөрөнгийн биржийн захирал гэсэн ажлын хэсэг байна.

Ажлын хэсгийн танилцуулгаас асуух асуулттай Улсын Их Хурлын гишүүд нэрээ өгнө үү. Ерөнхийдөө бид нар онлайнаар хуралдахад нэлээн олон гишүүд хангалтай цаг хугацаатай ярилцсан шүү дээ. Тэгэхээр нэмээд асуух асуулттай гишүүдийн асуултыг авъя. Оюунчимэг гишүүнээр асуултыг тасаллаа.

Учрал гишүүний микрофоныг нээе. Асуултаа асууя.

**Н.Учрал:** Уул уурхайн биржийн хуулийг дэмжиж байгаа. Тэгээд өнгөрсөн хугацаанд хэлэлцэхгүй удаан барьсан хуулийг Ганбаатар сайд хурдан хугацаанд оруулж ирж байгаад их талархаж байгаа. Хулгай хийх боломж хулгайчийг төрүүлээд байна. Тийм учраас дахиж хулгай нүүрлэхгүй байхыг уг үндсээр нь устгахын тулд цахим биржийг ажиллуулах ёстой. Уул уурхайн биржийг ажиллуулах ёстой. Цаашлаад хөрөнгийн бирж чинь өөрөө олон нийтийн компани болох ёстой гэдэг ийм санаачилгыг иргэд тавьж байгаа. Нэг ёсондоо иргэд өөрсдөө хяналтаа тавья л гэсэн ийм л санаачилгыг гаргаж байгаа. Тэгэхээр Сангийн яам яг нүүрсийг худалдах, борлуулах, тээвэрлэх гэрээнүүдийг цахимжуулаад, гаалийн бүрдүүлэлтийг нь цахимаар хийгээд цаашлаад татвараа бас цахимаар төлдөг, хүнээс хамааралтай болж технологид суурилсан ийм шийдлийг нэвтрүүлэхийг нэлээн үр дүнд хүргээд 1 сарын 1-ээс энэ ажил урагшлах гэж байна. Тэгэхээр маргааш Засгийн газрын хурлаар Уул уурхайн сайд түр журмаа оруулж ирнэ гэсэн би мэдээлэлтэй байна. Тэгэхээр түр журмаа оруулж ирээд ямар ч байсан Хөрөнгийн бирж эхлээд нүүрсийг цахимаар арилжаалах биржээр арилжаалах ийм нөхцөл бололцоо бүрдэнэ гэж ойлгож байгаа. Тэгэхээр бас Уул уурхайн сайдаас ажлын хэсгээс бас асуумаар байна. Хувийн хэвшлийн салбарынхан, ялангуяа манай харилцаа холбоо, мэдээлэл технологийн салбарынхан өнгөрсөн хугацаанд төрөөс хамааралгүйгээр өөрсдөө бирж ажиллуулж байсан сайн туршлагууд байна. Бэлэн технологиудаа та бүхэнд хэрэглүүлье, та бүхэн бирж дээр үйл ажиллагаагаа явуулж болно шүү дээ гэдэг ийм л санаачилгыг гаргаад байгаа юм. Тэгэхээр технологийнхонтой уулзалт хийсэн. Уулзалтын үеэр бид хувийн хэвшил өөрсдөө нэгдээд ингээд тэр биржтэй чинь тодорхой хувьд нь оролцоод иргэдийн хяналтыг бэхжүүлээд явъя. Төр дангаараа 100 хувь цахим биржийг ажиллуулаад уул уурхайн биржийг ажиллуулаад явах юм дахиад хардалт сэрдэлт дахиад хэн нэгний нөлөөлөл ороод ингээд энэ чинь ил тод болохгүй гэдэг юмыг яриад байгаа юм. Тийм учраас Засгийн газраас барьж байгаа энэ бодлого өөрөө төрийн өмчийн компаниудаа олон нийтийн компани болгоё гэдгийг зорьж байна. Дээрээс нь Хөрөнгийн бирж өөрөө олон нийтийн компани болох ёстой. Тэгэхээр хувийн хэвшлийг хэрхэн ингэж оролцуулах юм бэ. Ямар арга зам байна вэ. Одоо түр журмаараа ингээд тэр Хөрөнгийн бирж дээрх тэр таваарын бирж дээрээ арилжаа нь явагдчихдаг юм байж. Цаашлаад хувийн хэвшлүүдийг энэ түвшинд ямар байдлаар оролцуулах вэ. Ямар нэгэн санал шийдэл байна уу. Ер нь иргэдийн хяналтыг бэхжүүлэхийн тулд тодорхой хувьд нь тэр хувийн компаниуд нь бүгдээрээ ороод өөрсдийнхөө биржээр арилжаалахад нь туслалцаад, технологиудыг нэвтрүүлээд, тэгээд иргэд үүнд нь хяналтаа тавиад явж байх юм бол цаашдаа өнөөдрийн энэ харанхуйд үүссэн хулгай, дээрэм чинь дахиж үүсэхгүй байх ийм нөхцөлийг бүрдүүлэх ёстой байхгүй юу. Тэгэхээр иргэдийнхээ хяналтыг тавья. Уул уурхайн сайдын зүгээс ямар байр суурьтай байна вэ. Цаашлаад яаж, ажлын хэсэг дээр юу гэж бас ярьсан юм бэ. Ер нь цаашдаа бирж түр журмаараа яваад одоо ингээд арилжаалагдсан ч цаашдаа хэрхэн илүү хяналттай, иргэд өөрсдөө хянадаг тэр механизмыг бүрдүүлэх арга зам байна вэ. Энэ хуулийг бол дэмжиж байгаа. Төрийн өмчийн оролцоотойгоор тэр биржээр арилжаална гэдэг ийм санал явж байгаа юм байна шүү дээ. Төр бол хэдэн хувьд нь ч оролцох нь хамаагүй. Ямар ч байсан төр оролцоно. Гэхдээ үүн дээр бусад төлөөллүүдийг хэрхэн оролцуулж хяналтыг нь бэхжүүлэх вэ.

**Ц.Цэрэнпунцаг:** Ганбаатар сайд хариулъя. Ганбаатар сайдын микрофон нээе.

**Ж.Ганбаатар:** Ажлын хэсэг бол Их Хурлаас ажлын хэсэг гарсан. Ажлын хэсэг Учрал гишүүний тэр нягталж асуусан асуултуудад хариулчих байх гэж бодож байна. Зүгээр бас юун түр журам гараад ирэв. Хуультайгаа ямар холбоотой вэ гэдэг талаас нь би хариулт өгье гэж бодож байна. Хууль маань мөрдөгдөж эхлэх хугацаа 2023 оны 6 сарын 30 байгаа. Тэгэхээр бид бас түр журам гаргаж байгаа гол зорилго бол зөвхөн нүүрсийг хөрөнгийн биржийн дор түр журмаар нүүрсээ зарна гэсэн биржээр зарна гэсэн энэ зорилготойгоор Засгийн газар дээр журмаа энэ 3 дахь өдөр орж байгаа. Журмуудаа боловсруулаад яамнуудаас санал аваад ингээд явж байгаа. Ингээд бид бас 1 цаг хожъё гэсэн ийм зорилготой байгаа. Мэдээж хууль батлагдсаны дараа хийж хэрэгжүүлэх ажлууд олон байгаа. Тийм учраас бас цаг хугацаа шаардлагатай гэдгийг ойлгож байна. Хөрөнгийн биржийн дор зөвхөн нүүрс гэдгийг би бас ялгаж хэллээ. Эхний ээлжид бид нар төрийн өмчит Эрдэнэс Тавантолгойн нүүрсийг биржийн журмаар зарж яг эн хил нөхцөлөөр зарж Цагаан хад ч гэдэг юм уу эс үгүй бол янз янзын жишиг үнэ, эс үгүй бол амны үнэ гэж байгаа олон асуудлуудыг шийдвэрлэнэ гэж ингэж зорьж байгаа. Тэгээд яах вэ? Биржийгээ бид нар бас нүүрснийхээ биржийг ярьж байгаа. Бодитой байлгахын тулд зохистой хэмжээний нүүрсийг нь Эрдэнэс тавантолгойн нүүрсийг бүхлээр нь биш Эрдэнэс Тавантолгой компанийн 30 юм уу 40 хувийн нүүрсийг нь ядаж эхний ээлжид биржээрээ зарна. Цаашдаа бүх л боломжит хэмжээгээрээ буюу бүхлээр нь мэдээж саналаараа хувийн компаниуд бас нүүрсээ биржээр заръя гэдэг саналуудыг эхнээсээ бас гаргаж байгаа. Ингээд хувийн компаниудтайгаа бас хамтраад нүүрснийхээ биржийг бас түр журмын дагуу ажиллуулж үзэхээр ингээд зориод ажиллаж байна. Тэгээд бас хоорондын ялгааг нь би бас ойлгуулж хэллээ гэж ойлгож байна. Тэр хувийн хэвшлийн оролцоог яаж хангах талаар манай дэд сайд ажлын хэсэгт ахалж ажилласан учраас хариулчих байх гэж бодож байна. Баярлалаа.

**Ц.Цэрэнпунцаг:** Баярлалаа. Ажлын хэсгээс 5 номер хариулах уу. Ажлын хэсгийн 5 номерын нээе.

**О.Батнайрамдал:** Та бүхэндээ өдрийн мэнд хүргэе. Учрал гишүүний асуултад хариулъя. Тэгэхээр ер нь уул уурхайн бүтээгдэхүүний биржийн тухай хууль маань бүр 2014 оноос хойш ерөнхийдөө анхны драфт нь гараад явсан байдаг юм байна лээ. Тухайн үедээ бол Алтанхуяг Ерөнхий сайдын Засгийн газар байсан. Тэгэхээр анхны хувилбар ерөөсөө 100 хувь төрийн өмчит компани гэдэг агуулгаар явж байсан. Тэгэхээр ер нь одоо бид нар энийг 100 хувь төрийн өмчит гэж цоо шинэ компани байгуулж, шинэ төсөв гаргаж явахын оронд төрийн өмчийн оролцоотой гэдэг агуулгаар хуулийнхаа яг жишээлбэл 2 дугаар бүлгийн 5.1 дээр оруулж өгсөн байгаа. Бирж нь төрийн өмчийн оролцоотой хуулийн этгээд байна. Энэ нь нөгөө талаасаа юу гэсэн үг вэ гэхээрээ хувьцаа эзэмшигчийн хувьд Засгийн газар болон бусад хувьцаа эзэмшигчид буюу бусад хувийн хувьцаа эзэмшигчид эсвэл олон нийтийн хувьцаа эзэмшигчид орж болохоор нээлттэйгээр л энэхүү хуулийн 6.2-т бас зааж өгсөн байгаа. Тэгэхээр энэ нь юу гэсэн үг вэ гэхээрээ жишээлбэл, ер нь бас энэ хууль дээрээ оруулж өгсөн нэг зүйл нь Хөрөнгийн бирж гэдэг бол өөрөө худалдан авагч, худалдагч олон талын итгэлцүүр дээр явдаг цахим арилжаа. Тэгэхээр нөгөө талаасаа Монголын Хөрөнгийн бирж өнөөдөр жишээлбэл 30-аад жилийн түүхтэй. Тэгэхээр энэ Монголын Хөрөнгийн биржийн туршлага, итгэлцүүрийг ашиглаад цаашаа энийгээ таваарын уул уурхайн бүтээгдэхүүний биржээр төрөлжүүлээд явах бас боломжтой юм аа. Энийг хуулиараа бид нар бас нээлттэй үлдээж байгаа. Тэгээд яг цаг хугацаанд бас Монголын Хөрөнгийн бирж IPO хийж 34 хувиа олон нийтэд гаргаснаараа олон нийтэд нээлттэй компани болно. Тэгэхээр олон нийтэд нээлттэй компани болсноороо бусад хувьцаа эзэмшигчдийн эрхийг хамгаалах мөн засаглалын хүрээнд ч гэсэн цаашаагаа илүү хөгжөөд явах боломж нөхцөл нь энүүгээрээ бүрдэж байгаа юм. Тэгэхээр цаашдаа ялангуяа та хэллээ нөгөө Монголын хувийн янз бүрийн платформ үүсгэсэн аж ахуйн нэгжүүд энэ дээр хэрхэн оролцох боломжтой вэ? Тэгэхээр Монголын Хөрөнгийн бирж энийг эн биржийн ажиллагааг цаашаагаа аваад явахад бол хувийн хэвшилтэй хамтраад ч юм уу явах бүрэн нөхцөл нь хуулиараа нээлттэй байгаа юм. Баярлалаа.

**Ц.Цэрэнпунцаг:** Учрал сайд хариулт хангалттай юу. Энхбаяр гишүүн асуулт асууя.

**Б.Энхбаяр:** Гишүүдийнхээ оройн амгаланг айлтгая. Саяын яг Учрал гишүүний асуултаар үргэлжлүүлээд л асуучихъя. Ер нь зарчим нь тэр 100 хувь төрийнх байх гэдэг бол бас дэмий байх. Гэхдээ одоо ажлын хэсгээс оруулж ирж байгаа саналын томьёоллоор төрийн өмчийн оролцоотой хуулийн этгээд байна гэдгээр орж ирж байгаа. Оролцоотой гэдэг бол төрийн өмч нь 1 хувь ч байж магадгүй 99 хувь ч байж магадгүй гэсэн үг л дээ. Тэгэхээр төрийн буюу байгалийн баялгийг Монголын нийт ард түмний мэдэлд байгаа төрийн нийтийн өмчийг захиран зарцуулах арилжааны зуучлагч хийх гэж байгаа учраас энэ дээр төрийн хувь эзэмшил нь хамгийн багадаа хэдэн хувь байх юм бэ гэдгийг заахгүй юу. Хамгийн бага байх хувь нь. Тэгэхгүй бол 1хувь төр байвал тэр бас юу ч билээ гэдэг эхний асуулт байгаа юм.

2 дахь асуулт нь сая дэд сайд хариулахдаа Хөрөнгийн биржийн охин компани хэлбэрээр ажиллах гэж байгаа юм хэлсэн үү эсвэл би буруу ойлгосон уу. Энэ чинь нэг ийм бирж гарах гээд байна шүү дээ. Засгийн газар хувь эзэмшдэг, иргэд, олон нийт хувь эзэмшдэг. Тэгэхээр үүний үүсгэл санаачилга нь иргэдийн үүсэл санаачилга дээр байгуулчихсан юман дээр Засгийн газар хувь эзэмшиж орох гээд байна уу. Засгийн газрын үүсгэн байгуулж байгаа юман дээр иргэд хувь нийлүүлж орох гээд байна уу. Эсвэл бүр бирж нь тодорхой болчихсон, эзэд нь тодорхой болчихсон сая Учрал гишүүн бүр маргааш бараг Засгаар хэлэлцэх гэж байгаа юм ярчхав уу, үгүй юу. Платформоор маргааш шийдэх гэж байгаа юм уу. Тэгэхээр тэр юмыг би бас нэг ойлгох гээд байгаа байхгүй юу. Энэ чинь хэн нь эхэлж байгуулаад, энэ чинь нэг үүсгэн байгуулаг ч байгаа бол нэг хурал эхлээд зарлах ёстой шүү дээ. Ийм биржээ байгуулъя. Хуульд заасан гээд. Энэ нь хэрвээ Засгийн газар байх юм бол энэ Засгийн газар чинь хувь эзэмшил нь хэд байх юм бэ гэдэг асуудал байхгүй юу. Нэг хувь эзэмших гэж байгаа этгээд хурал зарлана гэж байхгүй. Энэ бол ойлгомжтой байхгүй юу. Хөрөнгийн биржийн охин компани хэлбэрээр байгуулах гэж байгаа бол хөрөнгийн бирж зарлаж таарах байх. Энэ хувьцаа эзэмшигчдийн хурлыг. Тэгэхээр энэ юу вэ гэсэн 2 дахь асуулт байна.

3 дахь асуулт нь. Энэ хувь эзэмшил орж ирэх гээд байна гэж байгаа юм. Тэгэхээр хувь эзэмшил ямар ашиг сонирхол дээр гэхээр мэдээж бизнесийн ашиг сонирхол дээр орж ирнэ. Тэгэхээр энэ яаж санхүүжих вэ. Жишээлбэл, 100 сая тонн нүүрс зарлаа гэхэд 100 сая тонн нүүрсийг 100 доллароор зарлаа гэж үзэхэд энэ бирж яг хэдэн хувийн ашиг авах вэ. Яг хэдэн хувь. Хувилсан тийм юм байгаа юу. Энэ хувилсан юм байхгүй бол хувилахыг хэн тогтоох юм. Яг хэдэн хувийг авахыг. Тэгэхгүй бол жишээлбэл, дан хувийн бирж ажиллаад явчихдаг. Хувийн бирж нь өөрөө байгалийн баялгийнхаа зарсны хэдэн хувийг нь авна гэдгээ тогтоогоод явчихвал нөгөө нүүрсний хулгайны араас орчихно шүү дээ. Нөгөө биржээр дамжуулаад, нөгөө хувь эзэмшлээр дамжуулаад явчихна шүү дээ. Үүний 1 хувь гэдэг бол аягүй олон сая, тэрбум долларын асуудал гарч ирнэ шүү дээ энэ чинь. Цаашдаа ер нь бол энэ чинь алт зарна, нүүрс зарна, зэс зарна. Тэгэхээр энэ хувь эзэмшил нь яг хэд байгаа юм бол гэдэг ийм асуулт байна.

**Ц.Цэрэнпунцаг:** Ганбаатар сайд хариулъя.

**Ж.Ганбаатар:** Энхбаяр гишүүний асуултад хариулъя. Тэр маргааш гэж Учрал гишүүний хэлж байгаа нь болохоор түр журмаа хэлж байгаа юм. 6 сар хүртэл, хууль хүчин төгөлдөр хэрэгжих хугацаа хүртэл түр журмыг Засгийн газраар хэлэлцэх гэж байгаа юм. Тэр журам дээр таны яг сүүлийн асуусан асуулт нь тэр журам дээр бид маргааш юу гэж батлуулах гэж байгаа вэ гэхээр хувийг бол бид нар 0.1-ээс хэтрэхгүй байна гээд шууд зааж байгаа юм 0.1-ээс. Энийг бол бид нар тэр Хөрөнгийн биржийн эрх мэдэлд өгөөд, Хөрөнгийн бирж журам гаргана гэж байгаа зүйл бол байхгүй. Хуульд бол шууд хувийг заачихсан зүйл байхгүй байна. Журам дээрээ бид бол 0.1 хувиа гэж байгаа юм. Энэ бол манай журмаар бол ойролцоогоор дээд хязгаар нь зарлахдаа Энхбаяр гишүүн ээ, ойролцоогоор 160 мянган тонныг л хамгийн дээд хязгаар гэж зааж байгаа юм. 160 мянган тонныг л 1 багцаар зарлана гээд. Тэрүүгээр бодох юм бол чинь 1600 доллар л болж байгаа байх. Нэг удаагийн шимтгэл. Тэгэхдээ хөрөнгийн бирж өөр юу авдаг вэ гэхлээр та бас сайн мэдэж байгаа. Бүртгэлийн хураамж гэж авдаг. Тэр бүртгэлийн хураамж бол би тэр журмыг нь сайн мэдэхгүй байна. Алтай захирал энийг тэр бүртгэлийн хураамж, юугаа сайн хариулаарай. Сая нөгөө тэр Хөрөнгийн биржийн доор ажиллах гээд байна уу гэдгийг. Тэгэхээр энэ 5.9 дээр Засгийн газрын шийдвэрээр биржийн харилцааг Үнэт цаасны зах зээлийн тухай хуулийн 24.1.11-д заасан үйл ажиллагаа эрхлэх эрх бүхий байгууллагаар гүйцэтгүүлж болно гээд заасан байгаа юм. Та энийг та сайн уншаарай. 5.9 дээр Засгийн газрын шийдвэрээр биржийн арилжааг Үнэт цаасны зах зээлийн тухай хуулийн 24.1.11-д заасан үйл ажиллагаа эрхлэх эрх бүхий байгууллагаар гүйцэтгүүлж болно гэж. Засгийн газрын шийдвэрээр. Тэгэхээр Хөрөнгийн бирж 34 хувиа зарж байгаа. Тийм учраас Хөрөнгийн биржийн оролцоо 66 хувиас дээш байна. Төрийн оролцоо хэзээ ч 66-аас буухгүй гэж ойлгож болно. Шууд хариулахад та түрүүн 1 хувь руу болоод буучихвал яах юм бэ гэж байгаа юм. Тийм юм бол байхгүй. 66 хувиас доошоо хэзээ ч буухгүй гэдгийг шууд хариулъя. Тэр маргааш гэдэг дээр хариулчихсан. Тэр 34 хувь дээр хариулчихсан. Үлдсэнийг нь Байнгын хорооны дарга аа, манай Хөрөнгийн биржийн захирал Алтай хариулчихсан нь зөв болов уу гэж бодож байна. Баярлалаа.

**Ц.Цэрэнпунцаг:** Хөрөнгийн биржийн захирал Алтай. Ажлын хэсгийн 7 номерыг нээе.

**Х.Алтай:** Сайн байцгаана уу. Та бүхэнд энэ өдрийн мэндийг хүргэе. Энхбаяр гишүүний асуултад хариулъя. Сая Ганбаатар сайдын хэлсэнчлэн манай биржээр арилжаалах арилжааны шимтгэлийн хэмжээ нь төдийлөн тийм дарамт учруулах хэмжээний тийм юм бол байхгүй гэсэн тооцоотой байгаа. Түүнчлэн бас бүртгэлийн хураамж гээд бүтээгдэхүүнийг биржийн өөрөө үйлчилгээ үзүүлж байгаа гэдэг утгаараа бүртгэлийн хураамжийг тогтоодог. Тэр нь бол нэг багц буюу 6400 тонн багц бүтээгдэхүүнийг бүртгэж авахдаа 100 мянган төгрөгөөс илүүгээр тогтоохгүй гэсэн ийм төлөвлөгөөтэй байгаа. Одоо бол сая Ганбаатар сайд хэллээ. Засгийн газраар нүүрсний биржийн арилжааны журам гарна. Тэрхүү журмын дагуу 1 сарын 1-ээс нүүрсний арилжааг Хөрөнгийн биржээр дамжуулж хийнэ. Энэ нь бол манай хөрөнгийн биржийн платформоор дамжаад арилжаа нь хийгдэнэ. Шинэ сэргэлтийн бодлогын хүрээнд Монголын Хөрөнгийн биржээр олон нийтийн компани болж байгаа. 34 хувиа олон нийтэд санал болгоно. Ингэснээр магадгүй цаашдаа дараа жил олон улсын томоохон хөрөнгийн биржүүдийн стандартын дагуу комодитын биржийн тусдаа хувьцаа болон бондын биржийн арилжааны сегментийн тусдаа тэгээд хийж явах боломжтой.

**Ц.Цэрэнпунцаг:** Энхбаяр гишүүнд нэмэлт 1 минут.

**Б.Энхбаяр:** Уучлаарай. Би нөгөө санхүүгийн хүн биш болохоор дахиад асуух гээд байгаа юм. Тэгэхээр энэ бирж байна шүү дээ. Манайд жилдээ гаргаж байгаа нүүрс, алт, зэсийн борлуулалтын орлого гэж хэмжээ бол байгаа шүү дээ. Тодорхой гарчихсан. Тэгэхээр бирж сая сайдын хэлсэнчлэн 0.1 хувиар тооцох юм бол жилдээ хэчнээн төгрөгийн биржийн ашиг ирэх гээд байгаа юм. Нийт дүнгээр нь хэлээд өгөөч. Нэг багцаа судалгаа байх л ёстой байх. Та хэд судалгаа хийсэн учраас. Энэ нь хэдэн төгрөг болох гээд байгаа юм бол гэсэн ийм асуулт байна.

**Ц.Цэрэнпунцаг:** Ганбаатар сайд хариулъя.

**Ж.Ганбаатар:** Маргааш засгаар хэлэлцэж байгаа хуулиар бол зөвхөн нүүрс зарах гэж байгаа шүү. Зөвхөн төрийн өмчит компани. Андуурчихлаа журмаар. Энэ хуулиар бас зөвхөн төрийн өмчит компани биржээр заавал зарах ёстой. Хувийн компаниуд бол өөрийнхөө саналаар гэж байгаа. Та энийг бол ойлгож байгаа. Хувийн хэвшил бол өөрийнхөө саналаар. Тэгэхээр төрийн өмчит компани гэхээр манай зэсэн дээр Эрдэнэт биш, Оюутолгойтойгоо нийлээд 1.4, Эрдэнэт бол 580 мянган тонн зэс. Эрдэнэс тавантолгой өнөөдрийнхөөр бол 9 сая тонн нүүрс. Энэ 2-ыг л тооцоод гаргах хэрэгтэй. Тэгэхээр ер нь бол миний бодол 0.1-ээс хэзээ ч хэтэрч болохгүй. 0.1-ээс доошоо буучихаар ямар эрсдэл байна гэвэл тэр платформ, тэр бирж бас сайжрах ёстой. Тэр бирж бас өөрийнхөө үйл.../минут дуусав/

**Ц.Цэрэнпунцаг:** Ганбаатар сайдад 1 минут өгье.

**Ж.Ганбаатар:** Яг Энхбаяр гишүүний асуулт дээр бид нар ер нь бол би энийг бүр 0.01 болгоё гэдэг саналтай байсан байхгүй юу. 0.01. Тэгэхээр биржийнхэн нь юу гэж байна гэхээр 0.01 болохлоор энэ бирж өөрөө ядаж үйл ажиллагаагаа аваад явах боломж нь хаагдаж байна. Ядаж тэр программ хангамжаа шинэчлэх ёстой, платформоо сайжруулах ёстой, бирж гэдэг чинь бас нэг тодорхой үйл ажиллагааны зардал гардаг юм сайдаа. Тийм учраас 0.1 гэдэг боломжит зардал гэж байгаа юм. Өчигдөр бид нар тооцоод тэр 160 мянган тонн дээр 1000 доллар гэж гаргасан. Тэгэхээр нийтдээ хэд байна гэдгийг манай дэд сайд гаргаж байгаа байх. Яг тэр 8 сая тонн нүүрс 580 мянган тонн зэсийн баяжмал дээр гаргачихвал уг нь боломжтой л доо. 560 мянгаа 4-т хувааж байж зэс гарна шүү дээ. 25 хувийн агуулгатай зэс. Тэрийгээ бас тооцоод зөв гаргаарай. Баярлалаа.

 **Ц.Цэрэнпунцаг:** Ажлын хэсгийн 5 номерын микрофоныг нээе.

 **О.Батнайрамдал:** Энхбаяр гишүүний асуултад тодруулъя. Тэгэхээр 2021 онд “Эрдэнэс монгол” компани дээр тухайн үедээ уул уурхайн бүтээгдэхүүний бирж байгуулах талаар ТЭЗҮ гарсан байдаг. Яг миний гарт байна. Энэ ТЭЗҮ дээр үүний тооцоогоор бол арилжааны шимтгэлийг 0.05 хувиар 0.1-ийн хагас гэсэн үг. 0.05 хувиар тооцоолоод 5 жилийн мөнгөн урсгалынхаа тооцооллыг гаргасан байдаг. Тэгэхээр 5 жилийн хугацаанд орлогын дүн 47 тэрбум төгрөгийн орлоготойгоор татварын дараах цэвэр ашиг нь 14.7 тэрбум төгрөгийн ашигтай ажиллахаар тооцооллоо хийсэн байдаг юм байна лээ. 5 жилийн мөнгөн урсгалын нэмсэн тооцоо шүү.

**Ц.Цэрэнпунцаг:** Хариулт хангалтгүй гэж үзсэн учраас Энхбаяр гишүүн тодруулж асууя. 1 минут.

**Б.Энхбаяр:** Тэгэхээр хувь процент их чухал асуудал гэдэг нь хариултаас тодорхой байна. Энэ хувь хэмжээг, дээд хэмжээг хэн тогтоох вэ. Дээд хэмжээ нь ямар хүрээ, рамын дотор байх вэ гэдгийг заасан хэм хэмжээ энэ хуулийн төсөл дотор байгаа юу. Энэ ерөөсөө задгай. Ингээд Засгийн газар дүрмээрээ гэж хэлэх үү, нэг удаагийн шийдвэрээр ингээд хэсгээ багасгаад яваад байдаг ийм тогтвортой, тогтворгүй байдал бий болгох байдалтай байна уу? Яагаад гэхээр энэ чинь нэлээн олон тэрбумын ашгийн тухай ярьж байгаа юм байна шүү дээ цаана нь. Тийм учраас 0.01 хувь хөдлөхөд л эн чинь ард нь нэлээн олон тэрбум төгрөгийн асуудал яригдаж байна шүү дээ. Тийм учраас энэ чинь өөрөө бас.../минут дуусав/

**Ц.Цэрэнпунцаг:** Ажлын хэсэг нэмж хариулах уу. 4 номерыг нээе.

**Б.Дөлгөөн:** Энхбаяр гишүүний асуултад тодруулъя. Санхүүгийн зохицуулах хорооны Үнэт цаасны газрын дарга Дөлгөөн. Тус хуулийн төсөлд биржийн зах зээлд оролцогчдын үйлчилгээний төлбөр, хураамжийг тухайн оролцогчийн саналыг харгалзан тогтоох гээд хорооны буюу Санхүүгийн зохицуулах хорооны бүрэн эрхт оруулсан байгаа. Ингэснээр Санхүүгийн зохицуулах хороонд биржийн арилжаанд оролцогч буюу биржийн арилжаанд оролцох шинжилгээний лаборатори, тээвэр зуучийн байгууллага зэрэг бусад бүхий л байгууллагуудын хувьд тэдгээрийн саналыг харгалзан зах зээлийн нөхцөл байдалдаа нийцүүлж тогтоохоор хуулийн төсөл дээр заачихсан байгаа. 20 дугаар зүйлийн 20.2.6 дээр.

**Ц.Цэрэнпунцаг:** Уншаад өгдөө Дөлгөөн өө.

**Б.Дөлгөөн:** Биржийн зах зээлд оролцогчдын үйлчилгээний төлбөр хураамжийг тухайн оролцогчдын саналыг.../минут дуусав/

**Ц.Цэрэнпунцаг:** Оюунчимэг гишүүн асуултаа асууя.

**М.Оюунчимэг:** Одоо бид нар энэ нүүрсний хулгай дээр харж байна л даа. Хууль байгаа хэр нь хуулийн хэрэгжилт дээр гажуудал үүсээд ямар аймаар хулгай хийж болдгийг сая тэр нүүрсний хулгай тойрсон асуудлаас харж болохоор байна л даа. Жишээ нь, 200 ам. долларын үнэтэй юмыг 60 ам. доллар гээд тэгээд өөрсдөө тойруулаад ингээд хууль гаргаад явчхаж байна л даа. Тэгэхээр иймэрхүү зүйлийг байхгүй болгохын тулд л бид уул уурхайн биржийн тухай хуулийг яаралтай гаргах ёстой гээд явж байгаа шүү дээ. 2008 оноос эхлээд л Засгийн газрын үе үеийн Засгийн газар уул уурхайн биржийн хууль хэрэгтэй гээд ингээд явж байсан. Миний мэдэхээр л 2008-2012 онд Лондоны металлын бирж, Хонг Конгын бирж гээд маш олон биржүүдийн зохион байгуулалт, бүтэцтэй танилцаж, хамтран ажиллах ялангуяа дэд бүтэц чиглэлээр хүний нөөц, боловсон хүчин бэлтгэх чиглэлээр хамтран ажиллах гэрээ хэлэлцээрүүд хүртэл хийж байсныг Алтай дарга мэдэж байгаа. Тэгэхээр Алтай дарга та яг бид уул уурхайн биржийг хуулиа батлаад ашиглалтад оруулахад Хөрөнгийн биржийнхээ доор охин компани хэлбэрээр юм уу, Хөрөнгийн биржийн удирдлага дор шууд ингээд ажиллаад явчих бололцоо техникийн хувьд, хүний нөөцийн хувьд хяналтын хувьд ер нь бололцоотой гэдэг дээр хариулт өгөөч гэж хэлмээр байна. Түрүүн тэр биржүүдийн үйл ажиллагаатай ер нь ингээд танилцаад харж байхад саяын тэр 0.1-ээс доош буух ёсгүй гэдэг бол яг үнэн юм байна лээ шүү. Яагаад гэвэл бид энийг урт хугацаанд л хууль хэрэгжиж цаашдаа бүх комодити эрдэс бүтээгдэхүүний уул уурхайн бирж бүтээгдэхүүний бирж дээр гаргаад яг л бусад улс орон шиг нээлттэй ил тод олон улсын жишгийн дагуу явуулах зорилготой л хууль гаргаж байгаа болохоос биш зөвхөн нүүрсэнд зориулж хууль гараагүй болов уу. Ганбаатар сайд аа, Та сая одоохондоо бид нүүрс зарах гэж хэлж байна л даа. Тэгэхээр энэ чинь Монгол Улс нүүрс, алт, зэс, бусад эрдэс бүтээгдэхүүн гээд зөндөө бүтээгдэхүүнүүд байгаа. Энийгээ бас Хөрөнгийн биржээрээ буюу уул уурхайн биржээрээ дамжуулаад бусад томоохон биржүүдтэй наймаалах маягаар зах зээл рүү гаргах бололцоо байгаа шүү дээ. Энийг бид тусгах ёстой гээд эртээд ажлын хэсгийн хурал дээр, Эдийн засгийн байнгын хорооны хурал дээр маш олон гишүүд хэлж байсан л даа. Тэгээд дээр яаж яг тусгаж байгаа вэ. Та сая хэлж байна л даа 160 мянган тонныг нэг багц гэж үзэхээр 1600 орчим доллароор эхний удаад борлуулалтдаа гаргаж зарах тухай ингээд ярьж байгаа юм байна шүү дээ. Яаж энэ 160 мянган тонн гэдгийг тооцоолж гаргаж ирж эхний удаад энэ боломжийн юм байна гэж үзэж байгаа юм. Энэ чинь тэгээд нүүрсний одоо гараад байгаа хулгай юм уу зогсоох ил тод байх, хилийн үнээрээ нэг үнээр шүү тэрнээс биш нэг нь 60 доллар, цаашаа 200 доллар ч гэдэг юм уу ингээд 3, 4 янзын үнэ хэлээд байхгүй. Яг нэг үнээр борлуулахад одоогийн багцаар зарах нь бололцоотой гэж харж тооцоолсон юм уу. Ямар үндэслэл, тооцоогоор жишиг дээр тулгуурлаж ийм тоо тооцоо эхний удаад гаргасан юм бол. Энэ дээр нэгдүгээрт тайлбар өгөөч.

2-т нь энэ Хөрөнгийн биржийн 66-аас дээш нь төрийн оролцоо байна гэж байна л даа. Тэгээд уул уурхайн бирж дээр харж байхад төр 66 хувьдаа ер нь хяналтаа тавиад бүр шууд төрийн оролцоотой ингээд явчих юм уу эсвэл зүгээр хяналт тавих үүрэг нь л төрд байх. Харин 34 хувь нь олон нийтийн оролцоо эсвэл бусад 66 дотроо юу эсвэл 34 дотроо хувийн хэвшлийн эсвэл гадаадын хөрөнгө оруулалт нь ч гэдэг юм уу хяналтыг энд оруулчих бололцоо байгаа гэдэг дээр жишээ нь Засгийн газар хууль санаачлагчид яаж харж байгаа вэ. Хөрөнгө оруулалт эсвэл хувийн хэвшлийн оролцоо гэдэг нь өөрөө 66 дотроо байж болно гэж үзэж байгаа юу эсвэл 34 дотроо хяналтыг юм уу, энэ оролцоог хангаад явчих бололцоотой гэж харж байгаа юу. Эсвэл 66 хувь маань тэр чигээрээ яг төрийн хатуу хяналт дор энэ оролцоогоор цаашдаа уул уурхайн бирж, хөрөнгийн биржийн үйл ажиллагаа маань явна гэж харж байгаа юу. Яг дээр тооцоо судалгаа, бусад улсын жишиг энэ тэр дээр хэр нарийн ажилласан бэ. Энэ дээр эхлээд би бас хариултаа авъя гэж бодож байна. Дараа нь тодотгоё.

**Ц.Цэрэнпунцаг:** Оюунчимэг гишүүнд хэлэхэд энд чинь биржийн хууль явж байгаа энэтэй дагалдаад бас Улсын Их Хурлын тогтоол гарна шүү дээ. Тэрийг мэдэж байгаа тэ. Ганбаатар сайд хариулъя.

**Ж.Ганбаатар:** Оюунчимэг гишүүний асуултад хариулъя. Хуулиар Оюунчимэг гишүүн ээ, 7 сарын 31-ээс мөрдөж эхлэх хуулиар бүх металлаа зарна. Үндсэн 4 металлаас гадна бүх металл нүүрс, зэс, төмөр юу байдаг юм бүгдийг нь зарна гэсэн үг. Тэгэхээр Засгийн газрын хэлэлцэх гэж байгаа журмаар зөвхөн нүүрсээ зарж туршиж үзэж байгаа байхгүй юу. Хууль хэрэгжих хугацаа хүртэл 7 сарын 31 хүртэл. 7 сарын 31-ээс хууль хэрэгжээд эхлэхээр биш, 6 сарын 31-нд шүү. Хууль хэрэгжээд эхлэхээр бүх металлуудаа тэр хөрөнгийн биржийн доор байгуулагдах нь уу эсвэл хаана байгуулагдах нь уу тэр бирж дээрээ зарна гэсэн үг. Хуулийнхаа дагуу. Энэ хуулийг хэрэгжиж эхлэхээс өмнө нүүрсээ өнөөдрийн байгаа Засгийн газрынхаа журмаар нүүрсээ заръя гэж байгаа юм. Тэр боломжтой шүү. Тэгээд 160 мянга гэдэг тоог нэг худалдан авагчид зүгээр тэхдээ энэ хуульд байхгүй зүгээр журамд байгаа юм шүү. Энхбаяр гишүүн 1 хувь нь хэд байдаг вэ гэхээр би зүгээр тэрийг жишээ аваад татаад хэлсэн юм. Тэгэхлээр ер нь бол биржээр нэг худалдааг явуулахдаа 160 мянгаас дээшээ гаргахгүй л гэсэн бид нарын бодлого байгаа юм. 1 сард зарах хугацаа шүү. 1 сард нэг худалдан авагч авах гэж байгаа маргаашийн Засгийн газрын журам дээр ярьж байгаа л дээд хэмжээ гэсэн үг шүү. Яагаад энийг гаргадаг вэ гэхлээр 1 сард 1 худалдан авагч юу гэдэг юм 500 мянган тонн ч юм уу, 400 мянган тонн, 100 мянган тонн гээд гэрээгээ байгуулдаг юм байна. Тэгээд бид нар тэд нарын дунджийг аваад ер нь тэрнээс дээш байгуулах боломжгүй гэдэг нь 20 мянгаар ч болно, 50 мянгаар ч болно, 100 мянгаар ч болно гэсэн үг. Яагаад дээд хязгаарыг нь зааж өгч байгаа вэ гэхлээр нэг худалдан авагчид 1 саяар нь юм уу, 2 саяар нь юм уу, 500 мянгаар нь юм уу ингэж өгч болохгүй шүү л гэдэг санаа. Тэгж байж биржийг олон худалдан авагчидтай болгох гэж байгаа юм. Нүүрснийхээ биржийг. Тэгэхгүй бол нүүрсний биржээр зарж байгаа дүн одоо юу гэдэг юм. Манай “Эрдэнэс тавантолгой” болоод энэ чинь 2 сая тонныг л сардаа зардаг байхгүй юу. Тэгэхлээр нэгхэн худалдан авагч энийг нь авчих вий гэдэг болгоомжлол. Тэгэх юм бол тэр чинь өрсөлдөөн байхгүй, үнэ өсөхгүй. Тэгээд нөгөө биржийн үнэ бодитой тогтохгүй. Ийм болгоомжлол байгаа учраас бид нар дээд хязгаарыг нь заавал зааж өгч байгаа юм. Тооцоо судалгаа гэдэг дээр тэгж хариулъя. Үлдсэн тэр хөрөнгийн биржтэй холбоотой асуудлуудад нь ажлын хэсэг хариулъя гэж бодож байна.

**Ц.Цэрэнпунцаг:** Ажлын хэсгийн 5 номерын микрофон.

**О.Батнайрамдал:** Оюунчимэг гишүүний асуултад нэмэлт тодруулга өгье. Тэгэхээр бид нар уул уурхайн бүтээгдэхүүний биржийн уялдаа холбоотойгоор олон улсын судалгаа бол хийсэн. Тэгэхээр ер нь дэлхий даяар 200-аад гаруй уул уурхайн бүтээгдэхүүний ер нь эрдэс баялгийн бүтээгдэхүүний биржүүд байдаг. Уул уурхайн бүтээгдэхүүн гэж уул уурхайн бүтээгдэхүүн, хөдөө аж ахуйн бүтээгдэхүүн, байгалийн хий, газрын тос гэх мэтчилэн бүтээгдэхүүнд ордог эсвэл яг тэр чигээрээ давамгайлдаг гэх мэтчилэн. Тэгэхээр ер нь хөгжиж буй орнуудад ялангуяа 2000 оноос хойш хөгжиж буй орнуудад бол эрдэс баялгийн биржүүд маш олноороо байгуулагдсан. Яагаад гэхлээр сүүлийн дэлхийн эдийн засгийн сүүлийн 30 жилийн өсөлттэй холбоотойгоор бараа, таваар экспортлогч орнууд аягүй олон биржүүдийг байгуулж эхэлсэн байгаа юм. Тэгэхээр ер нь тэр жишгүүдээс харахад илүү хөгжчихсөн. Жишээлбэл, Америк ч гэх юм уу, Сингапур ч юм уу орнуудад бол өмчлөлийн хувьд илүү хувьцаат компани хувийн хэвшилд байдаг. Харин дөнгөж хөгжиж буй орнуудад байгуулагдаж байгаа бирж, ялангуяа эхний ээлждээ төрийн өмчийн оролцоотойгоор явдаг жишгүүд аягүй харагддаг. Яагаад гэхээр энэ бирж маань өөрөө олон талын оролцогчдын дунд яг итгэлцэл дээр үндэслэдэг учраас төрийн оролцоо нь өөрөө бас тэр итгэлцлийн гол тулгуур нэг хэсэг болдог. Тэгээд яваандаа цаашдаа илүү хувьцаат компанийн хэлбэр лүү шилжиж байгаа жишгүүд бол олон байдаг. Жишээлбэл өнөөдөр Бүгд Найрамдах Хятад Ард Улс манай урд хөршид бол 1993 оноос хойш маш олон таваарын биржүүд байгуулагдаад, өнөөдөр жишээлбэл гэхдээ мэдээж энэ нь зах чөлөөт зах зээлийнхээ хүрээнд зарим нь татан буугдаад зарим нь өнөөдөр топ 5 биржийн нийт арилжаалагдаж байгаа гэрээнийхээ хүрээнд эхний 3-т нь Хятадын биржүүд өнөөдөр ордог болсон. Тэгэхээр ийм олон жишгүүдийг бид нар харж байж бас хуульдаа яг Монголын хөрсөн дээр буулгасан талаас нь бодолцож тусгасан байгаа юм.

**Ц.Цэрэнпунцаг:** Ажлын хэсгээс Хөрөнгийн биржийн Алтай захирал бэлэн үү. 7 номерын микрофоныг нээе.

**Х.Алтай:** Оюунчимэг гишүүний асуултад хариулъя. Монголын Хөрөнгийн бирж энэ Засгийн газраар батлагдах журмын хүрээнд нүүрсний арилжааг хийгээд явахад бэлэн байж байгаа. Биржийн бүтэц дотор удирдлага дор энэ арилжааг хийгээд явахад бэлэн гэдгийг хэлмээр байна.

2 дахь асуулт. Хяналт яаж хэрэгжүүлэх вэ гэдэг асуултад хариулъя. 66 хувь нь бол төрийн өмчид байна. IPO хийсний дараа. Тэгэхлээр бирж өөрөө аж ахуйн нэгж. Аж ахуйн нэгж гэдэг утгаараа мэдээж төрийн төлөөлөл өөрөө биржийн компанийн түвшинд хяналтаа хийгээд явна. Гэхдээ шинэ хуулийн дагуу Санхүүгийн зохицуулах хороо мөн үнэт цаасны зах зээлийн адил зах зээлийн хяналтыг төрийн хяналтыг хэрэгжүүлээд хийгээд явна. Бусад орны жишгээр бас томоохон биржүүд бол дэргэдээ комодити арилжааны таваарын арилжааны ийм сегментийг ажиллуулаад явдаг ийм сайн туршлага байж байгаа. Тэгэхлээр тэр хэлбэрээр бид нар цаашаа явуулаад үйл ажиллагаагаа явуулахад бэлэн. Хууль батлагдсантай холбоотойгоор мэдээжийн хэрэг Засгийн газрын тогтоолоор зохицуулахгүй. Шинэ, шинэ санхүүгийн бүтээгдэхүүнүүд таваар, таваарын арилжаатай холбоотой санхүүгийн бүтээгдэхүүнүүд гарч ирнэ. Тийм учраас үүсмэл үнэт цаас гэх мэтчилэн. Тэгэхлээр бол бид нар 1 сарын 1-ээс хойш хууль хэрэгжиж эхэлтэл тухайн тэр бүтээгдэхүүнүүдээ арилжаалах бэлтгэлийг платформ талаасаа, арилжаа талаасаа дүрэм, журам талаасаа бид нар тэр бэлтгэлийг хангаад, тэгээд хууль хэрэгжиж эхлэхэд бид нар тэр бүтээгдэхүүнүүдийг арилжих бүрэн боломжтой болоод явна.

**Ц.Цэрэнпунцаг:** Оюунчимэг гишүүн тодруулж асууя. 1 минут.

**М.Оюунчимэг:** Тэр хувийн хэвшлийн оролцоо энэ тэр дээр дэд сайд жаахан бөөрөнхий, ерөнхий л хариулчихлаа даа. Өөр нэг зүйл нь уул уурхайн бирж дээр бусад олон улсын жишиг олон улсын том уул уурхайн бусад улс орны яг металлын биржүүдийг харж байхад трейдерүүд гол үүрэгтэй оролцдог. Манайх өмнө нь жишээ нь Эрдэнэтийн зэсийг стандарт нүүрс ч гэдэг юм уу тэр трейдер компаниуд дундуур нь оролцоод, дэлхийн зах зээл рүү гаргаж өндөр үнээр борлуулах тэр гээд явдаг л даа. Тэгэхээр трейдерүүдийн оролцоог жишээлбэл ийм байдлаар хангана ч гэдэг юм уу. Энэ дээр манай уул уурхайн биржийн хууль дээр тодорхой бас заалт нээлттэй орхиж байгаа зүйлүүд байгаа юу. Яагаад гэвэл ер нь олон улсын жишиг тэгдэг шүү дээ тэ. Том трейдерүүд гол үүрэгтэй оролцоод явчихдаг. Энэ дээр жишээ нь манай уул уурхайн биржийн хууль дээр яаж анхаарч ажилласан байгаа вэ?

**Ц.Цэрэнпунцаг:** Оюунчимэг гишүүний асуултад тодорхой хариулаарай. Ямар боломж байгаа юм бэ? Хаасан юм уу, нээлттэй байгаа юм уу гэж асууж байх шиг байна. 5 номерыг нээе.

**О.Батнайрамдал:** Оюунчимэг гишүүний асуултад нэмэлт тодруулъя. Уул Уурхайн бүтээгдэхүүний бирж дээр нэг ёсондоо брокероор дамжуулаад оролцогч худалдан авагч талууд, тэр дундаа трейдерүүд бүр эсвэл эцсийн худалдан авагчид бүгдээрээ нээлттэй оролцох боломжтой. Тэгэхээр бусад орны жишиг дээр ч гэсэн ерөнхийдөө биржээрээ дамжуулаад бирж дээр хэрвээ арилжаалагдаж байгаа бол яг заасан брокероор дамжуулаад худалдаанууд бүгдээрээ явдаг байгаа. Тэгэхээр хэрвээ бид нар уул уурхайн бүтээгдэхүүний биржтэй болчихоор яг брокероор дамжуулаад бүх оролцогч талуудын шударга, нээлттэй бүгдэд нь чөлөөтэй оролцох боломж нь энэ хуулиараа нээлттэй болно гэсэн үг. Баярлалаа.

**Ц.Цэрэнпунцаг:** Булгантуяа гишүүн асуулт асууя.

**Х.Булгантуяа:** Уул уурхайн биржийн хуулийг дэмжиж байгаа юм. Би тэгээд ийм хэдэн асуултыг асуух гэсэн юм.

Нэгдүгээрт та бүхэн бараг өнөө маргаашгүй Хөрөнгийн биржийнхээ платформоор уул уурхайн биржийн бараа бүтээгдэхүүнийг гүйлгээг хийгээд явах боломжтой гэж хэлж байна. Гэтэл одоо манай Хөрөнгийн биржийн чинь оролцогчид нь болохоороо нэгдүгээрт дотоодын компаниуд байгаа. Хоёрдугаарт төгрөгөөр явагдаж байгаа. Уул уурхайн бирж дээр оролцож борлуулалтад оролцоод танай бүтээгдэхүүнийг авъя гэж байгаа талууд ихэнх нь гадаадынх байгаа байх. Тэгээд энэ чинь оролцогч талууд нь бас маш олон байдаг гэж миний ойлгосноор олон улсын уул уурхайн металлын биржүүдийн талаар уншихад олборлогч байдаг, тээвэрлэгч нь байдаг, даатгал даатгагч нь байдаг, агуулахууд нь бас хамтдаа оролцдог. Ингээд заримдаа хамтраад бүр нэг бүтээгдэхүүн хийгээд манайх эндээс энэ хүртэл манайх тээвэрлээд, энд агуулаад, манайх даатгаад ингээд явна гээд, тэр битгий хэл санхүүжилтийн систем нь хүртэл дундаа ороод ингээд явдаг гэсэн. Тэгэхээр энэ бүгдийг Хөрөнгийн бирж хийгээд явах боломжтой юм уу. Одоо чинь Монголын Хөрөнгийн бирж дээр оролцож байгаа этгээдүүд нь брокер, дилерийн компаниуд байгаад байгаа байх. Гаднаас оролцогч нь дандаа кастодиан банкнуудаар дамжуулж оролцож ирж байгаа. Төгрөгөөр бүх гүйлгээнүүд нь явагдаж байгаа. Дээрээс нь нэмээд танай систем шинэчлэл бас хийгдээгүй нэлээн удчихсан байгаа гээд. Тэгээд бид бас өмнө нь хийх гэж үзээд тэгээд тун удахгүй хувьчлал явагдах гэж байгаа юм чинь тэр үеэр сайжруулалт нь явагдчих байх. Худалдаж авч байгаа тал нь санхүүгийн хувьд өмчлөлийн хувьд оролцож байгаа тал нь бас сайжруулалт дээр оролцох байх гээд өнөөдрийг хүрсэн. Тэгэхээр ийм том дүнтэй хулгай зэлгээн олон нийтийн хяналт доор байгаа ийм том гүйлгээнүүдийг ямар ч асуудалгүйгээр та бүхэн маань хийгээд аваад явж чадна гэж бас бодож байна уу. Санхүүгийн зохицуулах хороо Дөлгөөн дарга, Алтай захирал бас хар хариулах байх.

Дээрээс нь нэмээд би уул уурхайн бирж магадгүй яваандаа ганц байх албагүй гэж бодож байгаа юм. Түрүүн Ганбаатар сайд бас хэллээ. Бид нар эхлээд төрийн өмчит компаниудыг бүгдэд нь энэ биржээр арилжаагаа хий гэж бид нар шахна гэ. Гэтэл хувийн хэвшлийнхэн бас магадгүй жишээлбэл, Лондоны металлын бирж ч энд аль нэг хувийн компани аваад бид нар бас үүн дээр та бүгдийг арилжаалахыг хүсэж байна гэх юм тэрийг үгүйсгэхийн бид нар л аргагүй. Тэгэхээр магадгүй энэ хууль эрх зүйн орчин заавал ганцхан биржийн зохицуулалтын хууль биш ерөнхийдөө ийм бирж байж болно гэдэг хууль эрх зүйн орчны нээх ёстой гэж бодож байгаа юм. Дээрээс нь сая манай Учрал сайд Засгийн газрын хурал дээр бас танилцуулсан юм шиг байна лээ. Монголын компаниуд манай IT-ийн компаниуд бүгдээрээ хамтраад бас бид нар энэ дээр оролцъё. Төр тодорхой хэмжээний хувь хувь эзэмшиж болох байх. Иргэд, олон нийтийг бас хувьцаа эзэмшүүлээд оролцуулаач. Иргэд, олон нийт баялгийн хувьцаа эзэмшигч “Эрдэнэс тавантолгой”-н хувьцаа эзэмшигч 1072 хувьцаа эзэмшигч байхаас гадна үүн дээр оролцож байгаа нүүрс худалдан авалт болгон дээрээс нь тодорхой хэмжээний гүйлгээнээс нь бид нар бас ашиг хүртдэг байх боломж бололцоотой юм биш үү гэж ярьж байгаа юм. Энэ дээр та бүхэн маань манай Санхүүгийн зохицуулах хороо, дээрээс нь нэмээд Хөрөнгийн бирж Алтай захирал бас үүн дээр юу гэж бодож байна. Ер нь төр дээр байхаараа авлига гараад байна. Ил, далд болоод байна. Албан тушаалтан идэж уугаад байна гэж ард түмэн өнөөдөр хардаад байхад бид нар ахиад төрийн өмчийн компаниас нь “Эрдэнэс Тавантолгой”-оос нь холдуулъя. Тэгэхдээ ахиад одоогоор100 хувийн өмчтэй байгаа Хөрөнгийн бирж дээр аваачаад тавьчихъя гэхээр ард түмний өнөөдөр итгэл 100 хувьд хүрч чадах уу. Ил тод байж чадах уу. Олон нийтийн оролцоотой байж чадах уу. Энэ дээрээ бас юу гэж үзэж байгаа юм бэ. Ганбаатар сайд аа гэдэг энэ хэдэн асуултыг асуух гэсэн юм.

**Ц.Цэрэнпунцаг:** Ажлын хэсэг хэн хариулах уу. Ажлын хэсгийн 7 номерын микрофоныг нээе.

**Х.Алтай:** Засгийн газрын журмын төсөл дээр нүүрсний арилжаа хийгдэнэ. Нүүрсний арилжаа хийгдэхдээ бол Монгол төгрөгөөр биш гадаад валютаар хийгдэнэ. Дундын оролцогч байхгүйгээр дэнчин тавиад тэгээд оролцох боломжтой. Мэдээж бид бүхэн гаднын худалдан авагч нар оролцоно гэдгийг маш сайн ойлгож байгаа. Тэгэхлээр тэр бололцоог нь хангаад явна. Хууль батлахтай зэрэгцээд мэдээж дундын зуучлагчаар дамжаад энэ арилжаа явагдана. Энэ нь зөвхөн дотоодын биш гаднын оролцогчдыг зуучлах байгууллагуудыг оролцоод явах нь нээлттэй байж байгаа. Мэдээжийн хэрэг валют нь Монгол төгрөг биш тухайн валютаар хийх бололцоо боломж нь нээгдэж бодож байна. Хөрөнгийн бирж дээр өнөөдөр ашиглагдаж байгаа үндэсний систем бол MiIlenium IT гэдэг систем байдаг. Энэ системийг Лондоны металлын бирж зэрэг таваарын томоохон биржүүд бас ашиглаад явдаг. Энэ дээр тодорхой хэмжээний модерикат шинэчлэлүүдийг хийгээд үүсмэл үнэт цаас болон бусад таваарын арилжаатай холбоотой бүтээгдэхүүнүүдийн платформыг гаргаад хийгээд явах боломжтой байж байгаа юм. Иргэдийн оролцоог хангах дээр Хөрөнгийн бирж маань өөрөө шинэ сэргэлтийн бодлогын хүрээнд олон нийтийн компани болж байгаа. 34 хувиа олон нийтэд санал болгож байгаа. Энэ дээр ямар ч компани аж ахуйн нэгж иргэн оролцох боломжтой. Ингэснээрээ иргэд маань өөрсдөө Хөрөнгийн биржийн инвестор хөрөнгө оруулагч болон оролцоогоо хангаад явах боломжтой.

**Ц.Цэрэнпунцаг:** Ажлын хэсгээс нэмж хариулъя. Ажлын хэсгийн 4 номерын микрофоныг нээе.

**Б.Дөлгөөн:** Булгантуяа гишүүний асуултад тодруулъя. Яг одоогийн байдлаар мэдээж Монголын Хөрөнгийн бирж бол арилжааны буюу MiIlenium IT систем ашигладаг. Хоёрдогч зах зээлийн арилжаа үнэт цаасны арилжаа дээр түлхүү ашиглаж байгаа. Яг уул уурхайн бүтээгдэхүүний биржийг худалдаалахтай холбоотой тус хуулийн төсөлд 4 төрлийн гэрээг зааж өгсөн байгаа.

Нэгдүгээрт нь спот болон форвард гэрээ. Түүний дараа futures гэрээ болон options буюу яг санхүүгийн үүсмэл хэрэгслүүдийг зааж өгсөн байгаа. Тэгэхээр Монголын Хөрөнгийн бирж дээр спот буюу яг одоогийн байдлаар бэлэн бараа бүтээгдэхүүн худалдаалах болон Форвард гэрээний арилжааг зохион байгуулахад яг ашиглагдаж байгаа өөрийн системээр дамжуулж явах ер нь бол боломжтой гэж үзэж байгаа юм. Учир нь юундаа байна вэ гэвэл Монгол Улсад гарч байгаа бүх үнэт цаас гаргаж байгаа буюу нээлттэй үнэт цаас гарч байгаа IPO болон бусад үнэт цааснуудын хувьд анхдагч зах зээлийн арилжааг Монголын Хөрөнгийн бирж системээр дамжиж явагдаж байгаа. Нийтдээ хамгийн өндөр арилжаа явагдсан нь 21 мянган иргэд, хөрөнгө оруулагчид бол яг үнэт цаас худалдаж авсан ийм боломжтой байгаа. Өөрөөр хэлбэл захиалагч тал болон худалдагч талын захиалгыг бүртгэж худалдан авагч тал буюу гаднын худалдан авагчид захиалгыг нийлүүлэх системийн хувьд одоогийн байдлаар бүрэн боломжтой. Үүнтэй холбогдуулаад мэдээж уул уурхайн бүтээгдэхүүний биржийн тухай хууль гарсантай холбогдуулаад futures option буюу санхүүгийн үүсмэл хэрэгслийн яг олон улсад нийтлэг хэрэглэгддэг комодити биржийн бүтээгдэхүүн маань гарах байгаа. Үүнтэй нийцүүлж Монголын Хөрөнгийн бирж бол системийн хөгжүүлэлт буюу санхүүгийн үүсмэл хэрэгслийн функцийг системд зайлшгүй нэвтрүүлэх шаардлагатай. Үүнд тааруулсан төсвийг бас яг санхүүжилтийг гаргах бүрэн боломжтой гэж үзэж байгаа юм. Түрүүн бас Булгантуяа гишүүн асуусан. Биржийн арилжаа төгрөгөөр арилжаалагдаж байгаа асуудал байгаа. Үүнийг бол Төлбөр тооцоог Үндэсний мөнгөн тэмдэгтээр гүйцэтгэх тухай хуулийн 4 дүгээр зүйлд Монгол банкны зөвшөөрлөөр хэрэгжүүлж болохоор зохицуулалт байдаг. Тэгэхээр үүнтэй нийцүүлээд үйл ажиллагаа явуулж болно гэж бодож байна.

**Ц.Цэрэнпунцаг:** Гишүүд асуулт асууж хариулт авч дууслаа. Ажлын хэсгээс гаргасан зарчмын зөрүүтэй саналуудаар санал хураалт явуулъя.

Төслийн 1 дүгээр зүйлийн “биржийг үүсгэн байгуулах” гэснийг хасах. Санал гаргасан Цэрэнпунцаг. Санал хураалт. Энхбаяр гишүүн ээ, санал хураалтдаа. Гишүүдийн 60 хувь нь дэмжиж, санал дэмжигдлээ.

Төслийн 2 дугаар зүйлийн 2.1 дэх хэсгийн “Үнэт цаасны зах зээлийн тухай хууль,” гэсний дараа “Санхүүгийн зохицуулах хорооны эрх зүйн байдлын тухай хууль” гэж нэмэх. Санал гаргасан Улсын Их Хурлын гишүүн Ж.Бат-Эрдэнэ, Б.Баттөмөр, Х.Булгантуяа, Т.Доржханд, Г.Тэмүүлэн. Цаашид ажлын хэсэг гэх. Санал хураалт. Энэ дэмжигдсэнгүй. Чинзориг гишүүн өгөөгүй байх. Минийх ажиллаагүй байна. Миний төхөөрөмж ажилласангүй. Саяны хураасан саналыг хүчингүй болгож өгнө үү. Та бүхэн энэ томьёоллоор санал хурааж өгнө үү.Саяынхыг хүчингүй болгоё гэсэн санал хураалт. Гишүүдийн 60 хувь дэмжиж саяны санал хүчингүй боллоо. Саяны санал хүчингүй болсонтой холбоотойгоор дахин санал хураалт явуулъя. Гишүүдийн 60 хувь дэмжиж, санал дэмжигдлээ.

Төслийн 3 дугаар зүйлийн 3.2 дахь хэсгийгхасах. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

Төслийн 4 дүгээр зүйлийн 4.1.3 дахь заалтын “Санхүүгийн зохицуулах хорооноос” гэсний дараа “тусгай” гэж нэмж, “суудлын” гэснийг, мөн зүйлийн 4.1.5 дахь заалтын “брокерын санал болгосон” гэснийг тус тус хасаж, мөн зүйлийн 4.1.8 дахь заалтын “спот гэрээ,” гэсний дараа “форвард гэрээ,” гэж нэмэх. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

Төслийн 4.1.13 дахь заалтын “цаашид бирж гэх” гэж гэсний дараа “Санхүүгийн зохицуулах хорооноос тусгай зөвшөөрөл авсан” гэж нэмэх. Санал гаргасан Улсын Их Хурлын гишүүн Цэрэнпунцаг. Санал хураалт.Гишүүдийн 60 хувь дэмжиж, санал дэмжигдлээ.

Төслийн 4 дүгээр зүйлийн 4.1.10 дахь заалтын “арилжих” гэснийг “худалдах, худалдан авах” гэж өөрчилж, мөн зүйлийн 4.1.11 дэх заалтыг хасаж, мөн зүйлд доор дурдсан агуулгатай шинэ заалт нэмэх:

“4.1.16.“форвард гэрээ” гэж уул уурхайн бүтээгдэхүүнийг тогтоосон хугацаанд, тохиролцсон нөхцөлөөр биет байдлаар ирээдүйд нийлүүлэх болон төлбөр гүйцэтгэх гэрээг.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

5.Төслийн ХОЁРДУГААР БҮЛЭГ-ийн гарчгийн “, ЗОРИЛГО” гэснийг хасаж, 5 дугаар зүйлийн 5.1, 5.2 дахь хэсгийг доор дурдсанаар тус тус өөрчлөн найруулах:

“5.1.Бирж нь төрийн өмчийн оролцоотой хуулийн этгээд байна.”

“5.2.Биржийн бүтэц, зохион байгуулалт үйл ажиллагаатай холбоотой дараах зүйлийг дүрэмд тусгана:” Санал гаргасан ажлын хэсэг. Санал хураалт. Энхбаяр гишүүнд үг өгье. Саяны санал хураалт хүчингүй шүү. Энхбаяр гишүүний микрофоныг нээе.

**Б.Энхбаяр:** Засгийн газраас Улсын Их Хуралд өргөн мэдүүлсэн төслөөр бол бирж нь төрийн өмчит хуулийн этгээд байна гэсэн ийм томьёололтой орж ирсэн.

Сая олон гишүүд төрийн өмчийн оролцоотой хуулийн этгээд байя гэж. Би энийг бол дэмжиж байгаа юм. Энэ бол зөв. Одоо угаасаа Хөрөнгийн биржийн олон нийтийн паблик болох тал руу нь 34 хувийг нь олон нийтийн оролцоотой болгоё, хяналттай болгоё гэдэг рүү явж байгаа. Гэхдээ энэ дээр төрийн өмчийн оролцооны хамгийн доод жишгийг тогтоож өгөхгүй бол болохгүй байгаад байгаа юм. Түрүүн бол сайд хэлэхдээ хамгийн багадаа 66 хувь нь төрд байх юм гэж хэлсэн. Мөн Хөрөнгийн бирж дээр суурилах боломжтой гэж байгаа. Хөрөнгийн биржийнхээ угаасаа 34 хувийг нь олон нийтийн болгох Улсын Их Хурлын шийдвэр гараад, Засгийн газрын шийдвэр гараад явж байгаа. Тэгэхээр доод хэмжээг нь 66 хувиар төрийн өмчийн оролцоо бол 66 хувь нь төрийн өмчийн оролцоотой байна гэдгийг хэлж өгөхгүй бол доод хэмжээ байхгүй болчихоод байна. Тэгэхээр энийг нь хэрвээ одоо ажлын хэсгийн саналыг дэмжээд хэрвээ энэ 66 хувь гэж та бүхэн маань бас дэмжиж байвал би бас төгсгөлд нь зарчмын зөрүүтэй саналын томьёолол гаргаад 5.1-ийн бирж нь төрийн өмчийн оролцоотой хуулийн этгээд байна гэсний дараа төрийн өмчийн оролцоо нь 66 хувиас доошгүй байна гэсэн ийм өгүүлбэр нэмэхэд л болох гээд байгаа юм. Эсвэл дарга одоо уншихдаа тийм санал гаргая гэсэн саналтай байна. Тэгээд энийг бол дэмжиж байгаа шүү.

**Ц.Цэрэнпунцаг:** Саяны 5 дугаар зүйл дээрээ дахин санал хураалт явуулъя. Гишүүдээ анхааралтай байгаарай. Саналаа өгөөрэй. Чинзориг гишүүн таны төхөөрөмж ажилласангүй юу. Чинзориг гишүүний микрофоныг нээе.

**С.Чинзориг:** Сая төхөөрөмж ажилласангүй. Саяны санал хураалтыг хүчингүй болгоод дахин санал хураалгах санал гаргаж байна.

**Ц.Цэрэнпунцаг:** Чинзориг гишүүний гаргасан саналаар саяны хураасан санал хураалтыг хүчингүй болгоё гэсэн саналын томьёоллоор санал хураалт явуулъя. Гишүүдийн 60 хувь дэмжиж, саяны санал хүчингүй боллоо. Ингээд саяны санал хүчингүй болсон учраас дахин санал хураалт явуулъя. Гишүүд ээ анхааралтай байгаарай. Гишүүдийн 60 хувь нь дэмжиж, саяны санал дэмжигдлээ.

Төслийн 5 дугаар зүйлийн 5.3.1 дэх заалтын “төлбөр тооцоо, хийх” гэснийг “арилжаа болон клирингийн” гэж өөрчилж, мөн зүйлийн 5.3.2 дахь заалтыг, мөн зүйлийн 5.3.3 дахь заалтын “даатгалын тогтолцоо,” гэснийг хасаж, мөн зүйлд доор дурдсан агуулгатай 5.3.4 дэх шинэ заалт нэмж, мөн зүйлийн 5.4 дэх заалтыг доор дурдсанаар өөрчлөн найруулах:

 “5.3.4.эрсдэлийн удирдлагын бодлоготой байх бөгөөд учирч болзошгүй эрсдэлээ даатгалд даатгуулсан байх.”

“5.4.Биржээр арилжаалах бүтээгдэхүүний нэр төрөл, ангиллыг Засгийн газар батална.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

Төслийн 5 дугаар зүйлийн 5.6 дахь хэсгийг доор дурдсанаар өөрчлөн найруулж, мөн зүйлд доор дурдсан агуулгатай 5.9 дэх шинэ хэсэг нэмэх:

“5.6.Бирж нь хуульд өөрөөр заагаагүй бол энэ хуулийн 10.1-д зааснаас өөр үйл ажиллагаа эрхлэхгүй.”

“5.9.Засгийн газрын шийдвэрээр биржийн арилжааг Үнэт цаасны зах зээлийн тухай хуулийн 24.1.11-д заасан үйл ажиллагаа эрхлэх эрх бүхий байгууллагаар гүйцэтгүүлж болно.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

Төслийн 7 дугаар зүйлийн 7.5.2 дахь заалтын “худалдаа,” гэсний дараа “санхүү,” гэж нэмж, мөн заалтын “үнэт цаас,” гэснийг хасаж, мөн зүйлийн 7.5.6 дахь заалтын “үнэт цаасны” гэснийг “санхүүгийн” гэж өөрчлөх. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

Төслийн 8 дугаар зүйлийн 8.4.1 дэх заалтын “үнэт цаасны арилжаа,” гэснийг, мөн зүйлийн 8.4.2 дахь заалтыг, мөн зүйлийн 8.7 дахь хэсгийн “төлөөлөн удирдах зөвлөлийн гишүүн, нарийн бичгийн дарга, гүйцэтгэх удирдлага нар нь биржийн эрх бүхий албан тушаалтан байх бөгөөд” гэснийг тус тус хасах. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

Төслийн 9 дүгээр зүйлийг хасах. Санал гаргасан ажлын хэсэг. Санал хураалт. Энэ санал хураалтыг хүчингүй болгоё. Энхбаяр гишүүнд үг өгье.

**Б.Энхбаяр:** Биржийн зорилго, зорилт гэдэг зүйлийг зүйлээр нь хасчхаж байгаа юм. Дараах зорилгодоо хүрэхийн тулд дараах зорилтыг хэрэгжүүлнэ гэж. Яах вэ энэ яагаад хассан юм бол. Хууль зүйн хувьд шаардлагагүй, дүрмээр зохицуулж болно гэж үзсэн юм болов уу гэж би зүгээр тааж байна л даа. Авчихад бол нэг их тийм энэнээс улбаалаад асуудал үүсчихээр юм бол биш байна. Тунхгийн чанартай л юмнууд байна. Харин сая бидний 7 дээр санал хураасан өгүүлбэр дээр 2 салаа утга явж байна. Би өгүүлбэрийг нь уншаад өгье.

5.9.Засгийн газрын шийдвэрээр биржийн арилжааг үнэт цаасны зах зээлийн тухай хуулийн 4.1.11-т заасан үйл ажиллагаа эрхлэх эрх бүхий байгууллагаар гүйцэтгүүлж болно гэж байгаа юм.

Энэ болно гэдэг маань өөрөө сонголттой төгсгөл байгаа. Сонголттой. Болно, болохгүй гэдэг 2 сонголттой. Тэгэхээр энэ төгсгөл дээр нөхцөл заасан хэсэг дээр 2 сонгох үг орж байгаа юм. Тэр нь юу вэ гэхээр нэгдүгээрт, Засгийн газрын шийдвэрээр биржийн арилжааг гүйцэтгүүлж болно, болохгүй гэж нэг уншигдаад, хоёр дахь өгүүлбэр нь юу гэж уншигдаад байгаа гэхээр Засгийн газрын шийдвэрээр үйл ажиллагаа эрхлэх эрх бүхий байгууллагаар гүйцэтгүүлж болно, болохгүй гэж бас уншигдаад байгаа юм.

Тэгэхээр энэ болно гэдэг нөхцөл нь биржийн арилжааг гэдэг дээрээ тавьж байгаа төгсгөл үү эсвэл үйл ажиллагаа эрхлэх эрх бүхий байгууллагаар гүйцэтгүүлж болно гэдэг дээр тавьж байгаа төгсгөл үү гэдэг дээр найруулгын асуудал үүсээд байна. Би ойлгохдоо түрүүн асуулт асууж, хариулж байхад бол энийг 2 дахь нөхцөл буюу биржийн арилжааг үнэт цаасны зөвшөөрөлтэй этгээд бол заавал гүйцэтгэх юм байна гэж ойлгосон. Одоо энүүгээр уншихаар хэрвээ мушгиж уншвал үйл ажиллагаа эрхлэх эрх бүхий байгууллага ийм зөвшөөрөлгүй этгээд энэ бас биржийн харилцааг арилжаагаар гүйцэтгүүлж болно гэж бас уншвал уншихаар байгаа байхгүй юу. Өөрөөр хэлбэл зүгээр ХХК-аар. Тэгэхээр энэ найруулгын хувьд энэ өгүүлбэр маань тэгж уншигдаад байгаа юм. Би түрүүн тэгж хэлэх гэж байгаад хоцорчихсон юм. Энийг ажлын хэсэг анхааралдаа авахыг хүсье.

**Ц.Цэрэнпунцаг:** Энхбаяр гишүүн ээ, одоо бид нар сүүлд нь найруулгаар санал хураахдаа найруулга дээр хураая. Ажлын хэсэг энэ дээр найруулга дээр яаж оруулах юм бэлдчих. 4 номер хариулах юм уу. 10 дугаар зүйл дээр сая томьёоллыг уншсан. Энэ дээр санал хураалт явуулъя. Санал хураалт. Гишүүдийн 70 хувь дэмжиж, санал дэмжигдлээ.

11.Төслийн 10 дугаар зүйлийн 10.1.7 дахь заалтын “шаардсан” гэснийг, 10.1.9 дэх заалтын “гишүүнд суудлын эрх, гишүүн бус оролцогчид” гэснийг, 10.1.13 дахь заалтын “асуудлыг төрийн холбогдох мэргэжлийн байгууллагуудтай хамтран хэрэгжүүлэх” гэснийг, мөнзүйлийн 10.2.1 дэх заалтын “коджуулах,” гэснийг, 10.2.6 дахь заалтын “, нөхөн бүрдүүлэх” гэснийг тус тус хасаж, мөн зүйлийн 10.1.13, 10.2.9 дэх заалтын “терминал,” гэсний дараа “тээвэр логистик,” гэж тус тус нэмэх. Санал гаргасан ажлын хэсэг. Санал хураалт. Гишүүдийн 70 хувь дэмжиж, санал дэмжигдлээ.

12.Төслийн 11 дүгээр зүйлийн 11.1 дэх хэсгийн “ангилал код, чанар стандарт, сорьцын жагсаалтыг” гэснийг “ангиллыг геологи,” гэж өөрчлөх. Санал гаргасан ажлын хэсэг. Санал хураалт. Гишүүдийн 70 хувь дэмжиж, санал дэмжигдлээ.

13.Төслийн 12 дугаар зүйлийн 12.1 дэх хэсгийг доор дурдсанаар өөрчлөн найруулж, 12.3, 12.4 дэх хэсгийг тус тус хасах.

“12.1.Биржийн арилжааг энэ хуулийн 10.2.4-т заасан журмын дагуу зохион байгуулна.” Санал гаргасан ажлын хэсэг. Санал хураалт. Гишүүдийн 70 хувь дэмжиж, санал дэмжигдлээ.

14.Төслийн 13 дугаар зүйлийг доор дурдсанаар өөрчлөн найруулах:

“**13 дугаар зүйл.Арилжааны гэрээг бүртгэх, хэрэгжилтийг хангах**

13.1.Биржээр бүтээгдэхүүнийг арилжаалахад дараах төрлийн арилжааны гэрээг байгуулна:

13.1.1.спот гэрээ;

13.1.2.форвард гэрээ;

13.1.3.фьючерсийн гэрээ;

13.1.4.опцион гэрээ.

 13.2.Биржийн арилжаа хийгдэж, хэлцэл биелснээр арилжааны гэрээг байгуулсанд тооцно.

13.3.Бирж арилжааны явцад хийгдсэн гэрээг энэ хуулийн 10.2.11-т заасан журмын дагуу бүртгэнэ.

13.4.Арилжааны гэрээний үүрэг хариуцлагыг тухайн арилжаанд зуучилсан брокер хариуцна.

13.5.Бирж, биржийн брокер нь холбогдох баримт бичгийг Архив, албан хэрэг хөтлөлтийн тухай хуулийн дагуу бүртгэж, хадгална.

13.6.Спот гэрээгээр арилжаалах бүтээгдэхүүн нь биржийн итгэмжлэгдсэн терминалд байршиж, бүртгэгдсэн байна.” Санал гаргасан ажлын хэсэг. Санал хураалт. Гишүүдийн 70 хувь дэмжиж, санал дэмжигдлээ.

15.Төслийн 14 дүгээр зүйлийн 14.1 дэх хэсгийн “биржид арилжаалахаар бүртгүүлсэн,” гэснийг “биржээр” гэж, мөн хэсгийн “байгуулна” гэснийг “байгуулж болно” гэж тус тус өөрчлөх. Санал гаргасан ажлын хэсэг. Санал хураалт. Гишүүдийн 70 хувь дэмжиж, санал дэмжигдлээ.

16.Төслийн 15 дугаар зүйлийн 15.4 дэх хэсгийн “биржийн бус зах зээлд” гэснийг “биржээс гадуур” гэж, 15.5.4 дэх заалтын “Санхүүгийн зохицуулах хорооны хянан шалгагчаас” гэснийг “Хорооны улсын байцаагчаас” гэж тус тус өөрчилж, мөн зүйлийн 15.5 дахь хэсгийг доор дурдсанаар өөрчлөн найруулах:

“15.5.Биржийн арилжаанд оролцогч дараах нөхцөл, журмыг зөрчиж арилжаанд оролцсон бол арилжааг зогсооно:” Санал гаргасан ажлын хэсэг. Санал хураалт. Гишүүдийн 70 хувь дэмжиж, санал дэмжигдлээ.

17.Төслийн 16 дугаар зүйлийг доор дурдсанаар өөрчлөн найруулах:

“**16 дугаар зүйл.Биржийн арилжааны төлбөр, тооцоо**

16.1.Фьючерс болон опцион гэрээний арилжааны төлбөр, тооцоог үнэт цаасны төлбөрийн болон тооцооны үйл ажиллагаа эрхлэх эрх бүхий байгууллагаар дамжуулан гүйцэтгэнэ.

16.2.Спот болон форвард гэрээний арилжааны төлбөрийн үйл ажиллагааг дотоодын арилжааны банк, эсхүл үнэт цаасны төлбөрийн үйл ажиллагаа эрхлэх эрх бүхий байгууллагаар дамжуулан гүйцэтгэнэ.

16.3.Төлбөр, тооцоог хийхэд баримтлах журмыг Санхүүгийн зохицуулах хорооны зөвшөөрлөөр биржийн төлөөлөн удирдах зөвлөл батална.

16.4.Бирж нь тооцооны үйл ажиллагааг өөрөө, эсхүл үнэт цаасны тооцооны үйл ажиллагаа эрхлэх эрх бүхий байгууллагаар гэрээний үндсэн дээр тооцооны үйл ажиллагааг гүйцэтгүүлж болно.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

18.Төслийн 17 дугаар зүйлийг хасах. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

19.Төслийн 18, 19 дүгээр зүйлийг нэгтгэн доор дурдсанаар өөрчлөн найруулж, 17 дугаар зүйл болгох:

**“17 дугаар зүйл.Засгийн газрын бүрэн эрх**

17.1.Биржийн үйл ажиллагааг зохицуулахтай холбоотой Засгийн газар дараах бүрэн эрхийг хэрэгжүүлэн:

17.1.1.биржийн үйл ажиллагааг зохицуулах асуудлаар Санхүүгийн зохицуулах хороотой хамтран ажиллах, түүний үйл ажиллагаанд дэмжлэг үзүүлэх;

17.1.2.биржийн үйл ажиллагаатай холбоотой мэдээллийг холбогдох этгээдээс авах.

17.2.Биржээр арилжаалах уул уурхайн бүтээгдэхүүнийг экспортлох журмыг батлах.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

20.Төслийн 20 дугаар зүйлийн 20.2.3 дахь заалтыг хасаж, мөн зүйлийн 20.2.4 дэх заалтыг доор дурдсанаар өөрчлөн найруулах:

20.2.4.энэ хуулийн 4.1.3-т заасан этгээдэд тусгай зөвшөөрөл олгох, сунгах, түдгэлзүүлэх, сэргээх, хүчингүй болгох, тусгай зөвшөөрлийн хэрэгжилтэд хяналт тавих журам батлах. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

21.Төслийн 20 дугаар зүйлийн 20.2.5 дахь заалтыг доор дурдсанаар өөрчлөн найруулах:

“20.2.5.биржийн үйл ажиллагаанд хяналт тавих журам батлах;” Санал гаргасан ажлын хэсэг. Санал хураалт. Оюунчимэг гишүүн та бид 2 ярилцаж байгаад таны төхөөрөмж ажилласангүй. Та санал гаргах уу. Оюунчимэг гишүүний микрофоныг нээе.

**М.Оюунчимэг:** Сая дарсан боловч төхөөрөмж маань ажилласангүй. Тийм учраас санал хураалтыг дахин явуулж өгөхийг хүсэж байна. Саяны саналыг хүчингүйд тооцож, дахин санал хураалт явуулж өгөхийг даргаас хүсэж байна.

**Ц.Цэрэнпунцаг:** Оюунчимэг гишүүний гаргасан саналаар санал хураалт явуулъя. Сана хураалт. Булгантуяа гишүүн таны төхөөрөмж ажилласангүй. Булгантуяа гишүүн санал гаргах уу.

**Х.Булгантуяа:** Уучлаарай.Сая миний төхөөрөмж ажилласангүй. Дахин санал хураалт явуулж өгөхийг хүсье.

**Ц.Цэрэнпунцаг:** Булгантуяа гишүүний гаргасан саналаар саяны хураасан санал хураалтыг хүчингүй болгоё гэсэн томьёоллоор санал хураалт явуулъя. Санал хураалт.

Гишүүд ээ анхааралтай байгаарай. Гишүүдийн 60 хувь дэмжиж, саяны санал хураалт хүчингүй боллоо. Ийм учраас дахин санал хураалт явуулъя. Гишүүдийн 60 хувь дэмжиж, санал дэмжигдлээ.

22.Төслийн 20 дугаар зүйлийн 20.2.6 дахь заалтын “хийгдэж төлбөр, тооцоо хийх” гэснийг “төлбөр, тооцоо хийх ерөнхий” гэж, 20.4 дэх хэсгийн “хянан шалгагчийн” гэснийг “Хорооны улсын байцаагчаас өгсөн” гэж тус тус өөрчилж, мөнзүйлийн 2 дахь хэсэгт доор дурдсан агуулгатай шинэ заалт нэмэх:

“20.2.7.биржийн зах зээлд оролцогчдын үйлчилгээний төлбөр, хураамжийг тухайн оролцогчдын саналыг харгалзан тогтоох.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

23.Төслийн 20 дугаар зүйлийн 20.3 дахь хэсгийн “Хороо нь” гэсний дараа “геологи,” гэж нэмэх. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

24.Төслийн 21 дүгээр зүйлийн 21.1, 21.2, 21.3, 21.4 дэх хэсгийг тус тус хасах. Санал гаргасан ажлын хэсэг. Санал хураалт. Эрхэм гишүүдээс Чинзориг гишүүний төхөөрөмж ажиллаагүй байна. Чинзориг гишүүн та санал гаргах уу.

**С.Чинзориг:** Техник ажилласангүй юу, би буруу дараад байгаа юм болов уу. Санал эсрэг гараад байна. Саяны саналыг хүчингүй болгож, дахин санал хураалт явуулж өгнө үү.

**Ц.Цэрэнпунцаг:** Чинзориг гишүүний гаргасан саналаар саяны хураасан санал хураалтыг хүчингүй болгоё гэсэн томьёоллоор санал хураалт явуулъя. Санал хураалт.

Гишүүдийн 60 хувь дэмжиж, санал дэмжигдлээ.

Тийм учраас саяны санал хураалтыг дахин явуулъя. Гишүүдээ саналаа өгөөрэй. Гишүүдийн 60 хувь дэмжиж, санал дэмжигдлээ.

25.Төслийн 21 дүгээр зүйлийн 21.5 дахь хэсгийн “биржийн гишүүнээр элсэж суудлын эрх авсан” гэснийг “биржид гишүүнчлэлтэй” гэж, мөн зүйлийн 21.6.1, 21.6.2 дахь заалтын “харилцагчийн” гэснийг “биржийн арилжаанд оролцогчийн” гэж, 21.6.3 дахь заалтын “харилцагчаа төлөөлөн биржийн” гэснийг “биржийн арилжаанд оролцогчийг төлөөлөн” гэж, 21.6.4 дэх заалтын “биржийн бараа” гэснийг “биржээр арилжаалах” гэж, “харилцагчид” гэснийг “биржийн арилжаанд оролцогчид” гэж тус тус өөрчилж, мөн зүйлийн 21.6.6 дахь заалтыг хасах. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

26.Төслийн 22 дугаар зүйлийн 22.1.10 дахь заалтыг хасах. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

27.Төслийн 24 дүгээр зүйлийн 24.2.2 дэх заалтын “байгуулах” гэсний дараа “,түүнд хувьцаа эзэмших” гэж нэмж, мөн зүйлийн 2 дахь хэсэгт дор дурдсан агуулгатай шинэ заалт нэмэх:

“24.2.7.биржийн арилжааны оролцогчийг арилжаанд оролцуулахгүй байх, үнэ ханшид нөлөөлөх зорилгоор бодит бус, төөрөгдүүлсэн, эсхүл хуурамч мэдэгдэл, амлалт, таамаг гаргах, нийтлэх, чухал үйл баримтыг нуун дарагдуулсан, бодит үйл баримтын талаар худал мэдэгдэл хийх замаар хэлцлийн нөгөө талыг төөрөгдүүлсэн, эсхүл тодорхой арга, хэрэгсэл, тоног төхөөрөмж ашиглан хэлцлийн нөгөө тал болох этгээдийг төөрөгдүүлсэн үйлдэл, эс үйлдэхүй гаргах.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

28.Төслийн 25 дугаар зүйлийн 25.1 дэх хэсгийн “зохицуулах байгууллагын” гэснийг “Хорооны” гэж өөрчилж, 25.2, 25.4 дэх хэсгийг тус тус доор дурдсанаар өөрчлөн найруулах:

“25.2.Биржийн гүйцэтгэх удирдлага болон Төлөөлөн удирдах зөвлөлөөс томилогдсон дотоод аудитын алба нь биржийн үйл ажиллагаанд дагаж мөрдөх хууль тогтоомжийн хэрэгжилтийг хянах дотоод хяналтын тогтолцоог бүрдүүлэх, хяналт тавих чиг үүргийг хэрэгжүүлнэ.”

“25.4.Бирж, биржийн арилжаанд оролцогч брокер нь биржийн хууль тогтоомжид заасан нөхцөл, шаардлагыг ханган ажиллаж байгаа эсэхэд Хорооноос хяналт тавина.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

29.Төслийн 26 дугаар зүйлийн 26.2 дахь хэсгийн “хуанлийн” гэснийг хасаж, 26.3 дахь хэсгийн “маргааныг хүлээн авч хуанлийн” гэснийг “энэ зүйлийн 2-т заасан гомдлыг хүлээн авснаас хойш” гэж өөрчлөх. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

30.Төслийн 27 дугаар зүйлийн 27.1 дэх хэсгийн “зохицуулалттай этгээд, үнэт цаас гаргагч, хөрөнгө оруулагч, харилцагчийн” гэснийг “биржийн арилжаанд оролцогчийн” гэж, мөн зүйлийн 27.2 дахь хэсгийн “26.2” гэснийг “26 дугаар зүйл” гэж тус тус өөрчлөх. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

31.Төслийн 28 дугаар зүйлийг доор дурдсанаар өөрчлөн найруулах.

“**28 дугаар зүйл.Хууль зөрчигчид хүлээлгэх хариуцлага**

28.1.Энэ хуулийг зөрчсөн төрийн албан тушаалтны үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ.

28.2.Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

32.Төслийн 29 дүгээр зүйлийг доор дурдсанаар өөрчлөн найруулах.

“**29 дугаар зүйл.Хууль хүчин төгөлдөр болох**

29.1.Энэ хуулийг 2023 оны 06 дугаар сарын 30-ны өдрөөс эхлэн дагаж мөрдөнө.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

33.Төслийн талаарх зарчмын зөрүүтэй саналын томьёолол дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, бүлэг, зүйл, заалтын дугаар, эшлэлийг нийцүүлж өөрчлөх. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

**НАЙРУУЛГЫН САНАЛ**

1.Төслийн нэрийн “ХУУЛЬ” гэснийг, 5 дугаар зүйлийн 5.3.1 дэх заалтын “бүхий” гэснийг, 10 дугаар зүйлийн 10.2.8, 10.2.9, 10.2.10, 10.2.11 дэх заалтын “журам” гэснийг, 22 дугаар зүйлийн 22.1.11 дэх заалтын “үүрэг” гэснийг, 23 дугаар зүйлийн 23.1.3 дахь заалтын “үйл ажиллагаа” гэснийг, долдугаар бүлгийн гарчгийн “ЗҮЙЛ” гэснийг тус тус хасах. Санал гаргасан ажлын хэсэг. Санал хураалт. Гишүүд ээ саналаа өгөөрэй. Анхааралтай байгаарай. Гишүүдийн 60 хувь дэмжиж, санал дэмжигдлээ.

Ажлын хэсгийн зарчмын зөрүүтэй санал, найруулгын саналаар санал хурааж дууслаа. Ингээд гишүүдээс гаргаж байгаа зарчмын зөрүүтэй саналаар санал хураалт явуулъя.

Төслийн 4.1.13 дахь заалтын “цаашид бирж гэх” гэж гэсний дараа “Санхүүгийн зохицуулах хорооноос тусгай зөвшөөрөл авсан” гэж нэмэх. Санал гаргасан Улсын Их Хурлын гишүүн Ц.Цэрэнпунцаг. Санал хураалт. Гишүүд ээ санал хураалт. Оюунчимэг гишүүн ээ. Гишүүдийн 70 хувь дэмжиж, санал дэмжигдлээ.

Өөрчлөн найруулах санал 2 байна.

Төслийн 20.2.4 дэх заалтыг биржийн болон биржийн арилжааны зуучлагч /брокер/-ийн үйл ажиллагаа эрхлэх тусгай зөвшөөрөл хүсэгч хуулийн этгээдэд тавигдах нөхцөл, шаардлагыг тогтоосон журам батлах. Санал гаргасан Улсын Их Хурлын гишүүн Цэрэнпунцаг. Санал хураалт. Гишүүдийн 60 хувь дэмжиж, санал дэмжигдлээ.

2 дахь найруулгын санал.

Төслийн 20.2.5. дахь заалтыг биржийн болон биржийн арилжааны зуучлагч /брокер/-ийн гэж, тусгай зөвшөөрлийн нөхцөл, шаардлага, үйл ажиллагаанд хяналт тавих журмыг батлах тогтоосон гэж өөрчлөн найруулах. Санал гаргасан Улсын Их Хурлын гишүүн Цэрэнпунцаг. Санал хураалт. Гишүүдийн 72.7 хувь дэмжиж, санал дэмжигдлээ.

Улсын Их Хурлын гишүүн Б.Энхбаярын зарчмын зөрүүтэй саналын томьёоллоор санал хураалт явуулъя. Саналын томьёоллыг уншъя.

Хуулийн төслийн 5 дугаар зүйлийн 5.1-д “Бирж нь Төрийн өмчийн оролцоотой хуулийн этгээд байна” гэсний дараа “Биржийн төрийн өмчийн оролцоо 66 хувиас доошгүй байна.” гэж нэмэх. Санал гаргасан Улсын Их Хурлын гишүүн Энхбаяр. Санал хураалт. Санал хураалтаа хойшлуулъя. Булгантуяа гишүүн тайлбар өгөх үү. Булгантуяа гишүүний микрофоныг нээе.

**Х.Булгантуяа:** Энийг ажлын хэсэг дээр бид нар ярьсан. Ажлын хэсэг дээр бид нар энийг ярьсан юм. Нэгдүгээрт бид нар үүнийг төрийн өмчийн оролцоо гэдгийг хөрөнгийн бирж, оролцоотой байж болно. Үүнийг Засгийн газар нэгдүгээрт өөрөө шийдээд явах нь зүйтэй. Төрийн өмчийн оролцоог Засгийн газар нэгдүгээрт өөрөө шийдээд яваг. Хоёрдугаарт өнөөдөр Хөрөнгийн биржээ бид нар бас хувьчлах гэж байгаа. Хөрөнгийн биржийн 34 хувийг олон нийтийн оролцоотой болгоно, хяналттай болгоно гэж ярьж байгаа. Тэгэхээр энэ чинь хөрөнгийн бирж өөрөө үүнийг 100 хувь заавал эзэмшдэг байх албагүй шүү дээ. Хөрөнгийн бирж өөрөө үүний 66 хувийг эзэмшиж болно. Тэгээд Хөрөнгийн биржийн ахиад 66 хувийг хувьчилчих юм бол яг үнэндээ төрийн өмчийн оролцоо 44 хувь болох байхгүй юу. Нөгөө тал дээр нь бид нар манай Учрал гишүүний гаргаад байгаа санал болохоор иргэд, олон нийтийг хувьцаа эзэмшигч болгоё. 1072 хувьцаатай адилхан болгоё. Өөрсдөө энэ гүйлгээнээс нь орлого олдог болгоё. Олон нийтийн оролцоо хяналтыг тавъя гээд. Иргэд, олон нийт зүгээр төрийн оролцоотой гэдэг юмыг хэний ч оролцоогүй болох гээд байна гээд хардаад байгаа байхгүй юу. Тэгэхээр ялангуяа үүнийг аль болохоор энэ чинь зүгээр л гүйлгээ шүү дээ. Гүйлгээ хийдэг компани шүү дээ. Олон нийтийн оролцоотой. Энэ чинь өмчлөл биш. Төрийн өмчийг өмчлөх гээд байгаа асуудал ерөөсөө биш шүү дээ. Тэгээд заавал энэ дээр төрийн оролцоо их байх албатай юу. Тийм биз дээ. Би бол эсрэгээрээ тэр олон нийтийн оролцоо нь бараг 30, 40 хувь байгаад, иргэн би хүртэл түүний 0 бүхэл 0 хэдэн хувь эзэмшдэг иргэн байх ёстой байхгүй юу. Жирийн иргэн хүртэл. Тэгээд “Эрдэнэс тавантолгой” хувьцааг эзэмшихийн хажуугаар тэндээс ногдол ашиг авахын хажуугаар “Эрдэнэс тавантолгой”-н арилжаа болгоноос тэндээс нь тодорхой хэмжээний ашиг хүртдэг хяналт тавьдаг ийм тогтолцоо руу оръё л гээд байгаа юм л даа. Заавал дахиад арилжаа хийдэг компани нь төрийн өмч давамгайлсан байна. 66 хувь байна. 100 хувь байна гэх юм бол дахиад л хардлага үүсэх байх гэж болгоомжилж, ажлын хэсэг дээр оролцоотой байя, түүнийг нь Засгийн газар тухайн үед нь шийдье гэж уг нь бид нар ярьсан юм.

**Ц.Цэрэнпунцаг:** Энхбаяр гишүүн та тайлбар хэлэх үү. Энхбаяр гишүүний микрофоныг нээе.

**Б.Энхбаяр:** Би бол нэг их тайлбар хэлэх үү гээд байх юм байхгүй. Тайлбар хэлэх ёстой хүн нь би байсан байхгүй юу. Яагаад гэхээр миний гаргасан санал учраас дэгийн хуулиараа зөвхөн санал гаргасан гишүүн саналаа тайлбарлаж үг хэлэх эрхтэй. Тэрнээс одоо хажуугаас орж ирээд би саналаа хураалгах гэж байхад ажлын хэсэг энийг дэмжигхгүй байгаа гэж ингэж болохгүй шүү дээ. Дэгийнхээ дагуу л явах ёстой.

Би бол саналаа дэмжиж ярьж байгаа юм. Түрүүн Учрал сайд хэлсэн шүү дээ. Энийг хэрэгжүүлэх гэж байгаа компани нь тодорчихсон ч юм шиг. 1 компани байгаа л юм байна л даа. Тэгээд дэд сайд бол хэлсэн шүү дээ. Одоогийн 2021оны байдлаар гарч байгаа бүтээгдэхүүн дээр 0.05 хувиар бодоход энэ компаний чинь ногдол ашгийн цэвэр ашиг нь 17 тэрбум төгрөг байхаар гарч ирж байна гэж тооцоо хийсэн гэдгийг хэлж байна шүү дээ. Энэ олон тэрбумын мөнгөний асуудал би яриад байгаа байхгүй юу.

Тийм учраас 66 хувь нь Монгол Улсын байгалийн баялагийн үр өгөөжийн дийлэнх нь Монголын ард түмэнд хүртээнэ гэсэн бид 2019 онд Үндсэн хууль баталсан. Дийлэнх нь. Дийлэнх гэдэг чинь бол 66 хувийг ярьж байгаа шүү дээ. Тэгэнгүүт одоо энэ төрийн өмчийн оролцоо нь яг доод тал нь хэдэн хувь байхыг заахгүй байгаа байхгүй юу. 1 хувь юм уу, 2 хувь ч байж магадгүй. 10 хувь ч байж магадгүй. Тэгээд төрийн өмчийн оролцоотой гэдэг нэр зүүлгээд хувийн 1 компани монополь байдлаар өгөх юм бол энэ бол асуудал үүснэ шүү. Нүүрсний хулгайн араас орно. Эргэлзэх юмгүй. Нээрээ шүү. Яагаад гэхээр энэ чинь маш бага хувь дээр Монгол Улсын нийт баялагийг энэ ямар компаниар дамжуулж хэн монополь байдлаар цааш нь зарах вэ гэдэг эрхийг өгөх гээд байгаа байхгүй юу. Энэ компани нь сая Булгаа хэлээд байна шүү дээ. Төр бол заавал хийгээд байх боломжгүй гэж. Энэ ямар хувийн компани цаана нь байгаад байгаа юм. Тэгвэл би шууд ийм тодорхой юм ярина. Тэгвэл доод төрийн хувь нь хэд байх ёстой юм. Энийг заагаагүй байгаад байна шүү дээ. Огт заахгүй. Тэгээд би асуусан шүү дээ. Хэдэн хувийг нь ядаж энэ төрийн буюу ард түмнийг төлөөлсөн хяналтын эрхэнд байх юм бэ гэхээр хэлэхгүй байгаад байхгүй юу. Сайд бол шууд хэлсэн шүү дээ. Доод тал нь Засгийн газар бол 66 хувийг хатуу барина гээд шууд хэлсэн. Тэгэхээр би сайдын саналыг дэмжиж байгаа юм. Тэгээд 66 хувь гэдэг санал оруулсан. Хувь эзэмшил байхгүй байгаад байна. Наад доод хувь эзэмшил чинь. Энэ Монгол Улсын баялагийг зарах гэж байгаа зуучлалын компани чинь хэдэн хувийг нь төр буюу ард түмний мэдэлд байх гэдэг доод хувийг заахгүй юм уу. Ийм л юм асуугаад байгаа шүү дээ ерөөсөө.

**Ц.Цэрэнпунцаг:** Санал хураалт. Би сая саналын томьёоллыг уншиж танилцуулсан. Санал хураалтаар шийдье. Санал хураалт. Саяын санал дэмжигдсэнгүй. Гишүүдийн 36.4 хувь нь дэмжиж, саяын санал дэмжигдсэнгүй.

Дараагийн зарчмын зөрүүтэй санал.

Төслийн 5 дугаар зүйлийн 5.9 дэх хэсгийг өөрчлөн найруулах:

“5.9.Биржийн арилжааг үнэт цаасны зах зээлийн тухай хуулийн 24.1.11-д заасан үйл ажиллагаа эрхлэх эрх бүхий байгууллагаар гүйцэтгүүлэх тохиолдолд Засгийн газар шийдвэрлэнэ.” Санал гаргасан Улсын Их Хурлын гишүүн Энхбаяр. Санал хураалт. Гишүүдийн 63.6 хувь нь дэмжиж, санал дэмжигдлээ.

Уул уурхайн бүтээгдэхүүний биржийн тухай хуулийн төсөлтэй хамт өргөн мэдүүлсэн хуулийн төслүүдийн талаарх зарчмын зөрүүтэй саналын томьёолол.

**1.Зөрчлийн тухай хуульд нэмэлт оруулах тухай**

Төслийн 1 дүгээр зүйлийн “11.33 дугаар” гэснийг “11.34 дүгээр” гэж, мөн зүйлийн 2 дахь хэсгийн “өөрийн харилцагчийн” гэснийг “Биржийн арилжаанд оролцогчийн” гэж тус тус өөрчилж, мөн зүйлийн 11.33 дугаар зүйлийн 1 дэх хэсгийн “суудлын эрх бүхий” гэснийг, мөн зүйлийн 5 дахь хэсгийг тус тус хасах. Санал хураалт. Гишүүдийн 63.6 хувь нь дэмжиж, санал дэмжигдлээ.

**2.Зөрчил шалган шийдвэрлэх тухай хуульд нэмэлт оруулах тухай**

Төслийн 1 дүгээр зүйлийн ““6.18 дахь заалтын “11.30” гэсний дараа,” гэснийг “6.18 дахь заалтын “11.33,” гэсний дараа “11.34,” гэж,” гэж өөрчлөх. Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

**3.Санхүүгийн зохицуулах хорооны эрх зүйн байдлын тухай хуульд нэмэлт оруулах тухай**

Төслийн 1 дүгээр зүйлийг доор дурдсанаар өөрчлөн найруулж, 1, 2 дугаар зүйл болгох.

 “**1 дүгээр зүйл.**Санхүүгийн зохицуулах хорооны эрх зүйн байдлын тухай хуульд доор дурдсан агуулгатай дараах заалт нэмсүгэй:

 **1/3 дугаар зүйлийн 3.1.12 дахь заалт:**

 “3.1.12.уул уурхайн бүтээгдэхүүний биржийн тухай хуульд заасан үйл ажиллагаа;” Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

 **2/6 дугаар зүйлийн 6.1.13, 6.1.14 дэх заалт:**

 “6.1.13.уул уурхайн бүтээгдэхүүний биржийн тусгай зөвшөөрлийн нөхцөл, шаардлагыг тогтоох, тусгай зөвшөөрлийг олгох, түдгэлзүүлэх, сэргээх, хүчингүй болгох;” Санал гаргасан ажлын хэсэг. Санал хураалт. Гишүүдийн 54.5 хувь нь дэмжиж, санал дэмжигдлээ.

 “6.1.14.уул уурхайн бүтээгдэхүүний биржийн дүрмийн сан буюу хувь нийлүүлсэн хөрөнгийн доод хэмжээ, түүнд тавих шаардлагыг тогтоох.” Санал гаргасан ажлын хэсэг. Санал хураалт. Гишүүдийн 54.5 хувь нь дэмжиж, санал дэмжигдлээ.

**3/6 дугаар зүйлийн 6.2.9 дэх заалт:**

“6.2.9.уул уурхайн бүтээгдэхүүний биржийн үйл ажиллагааны чиглэлээр Уул уурхайн бүтээгдэхүүний биржийн тухай хуульд заасан.”

**2 дугаар зүйл.**Санхүүгийн зохицуулах хорооны эрх зүйн байдлын тухай хуулийн 3 дугаар зүйлийн 3.1.12 дахь заалтын дугаарыг “3.1.13” гэж өөрчилсүгэй.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

2.Төслийн нэрийн “НЭМЭЛТ” гэсний дараа “,ӨӨРЧЛӨЛТ” гэж нэмж, “2 дугаар зүйл” гэснийг “3 дугаар зүйл” гэж тус тус өөрчлөх. Санал гаргасан ажлын хэсэг. Санал хураалт. Оюунчимэг гишүүн таны төхөөрөмж ажилласангүй юу. Таны санал эсрэг гарсан байна. Та санал гаргах уу.

**М.Оюунчимэг:** Би уг нь сая дарсан боловч сөрөг гарчихлаа. Тэгэхээр дахиад энэ санал хураалтыг хүчингүй болгоод явуулж өгнө үү гэж хүсэх байна. Баярлалаа.

**Ц.Цэрэнпунцаг:** Оюунчимэг гишүүний гаргасан саналаар саяын хураасан санал хураалтыг хүчингүй болгоё гэсэн томьёоллоор санал хураалт явуулъя. Санал хураалт. Гишүүдийн 60 хувь дэмжиж, саяын санал дэмжигдлээ. Саяны санал хүчингүй болсон учраас дахин санал хураалт явуулъя. Санал хураалт. Гишүүдийн 60 хувь дэмжиж, санал дэмжигдлээ.

3.Төслийн талаарх зарчмын зөрүүтэй саналын томьёолол дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, бүлэг, зүйл, заалтын дугаар, эшлэлийг нийцүүлж өөрчлөх. Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

Хуулийн төслийн талаарх зарчмын зөрүүтэй саналуудаар санал хураат явуулж дууслаа.

Уул уурхайн биржийн тухай хуулийн төсөл болон хамт өргөн мэдүүлсэн бусад хуулийн төслүүдийн анхны хэлэлцүүлгийг явуулж дууслаа.

Хуулийн төслийн анхны хэлэлцүүлгийг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд ажлын хэсгийн ахлагч, Улсын Их Хурлын гишүүн Ж.Бат-Эрдэнэ уншиж танилцуулна.

**Дараагийн асуудалдаа оръё. Уул уурхайн бүтээгдэхүүний биржийн тухай хууль батлагдсантай холбогдуулан авах арга хэмжээний тухай Улсын Их Хурлын тогтоолын төслийн анхны хэлэлцүүлгийг хэлэлцэж эхэлье.**

Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.5 дахь хэсгийг үндэслэн Ажлын хэсгийн зүгээс тогтоолын төслийг боловсруулсан байгаа. Ингээд тогтоолын төслийг уншиж танилцуулъя.

Хууль баталсантай холбогдуулан авах арга хэмжээний тухай

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.5 дахь хэсгийг үндэслэн Монгол Улсын Их Хурлаас тогтоох нь

Нэг.Уул уурхайн бүтээгдэхүүний биржийн тухай хуулийг баталсантай холбогдуулан дараах арга хэмжээг авч хэрэгжүүлэхийг Монгол Улсын Засгийн газар /Л.Оюун-Эрдэнэ/-д даалгасугай.

1/Уул уурхайн бүтээгдэхүүний биржийн тухай хууль хүчин төгөлдөр мөрдөгдөж эхлэх хүртэл хугацаанд Монгол Улсын Засгийн газраас онцгой дэглэм тогтоосон “Эрдэнэс тавантолгой” хувьцаат компани, “Тавантолгой” хувьцаат компани болон бусад хүсэлт гаргасан бусад уул уурхайн компаниудын экспортод гаргах нүүрсийг Монголын Хөрөнгийн бирж төрийн өмчит компанийн цахим системээр дамжуулан арилжаалах нөхцөлийг бүрдүүлэх, экспортод гаргах нүүрсний нээлттэй цахим арилжаатай холбогдох харилцааг зохицуулсан журмыг баталж мөрдүүлэх

2/Биржээр арилжаалах уул уурхайн бүтээгдэхүүний нэр төрөл, ангиллыг баталж, шаардлагатай дэд бүтэц, итгэмжлэгдсэн лаборатори, агуулах, терминал, тээвэр логистикийн төвийг бий болгох

Хоёр.Энэ тогтоолын 1-д заасан экспортод гаргах нүүрсний нээлттэй цахим арилжаанд хяналт тавихтай холбогдох журмыг баталж хэрэгжүүлэхийг Санхүүгийн зохицуулах хороо /Д.Баярсайхан/-д даалгасугай.

Гурав.Энэ тогтоолын биелэлтэд хяналт тавьж ажиллахыг Монгол Улсын Их Хурлын Эдийн засгийн байнгын хороо /Ц.Цэрэнпунцаг/-т даалгасугай.

Дөрөв.Энэ тогтоолыг Уул уурхайн бүтээгдэхүүний биржийн тухай хууль баталсан өдрөөс эхлэн дагаж мөрдсүгэй.

Төслийн талаар ажлын хэсгээс асуух асуулттай Улсын Их Хурлын гишүүд нэрээ өгнө үү. Алга байна. Тогтоолын төслийг дэмжье гэсэн саналын томьёоллоор санал хураалт явуулъя. Санал хураалт. Гишүүдийн 60 хувь нь дэмжиж, санал дэмжигдлээ.

Уул уурхайн бүтээгдэхүүний биржийн тухай хууль баталсантай холбогдуулан авах арга хэмжээний тухай Улсын Их Хурлын тогтоолын төслийн анхны хэлэлцүүлгийг явуулж дууслаа.

Тогтоолын төсийн анхны хэлэлцүүлгийг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд ажлын хэсгийн ахлагч, Улсын Их Хурлын гишүүн Ж.Бат-Эрдэнэ уншиж танилцуулна.

**Дараагийн асуудалд оръё. Хэлэлцэх асуудал 3. Монгол Улсын улс, Дэлхийн банкны Олон улсын сэргээн босголт, хөгжлийн ассоциаци хоорондын Монгол Улсын тээврийн холболт болон логистикийг сайжруулах төслийн Зээлийн хэлэлцээрийн төслийн хэлэлцүүлгийг явуулъя.**

Хэлэлцээрийн төслийн талаар төсөл санаачлагчийн танилцуулгыг Улсын Их Хурлын гишүүн, Зам, тээврийн хөгжлийн сайд С.Бямбацогт хийнэ. Бямбацогт сайдын микрофоныг нээе.

**С.Бямбацогт:** Эдийн засгийн байнгын хорооны дарга, гишүүдийнхээ оройн амгаланг айлтгая.

Монгол Улс, Дэлхийн банк Олон улсын сэргээн босголтын Хөгжлийн банк болон олон улсын хөгжлийн ассоциацитай хамтран хэрэгжүүлэх Монгол Улсын тээврийн холболт болон логистикийг сайжруулах төслийн бэлтгэл ажлыг ханган ажиллаж байна.

Дэлхийн банкны зүгээс 2018-2020 онд Монгол Улс дахь тээвэр логистикийн эрэлт нийлүүлэлтийн сүлжээнд судалгаа хийсэн байдаг. Энэ судалгааны үзүүлэлтээр дэлхийн 160 орноос Монгол Улсын тээвэр логистикийн сүлжээ, мөн тээврийн байдал нь 130 дугаар байранд орсон. Сүүлийн байранд ордог ийм судалгаа, дүгнэлт гарсан. Үүнтэй холбоотой тээвэр логистикийн сүлжээг сайжруулах, шинэчлэх зайлшгүй шаардлага тулгараад байгаа юм.

Иймд бас Монгол Улсын Засгийн газрын үйл ажиллагааны хөтөлбөр мөн Алсын хараа 2050 урт хугацааны хөгжлийн бодлогод тусгагдсан олон улсын болон бүсийн тээвэр логистикийн нэгдсэн сүлжээг үе шаттай барьж байгуулж, хөрш орнуудын сүлжээтэй холбогдсон байна гэж заасан байгаа. Энэ дагуу авто замын сүлжээг сайжруулан, логистикийн жишиг төвийг байгуулах зорилтыг тавьж байгаа юм.

Монгол Улсын тээврийн холболт болон логистикийг сайжруулах төслийг хэрэгжүүлэхээр Зам, тээврийн хөгжлийн яам, Дэлхийн банкны хамтарсан төслийн баг судалгааг 2018 оноос эхлүүлэн 2020 онд зохион байгуулж ажилласан. Энэхүү төслийн хүрээнд улсын чанартай 311 километр авто замд их засвар болон ээлж засвар, 51 километр авто замыг шинээр барих, бүсийн хүрээнд тусгай горим шаардах, мах, махан бүтээгдэхүүн болон бусад энд бас онцлоод мах, махан бүтээгдэхүүн гээд үүнээс гадна олон төрлийн хүнсний болон барилгын материал зэрэг шаардлагатай өргөн хэрэглээний бараа, бүтээгдэхүүний жишиг логистикийн төвийг Өвөрхангай аймагт байгуулахаар төлөвлөсөн. Дэвшилтэд технологид суурилсан энэ платформ хөгжсөнөөр бас тодорхой хэмжээгээр бараа, бүтээгдэхүүний тээвэрлэлт мөн тээвэрлэлттэй холбоотой зардал, бараа, бүтээгдэхүүний үнэ, ханш буурах бас судалгаа хийгдсэн байдаг юм.

Ингээд Монгол Улсын тээвэр логистикийн холболт болон тээвэр логистикийг сайжруулах төслийн зээлийн хэлэлцээрийг Дэлхийн банктай 2022 оны 4 дүгээр сард хэлэлцээр хийсэн. Дэлхийн Банкны захирлуудын зөвлөл 2020 оны 5 дугаар сарын 25-ны өдөр баталсан байдаг. Дэлхийн банкнаас авч ашиглах Зээлийн эх үүсвэрийн хэмжээ нь 100 сая ам. доллар. Баталгаат санхүүжилтийн хүү буюу SOPR хөвөгч хүү дээр суурилсан 1.3 хувийн нэмэгдэлтэй, эхний 5 жил үндсэн төлбөрөөс чөлөөлөгдөж, 30 жилийн хугацаанд эргэн төлөгдөх нөхцөлтэй бөгөөд 7.3 сая зээлжих тусгай эрх нь жилийн тогтмол 2 хувийн хүүтэй, эхний 5 жилийн үндсэн төлбөрөөс чөлөөлөгдөх, 30 жилийн хугацаанд эргэн төлөгдөх нөхцөлтэй болно.

Энэхүү Монгол Улсын тээврийн болон логистикийг сайжруулах төслийн зээлийн хэлэлцээрийг Улсын Их Хурлаас соёрхон батлуулах шаардлагатай байгаа юм. Тэгээд энэхүү зээлийн хэлэлцээрт гарын үсэг зурах асуудлыг хэлэлцэн шийдвэрлэж өгөхийг Эдийн засгийн байнгын хорооны гишүүдээс хүсэж байна.

Анхаарал тавьсанд баярлалаа.

**Ц.Цэрэнпунцаг:** Ажлын хэсгийг танилцуулъя. С.Бямбацогт Зам, тээврийн хөгжлийн сайд, П.Зоригтбаатар Засгийн газрын Хэрэг эрхлэх газрын Орон нутгийн удирдлага, зохицуулалтын газрын дарга, Батсүхийн Сүх-Очир Сангийн яамны Санхүүгийн бодлогын газрын дарга, Эрдэнэбаяр Эдийн засаг, хөгжлийн яамны Бүс нутаг, аж үйлдвэрийн бодлогын газрын дарга. Алга байна. Дарамрагчаагийн Гэрэлням Зам, тээврийн хөгжлийн яамны Бодлого төлөвлөлтийн газрын дарга, Байгальмаагийн Одонтуяа Сангийн Яамны Санхүүгийн бодлогын газрын Өрийн удирдлагын хэлтсийн дарга, Булганхүүгийн Ганзориг Сангийн яамны Хөгжлийн санхүүжилт, Хөрөнгө оруулалтын газрын Хөгжлийн санхүүжилтийн хэлтсийн дарга.

Гишүүд төсөл санаачлагчаас хэлэлцээрийн төслийн талаар асуулт асууж, үг хэлэх нэрсээ өгнө үү. Чинзориг гишүүнээр тасаллаа. Энхбаяр гишүүн асуултаа асууя.

**Б.Энхбаяр:** Тээвэр логистик, бүс нутгийн зам энэ чинь 3, 4 ч чиглэлийн ажлууд байгаа юм байна . Зээл авч байгаа юм байна. Нийт дүн нь 100 сая доллар юм байна. Би энэ тээвэр, логистикийн хэсгээс энэ зээлийн хүрээнд юу хэрэгжүүлэх гэж байгаа вэ гэдэг дээр багц ажлын 2.2-оос нэг асуулт асуух гэсэн юм. Энэ Засгийн газар Болорчулуун сайдаас асууя. Логистикийн байгууллагууд болон эмэгтэй малчдыг платформын үйл ажиллагаанд оролцох цахим хэрэгсэл, ур чадвар, мэдлэгээр дэмжих гэж. Тэгэхээр энэ эмэгтэй малчдыг платформын үйл ажиллагаанд оролцох цахим хэрэгсэл, ур чадвар, мэдлэгээр дэмжихэд зээл авч гэдэг санаа ер нь хаана, хэний толгойд орж эмэгтэйчүүд, малчдаараа нүүр тахалж зээл авах гээд байх юм бэ. Энэ яг юу хийх гээд байгаа юм. Гар утас өгөх гээд байгаа юм уу. Дараа нь энэ 2.3 дээр байгаль орчин, амьтдын мониторинг хийх зориулалтын интернэт мэдрэгчүүд авна гэдэг нь энэ зэрлэг ан амьтдад нөгөө хяналтын биед нь суулгадаг юм яриад байна уу. Энэ яг юу юм бол. Эсвэл малдаа ийм чип суулгах гээд байна уу. Интернэт мэдрэгч энэ тэр гэж. Ийм 2 асуулт байна.

**Ц.Цэрэнпунцаг:** Ажлын хэсгээс хариулъя. Ажлын хэсгээс хэн хариулах юм бэ. Ажлын хэсгээс сая Энхбаяр гишүүний асуултад хэн хариулах юм. Болорчулуун сайд хариулъя. Болорчулуун сайдын микрофоныг нээе.

 **Х.Болорчулуун:** Дэлхийн банкны энэ зээлийг 3 жилийн хугацаанд судалгаа хийсэн гэж байгаа юм. Тэгээд би асуусан юм. Манай Хөдөө аж ахуйн яам дээр тэр махны үйлдвэрлэл, логистик барьж байгуулна. Эмэгтэй малчдын мэдлэгт суурилсан платформыг нэмэгдүүлнэ ч гэх шиг ийм энэ тэр юм бол энэ төсөл дээр явж байна л даа. Энийг манай яамныхан мэдэхгүй байна. Яах вэ судалгаанууд нь надаас өмнө сайд, сайдын үед явагдсан гэж байгаа юм. Тэгээд энэ юу хэлж байна гэхээр ер нь Монгол Улсын эдийн засаг, хөрөнгө мөнгөө зарахыг Монгол Улс мэдэж байгаа юм уу, гаднынхан мэдээд байгаа юм уу. Монгол Улсын өрийн тааз чинь тулчхаад байна шүү дээ. Тэгээд ийм хачин хачин оновчгүй юманд зээл аваад байвал энэ улс орон чинь тэгээд зээлдээ баригдаад, ирээдүйн үр хүүхэд төлнө гээд зарим нэг сайд хэлж байсан үг бий. Тэр шиг л юм болоод ингээд өрийн тааз бол хэтэрлээ. Би энэ дээр бол хариулж чадахгүй байна. Ийм хачин юман дээр манай яам бол зээл авахыг бодох ч үгүй. Тэгээд холбогдох энэ ажлын хэсгийнхэн хариулаач энэ дээр.

**Ц.Цэрэнпунцаг:** Бямбацогт сайд хариулах уу. Бямбацогт сайдын микрофоныг нээе.

**С.Бямбацогт:** Манай Энхбаяр гишүүн бас нөгөө хуулийн бөөс түүхдээ сайн л даа. Тэгээд хууль дотор байсан бөөс биш бүр хуурснаас жижигхэн юмыг олоод харчихсан байна. Том агуулга нь арай өөр юм. Монгол Улсын тээвэр логистикийн сүлжээг сайжруулах. Үндсэндээ өнөөдөр бид нар энэ авто замын сүлжээ, энэ зам тээвэр ямар хэрэгтэй гэдгийг цар тахлын үед нэлээн мэдэрсэн. Дарханы зам эвдрээд, гэмтээд замгүй болчихоор үнэхээр ард иргэдийн амьдрал, аж ахуйн нэгж байгууллагуудын бизнес яаж хохирдог, зогсдог, үнэ өртөг нэмэгддэгийг сайн мэдэрсэн. Тийм болохоор л Монгол Улсынхаа тээвэр логистикийн сүлжээ нь барьсан, байгуулсан замуудаа их засвар хийе, шинэчилье, тодорхой гүүрнүүдийг хийе. Ингэснээрээ үндсэндээ бол хөдөө аж ахуйн бүтээгдэхүүн болон барилгын материал, өргөн хэрэгцээний бараа бүтээгдэхүүн гээд энэ бүх л ард иргэдийн хэрэглэдэг, аж ахуйн нэгж, байгууллагын хийдэг бизнест тодорхой хэмжээгээр тээврийн зардал, өртгийг бууруулъя л гэсэн зорилгоор замыг сайжруулж, замыг шинэчилье гэж байгаа. Энэ хүрээндээ Улаанбаатар-Арвай хээр чиглэлийн 72 километр замд ээлж засвар хийе, 33 километр замын их засвар хийе. Улаанбаатар-Өндөр хаан чиглэлийн, Хэнтий чиглэлийн 68 километрт их засвар хийе. Хархорин, Цэцэрлэг чиглэлийн ээлжит их завсар 13 километрийн их засвар хийе. 27 километрт ээлжит завсар нь 13 километр зам. Булган Мөрөн чиглэлд Булган аймгаас Хөвсгөл аймгийн чиглэлд 13 километр замын их засвар хийе. Цэцэрлэг, Тосонцэнгэл, Нөмрөг гээд Завхан аймгийн чиглэлд Завхан, Увс аймгийн чиглэлд 40 километр ээлжит засвар, 10 километр их завсар. Арвайхээр, Баянхонгор буюу Өвөрхангай, Баянхонгорын чиглэл 35 километр их засвар ийм байдлаар ээлжит засвар нь 125 километр, 186 километрийн засвар, 310 километр. Мөн Хэрлэний гүүр Дорнод аймгийн та бүхэн мэдэж байгаа байх. Орхоны гүүр, Хануйн гүүр, Гичгэнийн гүүр, Бэлхийн гүүр, Цэнхэрийн гүүр, Лүнгийн гүүр, Түргэний гүүр гээд энэ томоохон тээвэр логистик аймгуудын хооронд улсын чанартай замуудын гүүрнүүдийг их засвар хийх ийм ажлуудыг хийж хэрэгжүүлэх юм. Ийм л төсөл байгаа. Дээрээс нь Өвөрхангай аймагт бас баруун аймгуудын чиглэсэн бүх тээвэр Өвөрхангай аймгаар дамжиж явдаг. Завхан, Говь-Алтай, Баянхонгор, Увс, Ховд, Баян-Өлгий. Тэгээд энэ замын аймаг дээр нь бас нэг тээвэр логистикийн жишиг төв байгуулъя. Энэ жишиг төв дээр нь өргөн хэрэглээний бараа бүтээгдэхүүн болон ялангуяа хөдөө аж ахуйн гаралтай бүтээгдэхүүнүүд. Энэ хөдөө аж ахуйн гаралтай бүтээгдэхүүнд мах, махан бүтээгдэхүүн, малын гаралтай түүхий эд, бүхий л зүйл хүнсний бүтээгдэхүүн бүгд л орно. Эдгээрийн л өртөг зардлыг бууруулах ийм зорилгоор тээвэр логистикийн сүлжээг л сайжруулъя гэсэн ийм төсөл юм. Энэ төсөл дотор харин манай холбогдох Сангийн яамны болон Зам, тээврийн хөгжлийн яамны мэргэжилтнүүд бас саяын юу гэдэг юм жижигхэн чимэглэл, ёолкны мод шиг жижигхэн чимэглэл хийчихсэн. Тэгээд чимэглэлийг нь манай Энхбаяр гишүүн олж хараад тэгээд их том асуудал юм шиг болгоод л ярьчихлаа. Тэгээд энийг бас зөв ойлгоорой. Энэ жижигхэн чимэглэл байсан юм шүү гэж ойлгох хэрэгтэй.

**Ц.Цэрэнпунцаг:** Болорчулуун сайд суултаа асууя.

**Х.Болорчулуун:** Би Зам, тээврийн хөгжлийн яамныхнаас асууя. Энийг энэ судалгааных нь ажлыг та нар хийсэн юм уу? Эсвэл гаднынхан тэр Дэлхийн банкныхан хийсэн юм уу. Яг Монгол бол одоо Чойбалсан болон Өндөрхааны хоорондох зам шиг муу зам Монголд битгий дэлхийд байхгүй. Танай яамны буруугаас Булган сумын орчимд 27 километр, наана нь Хэнтий өнгөрөөд Түмэнцогтын наад талд 50 километр 2 газар бүр “Тамын 50” гээд нэрлэсэн. Олон хүний амь нас, эрүүл мэнд хохирсон. Одоо хүртэл яагаад энэ замыг нь Улсын комисс авдаггүй юм бэ? 7, 8 жил болчхоод улсын комисс аваагүй гэдэг, Шүүх дээр байгаа гээд энэ чинь тэгээд эцсийн дүнд танай Зам, тээврийн хөгжлийн яамны л ажил шүү дээ. Тэгээд замаа засах боломж болохгүй болчхож байна. Нэгэнт улсын комисс аваагүй болохоор бид нар засах эрхгүй гээд. Энэ дээр чинь хүн зон зорчиж яваад эрүүл мэнд, амь насаар их хохирч байна. Эд хөрөнгө ч дүүрчээ. Энэ чинь бол танай Зам, тээврийн яамны ажлыг харуулж байгаа юм.

Хоёрдугаарт Дэлхийн банкны энэ зам засварын ажлын судалгаа хийсэн юу бол яг тийм муу замууд дээр хийгээгүй мөртөө, өөр боломжтой зам дээр хэдэн 10 километр тавьчихсан байх юм. Тэгээд судалгааг танай яам хийдэг юм уу? Эсвэл гаднынхан хийдэг юм уу гэдийг асууя.

Хоёрдугаарт тэр Өвөрхангай дээр хөдөө аж ахуйн тээвэр логистик, махны чиглэлийн юм барина гэж ийм юмыг бол манай хөдөө аж ахуйн яам бол зөвшөөрөөгүй гэж байгаа шүү. Урьд өмнөх сайдын үед ч гэсэн. Тэр битгий хэл хятадын махны өндөр өртөгтэй 4 үйлдвэрийг бол бид нар тэр зээлийг хэрэгжүүлэхгүй гэдгийг мэдэгдсэн байгаа. Унгарын тэр биокомбинатын үйлдвэр барина гэсэн зээлийг бас бид бол ашиглах боломжгүй. Энэ бол үнэ өртөгтэй, урсгал зардал өндөртэй ийм зээлээс татгалзана гэсэн байгаа. Хэд хэдэн гаднын зээлээс бас татгалзаад байгаа. Бид ер нь сайхан яриад ярьсан болгоны зээлийг авах биш. Эцсийн дүнд Дэлхийгээр дүүрэн мөнгө илүүдчихээд байна шүү дээ. Тэгээд нэг сайхан яриад зээл өгч байгаа орнуудад өгдөг. Эргээд тодорхой хувь нь нөгөө төсөл хэрэгжүүлэгч газар нь ашиг нь орж байдаг. Тэгэхээр зээл дээр их учиртай хандахгүй бол энэ улс орны чинь зээлийн өрийн тааз тамтгаа алдлаа шүү дээ. Өрнөөс өрийг төлж чадах үгүйтэй жилийн 10 гаран хувийн хүүтэй зээл авна гэдэг чинь аюул шүү дээ. 33 миллиард доллар хүрчихлээ Монголын зээл. Тэгэхээр би бол ийм зээл дээр их болгоомжтой хандах хэрэгтэй. Бараг авахгүй байвал яасан гэсэн ийм л бодолтой байна. Зам, тээврийн яамныхан хариулаарай.

**Ц.Цэрэнпунцаг:** Бямбацогт сайд хариулъя. Бямбацогт сайдын микрофоныг нээе.

**С.Бямбацогт:** Засгийн газар, Болорчулуун сайд бид 2-ыг сайд болохоос өмнө Засгийн газраар энэ төсөл бол Дэлхийн банктай нийлээд судалгаа хийгдээд урьдчилсан хэлэлцээр хийгдээд явчихсан юм байна лээ. Гэхдээ бид 2-ыг сайд болсон үед 2022 оны 11 сарын 23-ны өдрийн Засгийн газрын хуралдаанаар Засгийн газраас дэмжээд энэ тэмдэглэл гарсан. Тийм болохоор энэ Засгийн газар кабинетын зарчмаар ажилладаг. Энийг Засгийн газрын хуралдаан дээр ярих ёстой байсан байх. Энд бас нэг их ярих ёстой болов уу гэж бодож байна. Анхаарах ёстой болов уу. Тэгээд сая өөрийн чинь хэлдэг 10 хувийн хүүтэй зээл биш. 10 хүүтэй зээл биш шүү. Жилийн 2 хувийн хүүтэй зээл. Хөвөгч хүү дээр нэмэх нь 1.3 хувь буюу дээрээс нь зээлжих тусгах эрх нь жилийн 2 хувийн хүүтэй. Манай Монгол Улсын зээлийн ангиллуудаар аваад үзэх юм бол нэн хөнгөлөлттэй ангиллын зээл байгаа. Нэн хөнгөлөлттэй ангилал. Жилийн 2 хувьтай. Монгол Улс гаднаас зээл авах юм 10-аас доошгүй хувьтай олдоно. 10, 15 хувь хүүтэй. Тэгвэл энэ 2 хувийн хүүтэй зээл. Энэ зээлээрээ бид нар сая ярьсан. Бид улсын төсвийн хөрөнгө оруулалтаар 1 километр зам барихгүй гээд 2023 төсөвт суулгачихсан. Тэгсэн мөртөө их засвар хийх ёстой маш олон замууд байгаад байгаа юм. Таны саяын хэлж байгаа Дорнодын Тамын 50. Яах аргагүй бас үнэн. Өмнө нь юу гэдэг юм Зам, тээврийн хөгжлийн яам байдаг юм уу, холбогдох албан тушаалтнууд хариуцлагагүй ажиллаж байсан. Зам бариулчхаад улсын комисс хүлээж авдаггүй. Улсын комисс чанаргүй зам барьсан хоорондоо гүйцэтгэгч компани, захиалагч 2-ын хооронд Зам, тээврийн хөгжлийн яам, гүйцэтгэгч компани 2-ын хооронд бие бие рүүгээ шидсээр байгаад хэдэн жил болчихсон, хэдэн жил хүлээж аваагүй зам дээр машин явсаар байгаад эвдрээд, хэмхрээд тамын 50 нэртэй болчихсон. Тэр дээр олон хүний амь нас эрсэдсэн, эд хөрөнгө, эрүүл мэндээр хохирсон ийм осол аваар гарч байгаа. Энийг шийдэж чадахгүй олон жил явчихсан. Тэгсэн мөртөө тэр компаниуд нь Дархан дээр очоод тендер авчихсан. Дахиад Дархын зам бариад Дарханы зам дээр дахиад бас асуудал үүсгээд явж байгаа юм. Тухайлах юм Чайна Гео инженеринг гэж компани. Тэгээд яахаараа өмнөх замаа барьж дуусгаагүй байж, яахаараа бөөн асуудалтай шүүхдээд явж байж дараагийн тендер авчихсан явж байдаг юм. Иймэрхүү асуудлууд ийм хариуцлагагүй, хийж байгаа ажилдаа сэтгэл гаргадаггүй ийм аргацаасан хүмүүсийн хариуцлагагүй явдлууд байгаа, байсан. Үүнийг таслан зогсоож байгаа. Шүүх дээр тодорхой хэмжээний мөнгө авсан боловч тэр мөнгө нь буцаагаад тэр замыг засварт хүрэхгүй байх. Гэхдээ бид нар ирэх Улсын төсвийн хөрөнгөөс дөнгөж 5 тэрбум төгрөгийг тэр “Тамын 50” дээр тавьж байгаа шүү дээ. Ингээд бидэнд мөнгө байхгүй байхад бид нар жилийн 2 хувийн хүүтэйгээр энэ 300 гаруй километр замыг засчихмаар байна. Ингэх юм бол “Тамгын 50” дээр, таны яриад байгаа зам дээр тавигдах мөнгө нэмэгдэнэ. Тийм болохоор бид бас энэ нэг бодлогоор нэг асуудлыг шийдэх гээд нөгөө асуудлаа цохиж унагаах биш харин нэг асуудал шийдэгдэх юм бол нөгөө асуудал илүү хурдан шийдэгдэх боломж бий болох юм байна гэдэг үүднээс нь харж бас хандах ёстой байх. Тэгэхээр энэ үүднээс явах ёстой. Тэр ярьж байгаа логистикийн төв бол хувийн хэвшилтэй хамтраад л хийх гэж байгаа юм шүү дээ. Тэр бол энэ зээлийн өчүүхэн жоохон хэсэг нь. Энэ 120 сая долларын 110 сая долларын зээлийн 20 орчим сая доллар нь тэрэнтэй холбоотой. Үлдсэн нь бол үндсэндээ 310 километр зам, дээрээс нь түрүүний хэлдэг 7 гүүрийн асуудал. Улсын чанартай ялангуяа бүс нутгийн чанартай, улсын чанартай замуудыг холбосон, аймгуудыг холбосон энэ гүүрнүүд байгаа байхгүй юу. Энэ гүүрнүүд нураад уначих юм бол үндсэндээ баруун аймгууд тээвэр гэж чадахаа больчихно. Зүүн аймгууд руу тэр Хэрлэн голын гүүр нураад уначих юм бол Дорнод руу бүр юу ч очихоо болино шүү дээ. Тэгээд тэрийг тавих гээд, засах гэхээр Монгол улсын төсөвт мөнгө алга байна. Тийм болохоор нэн хөнгөлөлттэй зээл юм байгаа юм. Нэн тулгамдсан, нэн шаардлагатай асуудлыг шийдэхэд зориулагдаж байгаа юм байгаа юм гэдгийг л бас гишүүд зөв ойлгоосой гэж хүсэж байна. Баярлалаа.

**Ц.Цэрэнпунцаг:** Болорчулуун сайдад нэмж нэг минут өгье.

**Х.Болорчулуун:** Би тэр энэ замын арчилгааны засварын судалгааг Дэлхийн банк хийсэн юм уу? Зам, тээврийн хөгжлийн яам хийсэн юм уу? Судалгаа муутай байна гэдгийг л асуугаад байна шүү дээ.

Хоёрдугаарт, энэ чинь бага мөнгө гэж болохгүй л дээ. Тэр 20 сая доллароор хөдөө, аж ахуйд тэр махны үйлдвэрт зарцуулах тэр логистик, эмэгтэй малчдын мэдлэг суурилсан юуг дээшлүүлэх энэ тэр гээд 20 сая доллар гэдэг чинь бол их мөнгө шүү дээ. Хэрвээ энэ чигээрээ батлагдвал тэр чигээрээ батлагдаад л явчихна. Яг үнэндээ иймэрхүү мөнгө бол үр дүнгүй л өнгөрнө. Үндсэндээ 20, 30 хувь нь бол үр дүнгүй зээл гэж би ойлгож байна наадахыг чинь бол. Нарийвчилж энэ зам засварынхаа юуг бол танилцуулаагүй шүү дээ. Зам, тээврийн яам. Сангийн яам, Зам тээврийн яамны сайд 2 бол энэ зээлийг дэмжээд л авах гээд байгаа юм.

**Ц.Цэрэнпунцаг:** Сайд нар энийгээ Засгийн газар дээрээ ярьчхаад орж ирж байвал Байнгын хороо, Их хурал дээр хүндрэл үүсгээд байхгүй юм байгаа шүү дээ. Чинзориг гишүүн асуулт асууя.

**С.Чинзориг:** Би асуулт асуухгүй ээ. Уг нь асуулт асууж байхыг нь тодруулъя гэж байсан юм. Энэ Засгийн газрын гишүүдийн байгаа байдлыг хараад би асуулт асуухгүйгээр шийдээд үг хэлэх нь зүйтэй гэж үзэж байна. Энэ зээлийн хэлэлцээрийг бол дэмжиж байна. Яах вэ тэр баруун аймгуудад явсан замын засвар шинэчлэлийн асуудал, зүүн тийшээ явж байгаа үндсэн замын засвар шинэчлэлийн асуудал. Дээр нь улсын чанартай 8 орчим гүүрний засвар шинэчлэлийн асуудлууд л байгаа л юм байна л даа. Жилийн 2 хувийн хүүтэй зээл гэдэг бол одоогийн энэ төсөв санхүүгийн хүндрэлтэй байгаа ийм үед бол олдохгүй зээл шүү. Болорчулуун гишүүн ээ. Та бол зүгээр тэр Өвөрхангай аймагт тээвэр логистикийн төв байгуулагдах гэдэгтэй нь алергитаад байгаа юм шиг байна. Тэрийгээ бас зөв ойлгоно уу. Ер нь бол юу болж байгаа юм бэ? Байнгын хорооны дарга аа. Сайд нар аа энийг анхаарах хэрэгтэй. Бид чинь гаднаа жагсаалтай. Эдийн засгийн байнгын хороо бас энэ нүүрсний хулгайтай тэмцэх гээд бас нэмэр болох юм бол биржийн хуулийг нь баталж өгөх гээд л чадан ядан хуралдаж байна шүү дээ. Тэгээд ийм нөхцөл байдалтай хуралдаж байхад чинь Засгийн газраас өргөн барьсан зээлийн хэлэлцээр ярихаар сайд нар нь Эдийн засгийн байнгын хороо дээр орж ирээд, сайд нар нь бие биеэсээ асуулт асуугаад, Засгийн газрынхаа өргөн барьсан төслийг Байнгын хороо дээр орж ирж Засгийн газрын гишүүн нь эсэргүүцээд суугаад байдаг. Энэ чинь юу болж байгаа юм. Үндсэн хуулиар энэ Засгийн газар чинь танхимын зарчмаар ажиллах ёстой шүү дээ. Бид үндсэндээ байдгаараа л энэ хүнд нөхцөл Засгийн газраа дэмжих гэж ажиллаж байна шүү дээ. Тэгж байхад чинь Засгийн газар Байнгын хороо дээр орж ирээд үймүүлээд, сайд нар сайд сайд нараас асуулт асуугаад, Засгийн газрынхаа өргөн барьсан төслийг сайд нь эсэргүүцээд суугаад байх юм. Тэгэхээр энэ Байнгын хороо чинь, Их Хурал чинь юу гэж ойлгох юм Засгийн газрыг. Танхимын зарчмаар ажиллаж чадаж байгаа юм уу, үгүй юм уу. Энэ зээлийн гэрээний чинь Засгийн газар 12 сарын 5-нд өргөн барьсан. Та 8 сарын сүүлээр сайд болсон. Наад асуух зүйлээ Засгийн газар дээрээ суугаад байр сууриа Засгийн газар дээрээ ярих ёстой шүү дээ. Засгийн газрын гишүүд чинь танхимын зарчмаар ажиллах хэрэгтэй шүү дээ. Танд нэг боломж байгаа. Та Засгийн газрынхаа саналтай нийлэхгүй байгаа бол Ерөнхий сайдынхаа бодлоготой, зарчимтай нийлэхгүй байгаа бол та өргөдлөө өгөөд сайдынхаа суудлаас огцрох хууль нь байгаа шүү дээ. Үгүй бол тэгээд тэр сайдынхаа суудлаас огцроод, тэгээд шүүмжлээд суух хэрэгтэй шүү дээ. Ер нь бол цаашдын Байнгын хороо дээр Засгийн газрын асуудлыг нь дэмжээд хэлэлцээд байхад сайд нар хоорондоо бие биеэсээ асуулт асуугаад Засгийн газрынхаа өргөн барьсан хуулийн төслийг нэг сайд нь эсэргүүцээд суугаад байх юм бол энэ Засгийн газар, Их Хурал бид яах юм цаашдаа. Цаг хүнд байна шүү дээ, хэцүү байна шүү дээ гадаа чинь. Тэгж байхад чинь сайд нар нь хоорондоо зөрөлдөөд, тэгээд энэ Байнгын хороодын гишүүдийг үймүүлээд, ер нь цаашдаа дахин энэ байдал давтагдвал энэ байдлыг чинь бид нар чуулган дээр Ерөнхий сайдын асуудал ярина шүү.

 Ер нь цаашдаа энэ Засгийн газар танхимын зарчмаар ажиллаж чадаж байгаа юм уу, үгүй юм уу. Танд бол нэг л боломж байгаа. Хэрвээ тэр Засгийн газрынхаа, Ерөнхий сайдынхаа бодолтой нийлэхгүй байгаа бол өргөдлөө өгөөд наад давхар дээлээ тайлах хуульд бас байгаа шүү дээ. Ер нь бол цаашдаа Их хурал нь Их Хурал шиг, Засгийн газар нь Засгийн газар шигээ байж ажиллахгүй бол амаргүй нөхцөл байдалд ажиллаж байна шүү сайд нар минь.

**Ц.Цэрэнпунцаг:** Гишүүд асуулт асууж, үг хэлж дууслаа. Ингээд санал хураалтыг явуулъя. Монгол Улс, Дэлхийн банкны олон улсын хөгжлийн ассоциаци хоорондын ухаалаг уучлаарай.

Монгол Улс, Дэлхийн банкны Олон улсын сэргээн босголт, хөгжлийн ассоциаци хоорондын Монгол Улсын тээврийн холболт болон логистикийг сайжруулах төслийн зээлийн хэлэлцээрийн төслийг зөвшилцөхийг дэмжье гэсэн томьёоллоор санал хураалт явуулъя. Санал хураалт. Гишүүдийн 63.6 хувь нь дэмжиж, санал дэмжигдлээ. Байнгын хорооны санал дүгнэлтийг Аюулгүй байдал, гадаад бодлогын байнгын хороонд Улсын Их Хурлын гишүүн Б.Баттөмөр уншиж танилцуулна.

**Дараагийн асуудалдаа оръё. Хэлэлцэх асуудал 3. Монгол улс, Дэлхийн банкны олон улсын хөгжлийн ассоциаци хоорондын “Ухаалаг Засаг 2” төслийн зээлийн хэлэлцээрийн төслийн хэлэлцүүлгийг явуулъя**.

Хэлэлцээрийн төслийн талаарх төсөл санаачлагчийн танилцуулгыг Улсын Их Хурлын гишүүн, Цахим хөгжил, харилцаа холбооны сайд Н.Учрал хийнэ. Сайдын танилцуулга хийхийг урья. Сайдын микрофоныг нээе.

**Н.Учрал:** Эдийн засгийн байнгын хорооны дарга, эрхэм гишүүд ээ.

Монгол Улсын Засгийн газар, Дэлхийн Банкны Олон улсын Хөгжлийн ассоциацитай хамтран хэрэгжүүлэх “Ухаалаг засаг 2” төслийн бэлтгэл ажлыг ханган ажиллаж байна. Нэгдсэн Үндэсний байгууллагаас гаргадаг иргэдийн цахим оролцооны индексээр Монгол Улс 2022 оны байдлаар 74 дүгээр байрт, Дижитал өрсөлдөх чадварын индексээр 62 дугаар байрт, Олон улсын цахилгаан холбооны байгууллагаас гаргадаг Киберийн аюулгүй байдлын индексээр 120 дугаар байрт тус тус орсон байгаа нь манай улсын хувьд мэдээллийн технологийн дэвшлийг ашиглаж авлигалыг бууруулах, эдийн засгийн өсөлтийг дэмжих, төрийн бүтээмжийг нэмэгдүүлэх үйл ажиллагааг эрчимжүүлэх шаардлагатай байгааг харуулж байна.

“Ухаалаг засаг 2” төсөл нь дараах Монгол Улсын урт болон дунд хугацааны хөгжлийн бодлогын баримт бичигтэй уялдаж байна. Үүнд,

Улсын Их Хурлын 2020 оны 52 дугаар тогтоолоор баталсан “Алсын хараа 2050”, Монгол улсын урт хугацааны хөгжлийн бодлогын зорилт 5.3-т хүний хөгжлийг дэмжсэн үр дүн, үр нөлөөтэй цахим засаглалыг төлөвшүүлнэ гэж,

2/ Зорилт 7.5-д төр, иргэн, хувийн хэвшлийн мэдээллийн бүрэн бүтэн, нууцлагдсан, хүртээмжтэй байдлыг баталгаажуулж, өрсөлдөх чадварыг бий болгоно гэж,

3/ Монгол Улсын Засгийн газрын 2020-2024 оны үйл ажиллагааны хөтөлбөрийн 4.1-д цахим хөгжлийн нэгдсэн бодлого, төлөвлөлт, удирдлагаар хангаж, төрийн үйлчилгээг хариуцлагатай, хүртээмжтэй хүргэх нөхцөлийг бүрдүүлж иргэдийн цаг хугацаа, зардлыг хэмнэнэ гэж,

4/ Шинэ сэргэлтийн бодлогын төрийн бүтээмжийн сэргэлтийн 6.1-т төрөөс үзүүлэх үйлчилгээг цахимжуулж төрийн хүнд суртлыг бууруулна гэж тус тус заасан байна. Тус төслийн 1 дүгээр үе шат болох “Ухаалаг засаг 1” төслийг хэрэгжүүлсэн бөгөөд Төрийн үйлчилгээний нэгдсэн платформ системд төрийн 68 байгууллагын 789 үйлчилгээ, хөдөө орон нутагт 1284 үйлчилгээг цахим хэлбэрт шилжүүлж, ухаалаг газрын харилцааны системийг идэвхжүүлэн, 103 мянга гаруй иргэнд үйлчилгээг цахимаар хүргүүлсэн.

Мөн улсын бүртгэлийн байгууллагаас 357,705 иргэнд тоон гарын үсгийн гэрчилгээг иргэний үнэмлэх дээр суулгаж олгосон байна.

Цаашид төрийн цахим үйлчилгээний суурь болон суурь зөөлөн дэд бүтэц болох үндсэн болон дэмжих системийг өргөжүүлэн хөгжүүлж, бүх шатны төрийн байгууллагыг холбох дундын үүлэн шийдлийг нэвтрүүлж, үндэсний дата төвийн хүчин чадлыг нэмэгдүүлж, тоон гарын үсгийн дэд бүтцийг иж бүрнээр нь шинэчлэх, хэрэглээг нэмэгдүүлж, кибер аюулгүй байдлыг хангах, төрийн байгууллагын цахим албан бичиг солилцоог хурдасгах, дижитал эдийн засгийн өсөлтийг дэмжих зорилгоор, кибер аюулгүй байдлын дэд бүтцийг дэмжих зорилгоор “Ухаалаг засаг 2” төслийг хэрэгжүүлэхээр төлөвлөж байна. Энэхүү “Ухаалаг засаг 2” төслийн зээлийн хэлэлцээрийг 2022 оны 4 дүгээр сарын 26-ны өдөр хийж, тус банкны Захирлуудын зөвлөл 2022 оны 6 дугаар сарын 6-ны өдөр баталсан байна.

Дэлхийн банкны Олон улсын хөгжлийн ассоциациас авч ашиглах 29.5 сая зээлжих тусгай эрхийн эх үүсвэр нь жилийн тогтмол 2 хувийн хөнгөлөлттэй хүүтэй, эхний 5 жил үндсэн төлбөрөөс чөлөөлөгдөж, 30 жилийн хугацаанд эргэн төлөх нөхцөлтэй бөгөөд зээлийн хэлэлцээрийг Улсын Их Хурлаас соёрхон батлуулах шаардлагатай байна. Иймд зээлийн хэлэлцээрт гарын үсэг зурах асуудлыг хэлэлцэн шийдвэрлэж өгнө үү. Баярлалаа.

**Ц.Цэрэнпунцаг:** Ажлын хэсгийн бүрэлдэхүүнийг танилцуулъя. Ням-Осорын Учрал Цахим хөгжил, харилцаа холбооны сайд, Чулуунцэцэгийн Золбаяр Цахим хөгжил, харилцаа холбооны яамны Төрийн нарийн бичгийн дарга, Шаравын Мөнхцэрэн Засгийн газрын Хэрэг эрхлэх газрын Салбарын удирдлага зохицуулалтын газрын дарга, Жаргалсайханы Тамир Засгийн газрын Хэрэг эрхлэх газрын Мэдээллийн технологийн хэлтсийн дарга, Батсүхийн Сүх-Очир Сангийн яамны Санхүүгийн бодлогын газрын дарга, Бадамдоржийн Билэгдэмбэрэл Цахим хөгжил, харилцаа холбооны яамны Цахим хөгжлийн бодлогын хэрэгжилтийг зохицуулах газрын дарга, Батаагийн Батцэцэг Цахим хөгжил, харилцаа холбооны яамны Төрийн захиргаа удирдлагын газрын дарга, Байгальмаагийн Одонтуяа Сангийн Яамны Санхүүгийн бодлогын газрын Өрийн удирдлагын хэлтсийн дарга, Булганхүүгийн Ганзориг Сангийн яамны Хөгжлийн санхүүжилт, хөрөнгө оруулалтын газрын Хөгжлийн санхүүжилтийн хэлтсийн дарга.

Гишүүд төсөл санаачлагчаас хэлэлцээрийн төслийн талаар асуулт асууж, үг хэлэх гишүүдийн нэрсийг авъя. Оюунчимэг гишүүнээр тасаллаа. Оюунчимэг гишүүн асуултаа асууя.

**М.Оюунчимэг:** Ер нь нөгөө төр засгаас явуулж байгаа бодлогын гол зүйл нь аливааг нээлттэй шилэн болгоё гэдэг зорилт тавьж байгаа. Энэ бол маш зөв. Энийг яг бодитоор амьдралд хэрэгжүүлэх чухал байгаа. Гэтэл жишээлбэл, Дэлхийн банкны санхүүжилтээр хэрэгжсэн Цахим эрүүл мэнд гэдэг ганцхан төслийг аваад үзэхэд өнөөдөр хэрэгжиж чадаагүй, таг зогсчихсон. 20 сая америк долларын төсөл. Гол шалтгаан нь манайхаас шалтгаалсан нөгөө цахим эрүүл мэнд болгох энэ тендерт орох дотоодын компаниудын хоорондын зодоон, өрсөлдөөнөөс болоод энэ төсөл явахгүй таг зогсоод, одоо Дэлхийн банк энэ төслөө зогсоохоо мэдэгдчихээд явж байгаа нэг жишээ байна л даа. Бид үнэхээр энэ 2020 оноос хойш Оюун-Эрдэнийн Засгийн газар цахим болгоё гэдэг зорилт тавиад, бас энэ дээр нэлээд анхаарал хандуулаад санхүүжилт хөрөнгө мөнгө босгоод явъя гээд байгаа. Гэтэл ингээд дундаас нь иймэрхүү гацаа эхнээсээ гарчхаад байна л даа. Өмнө нь бол үнэхээр нөгөө и-Монгол гээд л бөөн юм болсон. Тэрний нэг нь цахим эрүүл мэнд төсөл хөтөлбөр байсан. Дэлхийн банкныхантай Нийгмийн бодлогын байнгын хорооны даргын хувиар би бас хэд хэдэн удаа яг энэ төсөлтэй холбоотой эрүүл мэнд, Байнгын хороо дээр ч асуудлууд яригдаж байсан. Тэгээд танайхаас өөрсдөөс чинь шалтгаалаад энэ зогсож байгаа шүү гэдэг тайлбарыг өгч байсан. Яамны сайд нь сүүлдээ би тэр технологийн компаниудынхаа лоббиг би өөрөө дийлэхээ байлаа гээд Эрүүл мэндийн сайд Нийгмийн бодлогын байнгын хороо дээр саяхан бас мэдэгдэж байсан л даа. Тэгээд одоо “Ухаалаг засаг 2” төслийн зорилго нь юу юм бол? Энэ цахим эрүүл мэнд гээд эд нар маань цаашдаа орох болов уу. Товчхон хариулт өгнө үү.

**Ц.Цэрэнпунцаг:** Учрал сайдын микрофоныг нээе.

**Н.Учрал:** “Ухаалаг засаг 1” төслийн хүрээнд 2015-2022 оны хүрээнд харилцаа холбооны дэд бүтэц, инновац, үйлдвэрлэл, нээлттэй өгөгдлийг хөгжүүлэх чиглэлээр үр дүнтэй ажлуудыг бол зохион байгуулсан гэсэн дүгнэлтийг гаргасан. Өнгөрсөн хугацаанд Монгол Улсын төрийн цахим мэдээллийн 80 хувийг хадгалдаг Үндэсний дата төвийн серверийн төхөөрөмж хүчин чадлыг нэмэгдүүлсэн. Мөн нээлттэй өгөгдлийн бэлэн байдлын үнэлгээг төрийн байгууллагуудад хийж, 13 байгууллагын 192 өгөгдлийг нэгдсэн нээлттэй өгөгдлийн систем улсын бүртгэл дээр байгаа энэ Open data-ийн үндэс суурийг энэ ухаалаг засгаас бол тавьсан. Мөн Төрийн цахим үйлчилгээг и-монгол мэдээлэл солилцооны системээр явуулах энэ үндсэн ажлыг бол зохион байгуулсан. Мөн ухаалаг газрын харилцааны систем и-газар, хөдөлмөр халамжийн чиглэлээр и-халамж, хөдөлмөр эрхлэлттэй холбоотой и-жоб гээд энэ платформуудыг энэ “Ухаалаг засаг 1”-ээр хийж хэрэгжүүлсэн. Тэгээд энэ ажлуудыг үргэлжлүүлэх зорилгоор “Ухаалаг засаг 2” төсөл бол хэрэгжинэ. Тэгэхээр энэ төслийн хүрээнд бол өнгөрсөн хугацаанд “Ухаалаг засаг 1”-ээр бол илүү хардвер чиглэл рүүгээ тоног төхөөрөмж, лиценз авах чиглэлээр 70 гаруй хувийн санхүүжилт хийгдсэн байсан. “Ухаалаг засаг 2”-ын хүрээнд бол бид илүү дижитал дэд бүтцээ хөгжүүлэх, Кибер аюулгүй байдлын хууль батлагдсантай холбогдуулаад кибер аюулгүй байдлын тогтолцоо, дэд бүтцийг хөгжүүлэх, орон нутагт төрийн үйлчилгээг хүргэх чиглэлээр мөн тоон гарын үсгийг олон улсад гэрчилгээжүүлэх асуудлуудыг мөн төрийн цахим үйлчилгээний хадгалалт, хамгаалалтыг сайжруулах чиглэлээр бас тодорхой зорилтуудыг дэвшүүлж байгаа. Мөн дижитал ур чадварыг хөгжүүлэх, төрийн албан дахь дижитал бичиг соёлыг түгээн дэлгэрүүлэх чиглэлээр бол 25 хувьд нь тодорхой зорилт, хөтөлбөрүүдийг бас дэвшүүлж байгаа гэдгээрээ онцлогтой. Мөн төрийн бүтээмжийн сэргэлт, төрөөс үзүүлэх үйлчилгээг цахимжуулж төрийн хүнд суртлыг бууруулах чиглэлээр бас тодорхой зорилтуудыг “Ухаалаг засаг 2” төслийн хүрээнд бол хэрэгжүүлнэ. Тэгэхээр энэ бол зөвхөн Цахим хөгжил, харилцаа холбооны яамны хийх ажил гэхээсээ илүүтэйгээр Засгийн газрын Хэрэг эрхлэх газар дээр хэрэгжиж байсан төсөл учраас үргэлжлүүлээд төрийн мэдээлэл солилцоог боловсронгуй болгох чиглэлээр нэлээдгүй бас олон ажлыг бол хангаж ажиллана буюу систем интеграци хийх ажлуудыг бас өндөр түвшинд зохион байгуулна гэж үзэж байгаа.

Оюунчимэг гишүүний хэлж байгаа цахим эрүүл мэнд төсөл бас амжилтгүй хэрэгжсэн нь бол төр өөрөө мэргэжлийн худалдан авагч байж чадаагүй. Төр өөрөө юу хүсэж байгаагаа ажлын даалгавраа буруу боловсруулсан гэдэг ийм дүгнэлтийг гаргасан. Тэгээд мэргэжлийн яам байгуулагдсан учраас цахим эрүүл мэндийн төслийг ч гэсэн бодитой үр дүнтэй болгож цаашаа үргэлжлүүлэх зорилтоор эрүүл мэндийн сайд Цахим хөгжил, Харилцаа холбооны сайдын хамтарсан тушаал гараад ажлын хэсэг байгуулаад үнэлэлт, дүгнэлт өгч байгаа. Маргааш бол бид нар нэгдсэн шийдэлд хүрнэ. Ингээд цаашлаад энэ цахим эрүүл мэнд төслийг хэдийгээр санхүүжилт нь зогссон ч гэсэн төр хувийн хэвшлийн түншлэлээр зохион байгуулах ажил руу бол орж байгаа. Тэгээд маргааш бид ажлын хэсэг хуралдаад, нэгдсэн дүгнэлтээ танилцуулна. Их Хурал дээр байгуулагдсан эмийн чанарын түр хороон дээр бол бас энэ мэдээллийг сонсоно гэдэг ийм зорилттой байгаа. Цаашлаад энэ цахим хөгжил харилцаа холбооны асуудлыг эрхэлж байгаа төрийн захиргааны төв байгууллага байгуулагдсантай холбогдуулаад “Ухаалаг засаг 2” төслийг бол бид илүү бас мэргэжлийн яамны зүгээс шаардлагуудыг тавьж ажлын даалгавруудыг бас мэргэжлийн яамны зүгээс боловсруулж, хамтарч ажиллаж үүний үр дүнд бол төрийн үйл ажиллагаа илүү бүтээмжтэй болгох ажлууд зохион байгуулагдана.

**Ц.Цэрэнпунцаг:** Оюунчимэг гишүүн хариулт хангалттай гэж үзэж байгаа бол ингээд гишүүд асуулт асууж, хариулт авч дууслаа.

Ингээд санал хураалт явуулъя. Монгол Улс, Дэлхийн банкны Олон улсын хөгжлийн ассоциаци хоорондын “Ухаалаг засаг 2” төслийн зээлийн хэлэлцээрийн төслийг зөвшилцөхийг дэмжье гэсэн томьёоллоор санал хураалт явуулъя. Санал хураалт. Гишүүдийн 63.6 хувь нь дэмжиж, санал дэмжигдлээ.

Байнгын хорооны санал, дүгнэлтийг Аюулгүй байдал, гадаад бодлогын байнгын хороонд Улсын Их Хурлын гишүүн Б.Баттөмөр танилцуулна.

**Дараагийн асуудалдаа оръё. Хэлэлцэх асуудал 4. Төрийн болон орон нутгийн өмчийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг хэлэлцэх эсэхийг хэлэлцэж эхэлье.**

Хуулийн төслийн талаарх төсөл санаачлагчийн илтгэлийг Монгол Улсын сайд, Улсын Их Хурлын гишүүн Ж.Сүхбаатар уншиж танилцуулна. Сайдын микрофоныг нээнэ үү.

**Ж.Сүхбаатар:** Байнгын хорооны дарга, эрхэм гишүүд ээ.

Монгол Улсын Үндсэн хуульд оруулсан 3 дахь удаагийн нэмэлт, өөрчлөлтөөр байгалийн баялаг ард түмний мэдэлд байх зарчимд нийцүүлэн үр өгөөжийн дийлэнх нь ард түмэнд ногдож байх, иргэдэд тэгш, шударга хүртээх эрх зүйн үндэс, орон нутгийн өмчийн бие даасан байдлыг тодруулан хуульчилсан. “Алсын хараа 2050” Монгол Улсын урт хугацааны хөгжлийн бодлого, Монгол Улсын хууль тогтоомжийг 2024 он хүртэл боловсронгуй болгох үндсэн чиглэл, Засгийн газрын 2020-2024 оны үйл ажиллагааны хөтөлбөр зэрэг бодлогын баримт бичигт төрийн болон орон нутгийн өмчийн бүртгэл, ашиглалт, хамгаалалтыг сайжруулж, төрийн өмчит болон төрийн өмчийн оролцоотой хуулийн этгээдийн засаглалыг олон улсын жишигт нийцүүлэх, газрын хууль тогтоомжийг төрийн байгууламж нэгдмэл байх зарчим, өмчийн эрх зүйд нийцүүлж боловсронгуй болгох зорилтыг тус тус дэвшүүлсэн.

Иймд Үндсэн хуулийн болон эрх зүйн шинэчлэл хөгжлийн бодлогын хүрээнд дэвшүүлсэн зорилтыг хангах, төрийн бүтээмж, ил тод хариуцлагатай байдлыг нэмэгдүүлэх, өмчийн харилцааны эрх зүйн зохицуулалтын хийдэл, зөрчлийг арилгах зорилгоор Төрийн болон орон нутгийн өмчийн тухай хуулийн шинэчилсэн найруулгын төслийг боловсруулж 2022 оны 11 дүгээр сарын 21-ний өдөр Улсын Их Хуралд өргөн мэдүүлсэн.

Өнөөдөр хүчин төгөлдөр үйлчилж байгаа Төрийн болон орон нутгийн өмчийн тухай хууль нь 1996 онд батлагдсан бөгөөд хэрэгжиж эхэлснээс хойших 26 жилийн хугацаанд нийгэм, эдийн засгийн өөрчлөлтийг дагаж өмчийн эрх зүйн зохицуулалтын хүрээнд томоохон өөрчлөлтүүд гарчээ. Түүнчлэн өнгөрсөн хугацаанд тус хуульд нийт 33 удаа буюу өөр өөр зорилго, цаг хугацаанд удаа дараа нэмэлт, өөрчлөлт оруулсан нь хуулийн зохицуулалтын нэгдмэл цогц байдлыг алдагдуулахад хүргэсэн байна.

Иймд Төрийн болон орон нутгийн өмчийн тухай хуулийн шинэчилсэн найруулгын төсөлд дараах зарчмын шинжтэй шинэлэг зохицуулалтыг тусгасан. Хуулийн зорилтыг өргөжүүлэн томьёолж, тус хуулиар зохицуулах харилцааны хүрээг тодорхойлж өмчийн удирдлага хэрэгжүүлэх зарчмыг нэг нэгтгэн тогтоосон. Төрийн болон орон нутгийн өмчийн ангиллыг Монгол Улсын Үндсэн хуульд нийцүүлж төрийн, нийтийн болон тусгайлсан өмч, мөн Орон нутгийн өмч гэсэн ангиллаар ялган тодорхойлсон. Өмчийн удирдлагыг хэрэгжүүлэгч болох Улсын Их Хурал, Засгийн газар, аймаг, нийслэл, сум, дүүргийн Иргэдийн төлөөлөгчдийн хурал, Засаг даргын эрх хэмжээг шинэчлэн тодорхойлж, өнөөгийн хууль хэрэглээний практикт үүсээд байгаа чиг үүргийн давхардал, хийдлийг арилгаж, харилцан уялдааг хангахад анхаарсан.

Төрийн болон орон нутгийн өмчит хуулийн этгээдийн ангиллыг шинэчилж хөрөнгийн эрхийн нийтлэг болон онцлог байдлыг тодорхойлсон төрийн байгууллага, албан газраас гадна Улсын төсөвт үйлдвэрийн газар, аж ахуйн тооцоот үйлдвэрийн газрын зэрэг Иргэний хуулиар зохицуулаагүй хуулийн этгээдийн хэлбэрийг хуульд тусгасныг өөрчилж, аж ахуйн тооцоотой үйлдвэрийн газрын компани, Улсын төсөвт үйлдвэрийн газрыг албан газрын ангилалд хамруулан зохицуулсан. Төрийн өмчийн асуудал эрхэлсэн төрийн захиргааны байгууллагын чиг үүргийг тодруулж өмчийг удирдах ажиллагааг мэргэжил арга зүйн удирдлагаар хангах, өмчийн бүртгэл, тооллогыг зохион байгуулах, төрийн хяналтыг хэрэгжүүлэхээр тусгасан.

Түүнчлэн орон нутгийн өмчийг удирдах үйл ажиллагаанд тавих төрийн хяналтыг нэгдсэн журмаар хэрэгжүүлэх боломжийг бүрдүүлэх зорилгоор орон нутгийн өмчийн газрын чиг үүргийг тодорхойлсон. Төрийн болон орон нутгийн өмчид хөрөнгө олж авах, үнэлж бүртгэх, тоолох, эзэмшиж ашиглах болон бусдын өмчлөлд шилжүүлэх, данснаас хасах зэрэг хөрөнгийн харилцааны журмыг шинэчилсэн. Мөн өмч шилжүүлсний дараа хяналтын хэрэгжүүлэх үндэслэл журмыг тогтоов.

Өмчийн хяналт шалгалт сахилга, хариуцлагын үр нөлөөтэй тогтолцоог бүрдүүлэх зорилгоор хяналтын журмыг нарийвчлан тодорхойлж, Улсын Их Хурал, Засгийн газар, аймаг нийслэл, сум, дүүргийн Иргэдийн төлөөлөгчдийн хурал, Засаг дарга нь өмчлөгчийн хяналтыг, төрийн өмчийн асуудал эрхэлсэн төрийн захиргааны байгууллага болон орон нутгийн өмчийн газар нь төрийн хяналтыг хэрэгжүүлэхээр зохицуулсан. Төрийн болон орон нутгийн өмч, түүний хөдөлгөөн тооллого, тайлан болон хяналт шалгалттай холбоотой мэдээллийг төвлөрүүлсэн мэдээллийн нэгдсэн санг бүрдүүлэх, санг эрхлэн хөтлөх, мэдээллийг баталгаажуулах болон хадгалалт, хамгаалалтыг хангах үүргийг төрийн өмчийн асуудал эрхэлсэн төрийн захиргааны байгууллага хариуцахаар зохицуулсан.

Мэдээллийн нэгдсэн сангийн мэдээлэл нь олон нийтэд ил тод, нээлттэй байхаар тусгасан. Хуулийн шинэчлэлд нийцүүлэх, нэр томьёог жигдлэх зорилгоор Төрийн аудитын тухай, Төсвийн тухай, Шилэн дансны тухай, Соёлын өвийг хамгаалах тухай, Монгол Улсын Их Хурлын хяналт шалгалтын тухай зэрэг 30 хуульд нэмэлт, өөрчлөлт оруулах хуулийн төслийг дагалдуулан боловсруулсан. Төрийн болон орон нутгийн өмчит компани байгуулах нөхцөл журам, компанийн ангилал, зохион байгуулалт, хувьцаа эзэмшигчийн эрх болон хяналтын хэрэгжүүлэхтэй холбоотой харилцааг Төрийн болон орон нутгийн өмчит компанийн тухай бие даасан хуулиар зохицуулна.

Хуулийн төслийг үзэл баримтлалын хүрээнд хэлэлцэн дэмжиж, шийдвэрлэж өгөхийг хүсье ээ.

 Анхаарал тавьсанд баярлалаа.

**Ц.Цэрэнпунцаг:** Сүхбаатар сайдад баярлалаа. Ингээд ажлын хэсэг танилцуулъя. Н.Мягмар Засгийн газрын Хэрэг эрхлэх газрын Хууль, эрх зүйн газрын дарга, Д.Цолмон Хууль зүй, дотоод хэргийн яамны Хууль зүйн бодлогын газрын дарга, Б.Тэлмүүн Сангийн яамны Татварын бодлогын газрын дарга, Б.Цэнгэл Төрийн өмчийн бодлого зохицуулалтын газрын дарга, Д.Саруул Засгийн газрын Хэрэг эрхлэх газрын Хууль, эрх зүйн газрын ахлах референт, Б.Төрбат Засгийн газрын Хэрэг эрхлэх газрын Хууль эрх зүйн газрын шинжээч, Н.Ганболд Төрийн өмчийн бодлого, зохицуулалтын газрын Төрийн өмчийн захиргаа удирдлагын хэлтсийн дарга, Ц.Баяр-Эрдэнэ Төрийн өмчийн бодлого, зохицуулалтын газрын Төрийн өмчийн удирдлага, зохицуулалтын хэлтсийн дарга, Д.Дэлгэрмаа Төрийн өмчийн бодлого, зохицуулалтын газрын Төрийн өмчийн хууль, эрх зүйн хэлтсийн дарга, Д.Нарангэрэл Төрийн өмчийн бодлого, зохицуулалтын газрын Төрийн өмчийн бүртгэл ашиглалтын хэлтсийн дарга, Ц.Түвшинзаяа Төрийн өмчийн бодлого, зохицуулалтын газрын Төрийн өмчийн хяналт шалгалтын хэлтсийн дарга, Н.Жамъянхүү Хууль зүй, дотоод хэргийн яамны Хууль зүйн бодлогын газрын шинжээч.

Төсөлтэй холбогдуулан асуулт асуух Улсын Их Хурлын гишүүд нэрээ өгнө үү. Энхбаяр гишүүнээр тасалъя. Энхбаяр гишүүн асуултаа асууя.

**Б.Энхбаяр:** Сүхбаатар сайдад баярлалаа. Төрийн болон орон нутгийн өмчийн тухай хууль 27 жилийн дараа шинэчлэгдэхээр Улсын Их Хурлын танхимд орж ирж байна. Энэ үйл явдал шүү. 1995 онд яг энэ төрийн болон орон нутгийн өмчийн хуулийг ярьж байх үедээ манайх чинь ийм бүх юм нь төрийн социализмын өмчтэй. Энийг ерөөсөө үтэр түргэн бүгдийг нь хувьчлах ёстой гэдэг ийм зүйлийг л ярьж байсан үе. Энэ үед гардан зохион байгуулж, энэ үед хувьчлалаас ашиг хонжоо олсон хүмүүс өнөөдөр Монголын хамгийн их улс төрийн хувьд ч, бизнесийн хувьд ч хамгийн хөрөнгөлөг хэсэг болж хувирсан. Халтмаагийн Баттулга, Зандаахүүгийн Энхболд, тэр үед Төрийн өмчийн хорооны дарга байсан, өмчлөлийн зохион байгуулсан Нанзаддорж нь одоо Цэцийн гишүүн гээд сууж байна. Тэр үед нь Ерөнхий сайд байсан хүн нь Цахиагийн Элбэгдорж. Энэ 27 жилийн юмаа харахад өнөөдөр байна шүү дээ бид нар ёстой хааяагүй хүн болгон хулгай ярьж байгаа юм. Нөгөө харсан хүн болгон хулгайч юм шиг харагддаг болчихлоо шүү. Ерөөсөө энд тэнд л нэр зарлаад л. Тэгээд энэ хаана хулгай хийгдсэн юм бэ гэхээр ерөөсөө л төрийн өмч дээр. Төрийн өмч хаана байна, тэнд хулгай, тэнд хулгайч. Ийм л юм болсон. Ийм л юм байгаа.

Тийм учраас энэ 27 жилийн хугацаанд үйлчилсэн хууль маань төрийн өмчийг хувьд шилжүүлэх буюу хувьчлахтай холбоотой хууль байсан. Тэрнээс биш яг энэ төрийн өмчит ямар хэмжээнд хяналт нь ямар байх юм, хариуцлагыг нь хэн хүлээх юм, шийдвэрүүдийг нь хэн гаргадаг байх вэ гэдэг энэ зааг ялгаанууд ерөөсөө байхгүй. Тэгэхээр ерөөсөө хуульгүй газар бурхангүй газрын бумба галзуурсан байхгүй юу. 27 жилийн хугацаанд. Тэгэхээр одоо бол бурхан шүтээнээ залах цаг болсон. Энийг нь залахгүй, оруулж ирэхгүй, энэ хуулийн шинэчлэлийг оруулж ирэхгүй байсан учраас би Нямдорж сайдыгаа ноднин жил хөгжлийн саад гээд яг энэ танхимд цоллодог чинь яг энэ хуулиас болж цоллосон байхгүй юу. Тэгээд Засгийн газрын маань бас шинэ сайд нартай болсон. Хурдан түргэн харин оруулж ирлээ. Энэ хуультай хамт би төрийн болон орон нутгийн өмчийн компанийн хуулийн ажлын хэсгийг миний бие ахалж байгаа юм. Энэ хуулийг нь хүлээгээд байсан юм. Яагаад гэхээр энэ 2 хамт багц хууль болж хэлэлцэгдэх учиртай. Яг нэг нэгээсээ араас нь. Эхлээд энэ өмчийн хууль нь гарч байж Компанийн хууль нь гарах гээд байгаа байхгүй юу. Тэгээд энэ хуулийг нь хүлээгээд байсан. Компанийн хуулийнхаа ажлын хэсэг маань.

Гэхдээ манай ажлын хэсэг энэ төслийг бүр төсөл байхад нь хэлэлцүүлгүүдээ ажлын хэсгийнхээ түвшинд бас Доржханд гишүүн бид нар хэлэлцүүлэг хийгээд, танилцуулга сонсоод ингээд ажлаа бас хийж байгаа юм. Тэгэхээр хэлэлцэх эсэхийг нь дэмжсэний дараа энэ төрийн болон орон нутгийн өмчийн компанийнхаа ажлын хэсэгтээ нэгтгээд нэг ажлын хэсгээр явах саналтай байгаа шүү гэдэг ийм зүйлийг хэлье. Би асуулт байхгүй. Үг хэлж байгаа шүү.

**Ц.Цэрэнпунцаг:** Энхбаяр гишүүн үг хэллээ. Ингээд гишүүд үг үг хэлж дууслаа. Санал хураалт явуулж эхэлье. Төрийн болон орон нутгийн өмчийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийн үзэл баримтлалын хүрээнд хэлэлцэхийг дэмжье ээ гэсэн томьёоллоор санал хураалт явуулъя. Санал хураалт. Гишүүдийн 54.5 хувь нь дэмжиж, санал дэмжигдлээ. Санал хураалт явуулж дууслаа.

Хуулийн төслийг хэлэлцсэн талаар Байнгын хорооноос гарах санал, дүгнэлтийг нэгдсэн хуралдаанд Улсын Их Хурлын гишүүн Булгантуяа танилцуулна. Хуулийн төслүүдийг хэлэлцэх эсэх хэлэлцүүлэг дууслаа. Ингээд хуулийн төслийг хэлэлцсэн талаар Байнгын хорооноос гарах санал, дүгнэлтийг нэгдсэн хуралдаанд Улсын Их Хурлын гишүүн Б.Энхбаяр танилцуулна. Хуулийн төслүүдийг хэлэлцэх эсэх хэлэлцүүлэг дууслаа.

**Хэлэлцэх асуудал 5. Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай Улсын Их Хурлын тогтоолын төслийг хэлэлцэх эсэхийг хэлэлцэж эхэлье.**

Тогтоолын төслийн талаарх төсөл санаачлагчийн илтгэлийг Улсын Их Хурлын гишүүн Д.Цогтбаатар уншиж танилцуулна. Цогтбаатар гишүүний микрофоныг нээе.

**Д.Цогтбаатар:** Байнгын хороон дарга, Байнгын хорооны гишүүд ээ.

Монгол Улсын Үндсэн хуулийн 5 дугаар зүйлийн 5.1-д Монгол Улс дэлхийн эдийн засгийн хөгжлийн түгээмэл хандлага, өөрийн орны өвөрмөц онцлогт нийцсэн олон хэвшил бүхий эдийн засагтай байна гэж заасан байдаг. Бодит байдал дээр манай эдийн засаг, төрийн өмч зонхилсон бүтэц тогтолцоотой болжээ. Нөхцөл байдал ийм болсныг хэдхэн үзүүлэлт тодорхой харуулж байгаа юм. Тухайлбал 2012-2020 оны хооронд буюу сүүлийн 9 жилийн дунджаар улсын төсвийн зарлага дотоодын нийт бүтээгдэхүүний 33.2 хувьтай тэнцэж, дотоодын нийт бүтээгдэхүүний 22.2 хувийг төрийн болон орон нутгийн өмчит компани, үйлдвэрийн газрууд бүрдүүлжээ. Өөрөөр хэлбэл, давхардсан тоогоор дотоодын нийт бүтээгдэхүүний 55.4 орчим хувийг төр шууд төсөв болон шууд бусаар төрийн болон орон нутгийн өмчит компани, үйлдвэрийн газар бүрдүүлж байна. Үүнд дор дурдагдах төрөл бүрийн төсөл сангуудын нөлөөллийг нэмэхэд уг үзүүлэлт цаашлан өснө.

Шилэн дансанд бүртгэлтэй 460 компани, үйлдвэрийн газраас томоохон 107 компани нь сүүлийн 10 жилийн хугацаанд нийт татварын орлогын 33 хувийг бүрдүүлжээ. Гэтэл Монгол Улсын нийт татвар төлөгч аж ахуйн нэгжүүдийн тоо 228,012 байгаа бөгөөд дээрх 107 компани нь үүний 0.05 хувь л юм. Тэгэхээр нийт аж ахуйн нэгжүүдийн 99.95 хувь нь татварын нийт орлогын үлдсэн хэсгийг төлж байна. Татварын төлөлт талаас энэ нь сайн мэдээ мэт боловч Монголын бизнесийн хамгийн өгөөжтэй, хамгийн далайцтай макро эдийн засгийн орчинд бодитоор нөлөөлөхүйц хэсгийг нь нийт компаниудын 0.05 хувь нь буюу төрийн өмчит компаниуд л хариуцан эрхэлж байна гэсэн үг юм. Аж ахуйн нэгжүүдийн 0.05 хувьтай тэнцэж буй энэ цөөнх компаниудын Монгол Улсын экспортод эзэлж буй хувь хэмжээг татварын орлогын хэмжээнд эзэлж буй хувийн жингээс бүр илүү буюу 42 хувь байна. Дээрх компани, үйлдвэрийн газруудаас гадна нийт 123 төслийн нэгж, Засгийн газрын тусгай сан, Сум хөгжүүлэх сан, Тариалан эрхлэлтийг дэмжих сан зэрэг 49 сангаар дамжуулан төр, эдийн засагт шууд оролцож байна. Дотоодын нийт бүтээгдэхүүнд эдгээрийн үзүүлж буй нөлөөг нарийвчлан тооцож, нэмэх аваас эдийн засаг дахь төрийн оролцооны хувийн жин дээрх 55.4 хувь гэсэн үзүүлэлт мэдэгдэхүйц өсөж гарах нь тодорхой.

Зөвхөн эдгээр үзүүлэлтээс харахад сүүлийн 10 жил төр, төрийн болон орон нутгийн өмчит хуулийн этгээдүүдийн орлого, эдийн засагт эзлэх хувийн жин нь эрс нэмэгджээ. Гэтэл дотоодын нийт бүтээгдэхүүний 80 хувийг бүрдүүлдэг гэх хувийн хэвшилд бодит хэрэг дээрээ уг хүлээлтээс 2 дахин бага хувь хэмжээ, ногдох болсныг анхаарч засахгүй байх аргагүй болжээ.

Удирдлагын академиас гаргасан судалгаанд төрийн болон орон нутгийн өмчийн хуулийн этгээдийн засаглалын үнэлгээний ерөнхий индекс 54 хувьтай байгаа нь хангалтгүй бөгөөд өнөөгийн нийгэм, эдийн засгийн хурдацтай хөгжил Монгол Улсын Үндсэн хууль, Иргэний хууль, Компанийн тухай хуулийн түвшинд хийгдсэн өмчийн эрх зүйн шинэтгэлээс хоцорч, үндсэн чиг үүргээ хангалттай биелүүлж чадахгүй болсон байна.

Төрийн болон орон нутгийн өмчийн хуулийн этгээдийн Төлөөлөн удирдах зөвлөлийн шийдвэр гаргах эрх мэдэл дутагдаж, Засгийн газар, яамдаас асуудлыг ялангуяа гэрээ хэлэлцээрийг хойшлуулдаг, шуурхай шийдэж өгдөггүйн улмаас хугацаа алдаж орлогын төлөвлөгөө тасалддаг, ашиггүй ажилладаг байдал байсаар байна.

Мөн төрийн болон орон нутгийн өмчийн хуулийн этгээд нь нээлттэй, ил тод байдал дутагдсанаас хөрөнгийн үр ашиггүй зарцуулалт бий болгох, удирдлагын буруу шийдвэрт хариуцлага тооцдоггүй ашиг сонирхлын зөрчил үүсэж, авлига тэлэхэд хүргэж байна. Үүний хамгийн ойрын тод жишээ бол Хөгжлийн банк, Нүүрсний хулгайтай холбогдон үүсээд буй нөхцөл байдал юм. Аливаа хувийн банк Хөгжлийн банкны хэмжээний муудсан зээлтэй, урт удаан хугацаанд явах ямар ч боломжгүй байх байсан. Зээлийн олголттой холбоотой зүй ёсны бүхий л шалгуур үзүүлэлтүүд улс төр, танил тал, арын хаалганы дарамтад бүдгэрсэн байсан нь ил болоод байна. Үүний зэрэгцээ хувийн хэвшлийнхэнтэй өрсөлдөн нөгөө л төрийн өмчит аж ахуйн нэгжүүд Хөгжлийн банкнаас чамгүй хэмжээний зээл авсан байгаа нь илэрсэн. Авсан зээл нь бүтэлгүйтсэн нь ч тодорхой болов. Хөгжлийн банкны 1.8 их наяд төгрөгийн чанаргүй зээлийн 30 хувь нь төрийн өмчит аж ахуйн нэгжид ногдож байна. Нүүрсний хулгай дээр ч энэ тогтоолын төслийг өргөн барих үед ярьсаар байсан асуудал бүр тод илрээд байна.

Иймд үйл ажиллагаа явуулж байгаа төрийн болон орон нутгийн өмчит этгээдийн санхүү, нягтлан бодох хяналтыг сайжруулах, төрийн болон орон нутгийн өмчит хуулийн этгээдийн боломжит хэсгийнх нь хувьцааг Монголын Хөрөнгийн бирж дээр гарган арилжиж олон нийтэд нээлттэй хувьцаат компани болгон өөрчлөх бодлогын хэрэгжилтийг эрчимжүүлэх шаардлага тулгараад байна.

Төрийн өмчит хуулийн этгээдийн санхүү, нягтлан бодох хяналтыг сайжруулах олон улсын жишигт хүргэж баймааж нь төрийн өмчийн аливаа хулгайгаас сэргийлж авлигын индекс буурна. Мөн гадаадад хувьцаа нь арилжаалагдаж буй Монголд бүртгэлтэй компаниудын хувьцааг Монголын Хөрөнгийн бирж дээр арилжаалах эрх зүйн үндсийг тавьсан Үнэт цаасны зах зээлийн тухай хуулийн 6.3, 6.4 дэх зүйлийн хэрэгжилтийг гүйцэд хангаж ажиллах шаардлагатай байна. Ингэж хангаж ажиллахыг эрчимжүүлэхэд энэхүү Улсын Их Хурлын тогтоол чухал нөлөөтэй.

Иймээс Төрийн болон орон нутгийн өмчийн хуулийн этгээдийг шинээр байгуулахыг түр хориглох зайлшгүй шаардлага үүсээд буйг харгалзан Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай Улсын Их Хурлын тогтоолын төслийг боловсрууллаа.

Тогтоолын төсөлд тусгагдсан арга хэмжээг тодорхойлохдоо хэрэгжихүйц бөгөөд хэмжигдэхүйц, бодитой хэрэгжилтийн цаглаврыг оновчтой тооцсон байх зэрэг төлөвлөлтийн үндсэн шалгуурыг баримталсан болно. Экспортыг нэмэгдүүлэх замаар улс орны эдийн засгийн суурийг тэлэн дотоодын нийт бүтээгдэхүүнийг нэмэгдэхэд түүнд саад болж байгаа хязгаарлагч хүчин зүйлсийг арилгах, төрийн оролцоог бууруулах зорилтыг тус тус харгалзан үзэж, энэ тогтоолдоо тусгалаа. Хэлэлцэн шийдвэрлэж өгнө үү. Баярлалаа.

**Ц.Цэрэнпунцаг:** Цогтбаатар гишүүнд баярлалаа. Төсөлтэй холбогдуулан асуулт асуух Улсын Их Хурлын гишүүд нэрээ өгнө үү. Оюунчимэг гишүүнээр тасалъя. Доржханд гишүүн асуултаа сууя.

**Т.Доржханд:** Баярлалаа. Би асуулт асуухгүй юм аа. Би товчхон нэг дэмжиж энэ санаачлагч гишүүдийн хувиар нэг үгийг зайлшгүй хэлэх хэрэгтэй байна. Тийм болохоор маш товчхон үг хэлчихье. Юу вэ гэхээр зарим гишүүдээс нөгөө Төрийн болон орон нутгийн өмчийн тухай хуулийн шинэчилсэн найруулга орж ирж байгаа үед шаардлага байна уу гэсэн нэг ийм зүйл бас ярьж байсан юм би лээ. Гэхдээ энэ яаралтай эхний ээлжид Улсын Их Хурлын тогтоолоор зогсоочихъё. Тэгээд үндэслэл бол юу шүү. Нийт эдийн засаг дахь хувийн секторын оролцоо чинь бүр байхгүй болчихсон шүү дээ. Түрүүн бол хэлж байна. 80 хувь байх ёстой. 2 дахин бага байна гээд. Өшөө ч бага болж байгаа шүү.

Хоёрдугаарт, өнөөдөр түр хорооны хурал дээр суулаа. Төрийн өмчийн компани ямар хортой юм бэ гэдгийг нийтээрээ мэдэж байна. Яагаад вэ гэхээр “Эрдэнэс тавантолгой” төрийн өмчийн компани дээр оффтейк гэрээ гээд төрийн нууцад хийж байгаад гэрээ байгуулж байна. Гэрээ дээр юу болж байна гэхээр ханшийн бүх эрсдэлийг “Эрдэнэс тавантолгой” үүрнэ шүү.

2 дахь заалт нь юу вэ гэхээр хэрвээ ямар нэг өдрийн дотор төлбөрөө хийхгүй байх юм бол нийт өгсөн, төлсөн нүүрснийхээ 20 хувиар торгууль, алданги төлнө шүү.

Тэгээд гэрээгээ хугацаандаа хийхгүй бол гээд дандаа нөгөө гүйцэтгэгчийн эрх мэдлийг тавьчихсан. Дэлхий дээр байхгүй ийм хулгай хийж байгаа байхгүй юу. Гэтэл төсөв, төрийн өмчийн бусад хөрөнгөөр худалдан авалт хийж байгаа тохиолдолд энэ чинь эхлээд гүйцэтгэлээ хийгээд мөнгөө авдаг. Эхлээд гүйцэтгэлээ хийхийн тулд банкнаас бизнесүүд хөөрхий зээл авдаг. Барьцаанд юмаа тавьдаг, хүүгээ төлдөг. Тэгээд нэг цэцэрлэг, сургуулийн байшин барьдаг. Тэгээд Сангийн яаман дээр оочирлож байгаад арай гэж мөнгөө аваад явдаг бол энэ чинь шууд урьдчилаад 20, 30 хувийг нь май гэж өгчихдөг. Дараа нь хяналт тавьдаг хүн байхгүй. Хяналт хэн тавих юм гэхээр зам, тээвэр ер нь байхгүй. Хяналт тавьсан нэг ч тохиолдол байхгүйгээр тийм их мөнгө гараад явж байна шүү дээ. Байхгүй. Хяналт тавьдаг хүн байхгүй. Захиалаг ч нь байхгүй. Захиалагч, гүйцэтгэгч 2-ын гэрээг нь үзэхээр захиалагчийн нөхцөл ерөөсөө байхгүй, гүйцэтгэгчийн нөхцөл болохоороо хэрвээ мөнгөө өгөхгүй алданги тооцно шүү гээд. Эсрэгээрээ захиалагч чинь тийм хяналт тавьдаг биз дээ. Захиалагч гэдэг чинь төр байна уу эсвэл захиалгаар 2 хүн бизнес хийж байгаа байна уу үл хамаараад дэлхий дээр байхгүй ийм онигоотой ийм гэрээг төрийн өмчийн компани дээр хийж байна шүү дээ. Мөнгийг нь зүгээр хэд нугалаад л хусаж байна. Тэгээд энийгээ нууцад оруулаад явдаг. Энэ өнөөдрийн бодитой жишээ байна. Тэгээд цаашаа ярих юм бол Хөгжлийн банк гээд жишээ байна. Энхбаяр гишүүн бас дурдаж байна битүү хулгай шүү дээ. Тэгээд ийм байдлаар энэ төрийн компаниуд чинь яваад байгаа, тэгээд л араас нь үүсээд байгаа явдлыг ядаж энэ удаа зогсоож байгаад, тэгээд цаашаа олон нийтийн компани болох уу, яах вэ гэдэг юм руугаа явъя гэсэн энэ саналаар энэ төсөл санаачилгаар үүсээд явж байгаа. Тэгээд Цогтбаатар гишүүн бол энийгээ яг энэ өнцгөөр ингээд бид нараар дэмжүүлээд, тэгээд хамтраад өргөн барьж байгаа шүү. Тэгэхээр энийг дэмжиж өгөөрэй гэж хүсэж байгаа юм байна юм. Баярлалаа.

**Ц.Цэрэнпунцаг:** Доржханд гишүүн санал хэллээ. Энхбаяр гишүүн асуулт асууя.

**Б.Энхбаяр:** Сая нөгөө микрофонгүй ярьж байсан манай Цэрэнпунцаг дарга маань чи ер нь энэ төрийг данхайлгах тал нь л байдаг хүн гэж ойлгодог шүү дээ гэж хэлсэн. Тэгээд би өөртөө их дүгнэлт хийлээ. Тэгээд надад нэг алдаа байгаа нь би бас тэгж харагддаг юм болов уу. Дандаа нөгөө хулгай, зэлгээн яриад байдаг болохоор энэ ер нь нэг тийм мангасддаг, төрийг данхайлгадаг чиглэлийн имижтэй нүүр царайтай болчихсон байж магадгүй гэж өөртөө их дүгнэлт хийлээ. Тэгээд яг бол би чинь дотроо эдийн засгийн талаасаа би цэвэр либерал чиглэлийн үзэл баримтлалтай хүн. Ер нь миний хобби гэж ярих юм бол би ерөөсөө улс төрийн эдийн засгийн ном л уншдаг хүн. Би хуулийн ном хүмүүс намайг их уншдаг байх гэж боддог. Би үгүй эдийн засгийн ном илүү уншдаг хүн байхгүй юу. Ер нь бол. Тэгээд энэ төрийн өмчийн нэг ч компани шинээр байгуулахгүй гэдэг Цогтбаатар гишүүнийхээ энэ сайн санаачилгыг их талархан дэмжиж бас хамтран санаачлагчаар оролцож байгаа. Яг энэ танхимд 2020 оны 8 дугаар сард шинээр байгуулагдсан Засгийн газрын үйл ажиллагааны мөрийн хөтөлбөрийг хэлэлцэж байхад тухайн үеийн Засгийн газрын Хэрэг эрхлэх газрын дарга Оюун-Эрдэнэ одоогийн Ерөнхий сайд Оюун-Эрдэнэд хандаад хэлж байсан үгнээсээ товчхон бичлэгийг нь сонсъё. Энэ youtube-д байгаа.

Маш том хөгжлийн бодлого яриад энэ асуудлыг шийдэхгүйгээр хүссэн үр дүндээ хүрэхгүй. Тийм учраас 5 жилийн хөтөлбөрт болдог сон бол ирэх 5 жилд нэг ч төрийн өмчит компани шинээр байгуулахгүй гээд зарлачихмаар байна.

Яг энэ зүйлээ би 2 жил хагасын өмнө ярьж байсан байхгүй юу. Дөнгөж гишүүн болоод сарын дараа яг энэ танхимт ярьж байсан. Тийм учраас би нөгөө Цэрэнпунцаг даргадаа хандаж хэлэх гэж байгаа нь би нэг нүүрээрээ байгаа гэдгийгээ нотолж даргадаа тайлагнаж байгаа юм.

**Ц.Цэрэнпунцаг:** Баярлалаа. Энхбаяр гишүүнийг чинь харин би Энхбаяр гишүүнийг шударга ёсоор Энхбаяр гишүүн байна. Тэгээд ялангуяа энэ шударга бус явдал энэ далд юм явагддаг газар бол төрийн өмчтэй компаниуд байгаа шүү дээ. Энэ дээр л бүх юм явдаг учраас, энэ дээр шүүмжлэлтэй хандаг учраас би бас Энхбаяр гишүүнийхээ тэр талаас нь бас ойлгож харж явдаг юм. Тэгээд бас буруу ойлгосон бол уучлаарай. Ингээд Чинзориг гишүүн асуултаа асууя.

**С.Чинзориг:** Цогтбаатар гишүүнээс нэг зүйл тодруулдаг юм уу. Яах вэ ер нь бол сүүлийн үед болж байгаа юмнууд чинь төрийн өмчит байгууллагуудын бас менежмент муутай байна, хулгай их нүүрлэсэн байна гээд байгаа асуудлууд байна л даа. Тэгээд энэтэй холбоотой юм болж байгаа юм бол энэ Их Хурлын гишүүд тогтоолын төсөл оруулж ирээд Төрийн болон орон нутгийн өмчит хуулийн этгээд шинээр байгуулахыг түр хориглосугай гээд Их Хурлын тогтоол оруулаад ирж байгаа юм байна. Би бол энэ тогтоолын төслийг харин дэмжих эсэхээ одоогоор эргэлзээтэй л байна л даа. Заавал ингэж бид төр л оролцвол муухай л гэж бид бас нэг талаас олон жил ярилаа шүү. 1990 оноос хойш ер нь төр бол хамгийн муу менежмент, менежер гээд л. Тэгээд л төрд байсан хамаг юмнуудаа баахан л хувьчилсан. Тэгээд түүний чинь гороор энэ ард түмний чинь дийлэнх нь бараг ажилгүй, орлогогүй ядуу л сууж байгаа гэж би ойлгодог. Ерөөсөө энэ сүүлийн 30 гаруй жил төр өмчтэй байж болохгүй гэж баахан сурталчилсан. Тэрний чинь үр дүн хаана байгаа юм гэж бас бодмоор байгаа юм. Гэхдээ яах вэ сүүлийн жилүүдэд гарч байгаа төрийн өмчит байгууллагуудад гарч байгаа энэ хулгай луйвартай холбоотойгоор бас ийм бодол байгаа байх. 2 хөршөө хар л даа. Яах вэ гэхдээ бас хоёуулаа Ерөнхийлөгчийн засаглалтай нэг нь бол бас нэг намын засаглалтай ийм л орон бас арай өөр л байх. Гэхдээ эд чинь бол дийлэнх нь дандаа л төрийн өмчит компаниуд, төрийн мэдлийн л байгууллагууд үйл ажиллагаа явуулаад тэнд тэгээд ядуурлаасаа гарлаа л гээд байдаг, ажлын байраар хангалаа л гээд байдаг, иргэдээ орлоготой болголоо л гээд байдаг. Тэгээд энийг ч гэсэн бид бас нэлээн бодмоор л байгаа юм. Бид бол сүүлийн 30 жил ерөөсөө л төр өөрийн гэсэн өмчтэй байж болохгүй юм шиг л баахан ярьсан шүү дээ. Бүгдийг нь хувьчилсан. 30 жил энэ ард түмний чинь 30 хувь нь ядуу хэвээрээ л явж байгаа шүү дээ. Тийм учраас бол бас төр ерөөсөө өмчгүй байж болохгүй гэж би бас арай хэлж болохгүй болов уу гэж бодоод байдаг юм. Тийм учраас энэ тогтоолын төслийг би харин дэмжих, дэмжихгүйгээ бас шийдэхэд жаахан хүндрэлтэй байгаад байгаа юм. Тийм учраас яагаад ийм заавал тогтоолын төслөөр энэ байгуулахыг нь хориглоод байгаа юм бэ. Ямар асуудал үүсээд байгаа юм бэ? Юу сайжирна гэж та бүхэн тооцож байгаа юм. Яах вэ би бол тэр муу удирдлага томилж байгаа, менежмент буруу хийж байгаа, менежментийн баг нь буруу ажиллаж байгаа тэр олон түмэнд ил тод болох ёстой, олон түмний хяналт бий болох ёстой, нээлттэй хувьцаат компаниуд руу шилжүүлэх ёстой гэдэгтэй санал нэг байна. Энэ юмнуудаа бас хийгээд явбал яасан юм. Заавал ингээд шинээр төрийн болон орон нутгийн өмчлөх хуулийн этгээд байгуулахыг нь хориглох ийм зайлшгүй шаардлага юу байгаа юм бэ. Би бол жаахан гайхаад байгаа юм.

**Ц.Цэрэнпунцаг:** Цогтбаатар гишүүн та хариулах уу. Цогтбаатар гишүүний микрофоныг нээе.

**Д.Цогтбаатар:** Тэгэхээр энэ тогтоолын цаад логик нь төр өмчтэй байж болохгүй гэж огт хэлээгүй. Чинзориг гишүүн ээ энэ дээр юу гэж байгаа вэ гэхээр та өөрөө харж байгаа байх. Нэмж байгуулахгүй гэж байгаа юм. Түүнээс би их дургүй, тэрэнд ингээд л үзэн ядаад л хүү хаа болохгүй гэсэн бол энэ байгаануудыг нь татан буулга гээд л явах байсан байхгүй юу. Би яагаад нэмж байгуулахгүй гэдэг энэ хориг маягаар Маратори маягаар энийг санаачлаад энэ гишүүдтэйгээ санаачлаад явсан гэхлээр та саяын энэ статистик тоог нь хар даа. Төрийн өмчит аж ахуйн нэгжүүд чинь төсөвтэйгөө нийлээд дотоодын нийт бүтээгдэхүүний 60 хувийг үйлдвэрлэдэг болчихсон. Нөгөө дотоодын нийт бүтээгдэхүүний 80 хувийг хувийн салбар үйлдвэрлэж байгаа гэж манайхан бодоод хэвшээд, яваад байсан чинь аль хэдийн биш болчихсон байна. Тэгээд нөгөө 6 сарын өмнө бид нар яг энийг оруулж ирж байхад Хөгжлийн банктай холбогдуулаад оруулж ирж байсан. Тэгээд тэр дээр яг бас сая Энхбаяр гишүүн ярьж байгаа шиг. Хэрэв би бичлэгээ сонсвол бас тэнд маш тодорхой хэлж байгаа. Ийм том төрийн өмчит аж ахуйн нэгжүүд олшроод байвал та нар хулгайгаа дийлэхгүй. Бүгдийг нь хянаж дийлэхгүй. Энэ чинь их олон болчихвол. Хулгай тал талдаа гараад явна. Тэгээд энийгээ барьж дийлэхгүй юм болно гэдэг асуудал ярьж байсан. Тэгтэл тэнд тэгэхэд энэ танилцуулга дээр бид дөнгөж Хөгжлийн банкийг ярьж байхад ярьж дуусаагүй байтал нүүрсний хулгай гэдэг юм чинь яг ороод ирж байгаа юм. Тэгээд энэ дээр бид нар энэ тогтоолын төсөл дээр нэг чухал санаа хэлж байгаа нь юу вэ гэхээр энийг харин олон нийтийн өмчтэй болгоё. Өөрөөр хэлбэл энд иргэд өөрсдөө энд хувьцаа эзэмшээд ордог болъё. Угаасаа жишээлбэл “Эрдэнэс тавантолгой” дээр 1072 хувьцаа гаргачхаад байгаа шүү дээ. Яагаад энийг бирж дээр гаргахгүй байгаа юм. Яах гэж иргэдэд тэр хувьцааг өгсөн юм. Тэгээд энийг эргэлтэд оруулахгүй болохоор зүгээр нэг тунхаг маягийн юм яваад байна. Иргэд энд чинь арилжаанд нь оролцож, энэний үр шимийг ашиглаж амжихгүй байгаад байгаа байхгүй юу. Тэгтэл тэр завсраар нь аль хэдийн аваад явчихсан байдаг. Тэр төрийн өмчит компани болохоор. Тийм учраас л бид нар энэ дээр хориг тавья. Энэ хугацаандаа болж байгаа компаниудыг нь олон нийтийн өмчтэй болгоё. Түүнээс энэ дээр энийг нь хаагаад, устгаад, байхгүй болгоод цөөлнө гэж яриагүй байгаа. Тэгэхээр энэ өнцгөөсөө бид нар ярьж байгаа шүү. Ер нь төрийн өмчит компаниуд ийм эрсдэлтэй гэдгийг бүгдээрээ л бид нар мэдэж байгаа шүү дээ.

**Ц.Цэрэнпунцаг:** Оюунчимэг гишүүн асуултаа асууя. Оюунчимэг гишүүн асуулт асуухгүй учраас ингээд гишүүд үг хэлж, асуултаа асууж дууслаа. Ингээд санал хураалт явуулъя. “Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай” Улсын Их Хурлын тогтоолын төслийг үзэл баримтлалын хүрээнд хэлэлцэхийг дэмжье гэсэн томьёоллоор санал хураалт явуулъя. Санал хураалт. Гишүүдийн 63.6 хувь нь дэмжиж, санал дэмжигдлээ. Санал хураалт явуулж дууслаа. Тогтоолын төслийг хэлэлцсэн талаарх Байнгын хорооноос гарах санал, дүгнэлтийг нэгдсэн хуралдаанд Улсын Их Хурлын гишүүн Оюунчимэг гишүүн танилцуулна. Тогтоолын төслийг хэлэлцэх хэлэлцэх эсэх хэлэлцүүлэг дууслаа.

**Дараагийн асуудалдаа оръё. Монгол банкны асуудлыг хэлэлцэнэ.**

Энэ чинь цаг хугацаа тулчхаад байгаа. Тайланг нь сонсъё. Уг нь бид нар ажлаа хиймээр л байх юм даа. Энэ гадаа хүмүүс бас ажиллаад л байна. Бид нар бас дотор ажиллаж байна. Дулаахан л байна шүү дээ. Ер нь сонсоход болно. биз дээ. Дараагийн асуудалдаа оръё. Ингээд хэлэлцэх асуудал 6. Монгол банкныхан орж ирээрэй. Монгол банкныхан суудлаа эзэлчих. Монгол банкны 2021 оны жилийн тайланг хэлэлцэж эхэлье.

Тайлангийн танилцуулгыг Монголбанкны Ерөнхийлөгч Б.Лхагвасүрэн хийнэ. Ажлын хэсгийн гишүүдийн нэрсийг танилцуулъя. Бядрангийн Лхагвасүрэн Монгол банкны ерөнхийлөгч, Баярсайханы Баярдаваа Монголбанкны Мөнгөний бодлогын газрын захирал, Доожавын Ган-Очир Монголбанкны ерөнхий эдийн засагч, Атарбаатарын Энхжин Монголбанкны Нөөцийн удирдлага санхүүгийн зах зээлийн газрын захирал, Энхболдын Анар Монголбанкны Төлбөр тооцооны газрын захирал, Цэрэнпилийн Гарьд Монголбанкны Санхүү бүртгэлийн газрын дарга, Дамдинжавын Даваасүх Монголбанкны Судалгаа статистикийн газрын захирал.

Лхагвасүрэн ерөнхийлөгч танилцуулгаа хийнэ үү. Лхагвасүрэн Ерөнхийлөгчийн микрофон 5 намрын микрофоныг нээе. Ажлын хэсгийн 5 номер.

**Б.Лхагвасүрэн:** Улсын Их Хурлын Эдийн засгийн байнгын хорооны дарга, Эрхэм гишүүд ээ.

Монгол Улс цар тахал түүнээс үүдэлтэй эдийн засгийн болон нийтийн эрүүл мэндийн хямрал, геополитикийн нөхцөл байдлаас үүссэн дэлхийн эдийн засгийн сөрөг шокуудын ужгиран хосолсон хүндрэл дунд аж төрж байна. Энэхүү таагүй нөхцөлөөс үүдэлтэй сөрөг нөлөөллийг зөөлрүүлж эдийн засаг санхүүгийн хямралаас гарахад чиглэсэн бодлого, үйл ажиллагааг хэрэгжүүлэн ажиллаж байгаа болно.

2020 оны 11 сард дотоодод анхны /Ковид 19/-ийн тохиолдол бүртгэгдсэнээр Засгийн газраас бүх нийтийн бэлэн байдалд шилжүүлж, эдийн засаг, нийгмийн амьдрал бүрэн хөл хорионы дэглэмд орж ажилласан ийм түүхэн жилүүд байсан. Өндөржүүлсэн бэлэн байдлын зэрэг 2021 оны туршид үргэлжилж, 3 удаагийн хатуу хөл хориог нийт 50 хоногийн хугацаанд тогтоож, эдийн засгийн бүхий л үйл ажиллагааг хязгаарлаж байсныг бүгдээрээ санаж байгаа байх.

Цар тахалтай холбоотой эдгээр нөхцөл байдал нь төлбөрийн тэнцлийн орлогын зээлийн сувгуудаар дамжин манай улсын эдийн засаг, банк санхүүгийн салбарт хүчтэй сөрөг нөлөө үзүүлсэн бөгөөд одоо ч нөлөө нь арилаагүй байна. Тухайлбал худалдаа үйлчилгээ, барилга, боловсруулах салбарууд хамгийн ихээр хумигдаж, хөдөлмөрийн зах зээлд хүчтэй сөрөг нөлөө үзүүлж, өрхийн санхүүд дарамт үүсгэж, бодит цалин эрчимтэй буурсан. Эдгээрийн үр дүнд санхүүгийн зах зээлийн тодорхой бус байдал нэмэгдэж, санхүүгийн салбарт томоохон сөрөг үр дагавар эрсдэл бий болохоор байсан болно.

Иймд санхүүгийн зах зээлийн болон макро тогтвортой байдлыг дэмжсэн бодлогын цогц арга хэмжээг Монголбанкнаас авч хэрэгжүүлснийг товч танилцуулъя. Монголбанк цар тахалтай холбоотой зээлдэгчдэд үүсэж буй дарамтыг бууруулах зорилгоор дараах бодлогын арга хэмжээнүүдийг хэрэгжүүлсэн болно. Ипотек, цалин, тэтгэвэр болон бусад хэрэглээний зориулалтаар иргэнд олгосон зээлийн ангилал бууруулах хугацааг уртасгах, зээлийн ангиллыг тодорхой хугацаанд бууруулахгүй байх, бүх төрлийн зээлд бүтцийн өөрчлөлт хийхэд хязгаарлалтгүй болгох, эргэн төлөлтийн хүндрэлд орсон иргэдийн хэрэглээний зээлийн хугацааг сунгах боломжийг олгох, Төрөөс хэрэгжүүлж буй ипотекийн зээлийн хүү болон үндсэн төлбөрийг цар тахлын үед хойшлуулах эдгээр арга хэмжээнүүд нь орлого тасалдсан өрхүүд болон бизнесийн зээлийн дарамтыг хөнгөлж чанаргүй зээлдэгч болохоос бүрэн хамгаалсан. Банкнуудаас ирүүлсэн мэдээллээр хөнгөлөлттэй зохицуулалтын арга хэмжээг авч хэрэгжүүлээгүй тохиолдолд банкны системийн чанаргүй зээл 1.5 их наяд төгрөгөөр нэмэгдэх бөгөөд улмаар чанаргүй зээлийн нийт зээлд эзлэх хувь 16.1 хувьд хүрэхээр байв.

Тухайлбал 2021 оны эхний улирлын байдлаар 201.7 мянган зээлдэгчийн 5.7 их наяд төгрөгийн зээл бүтцийн өөрчлөлт хийсэн. Ковид 19-д өртсөн нийт зээлдэгчийн 70 гаруй хувийг эзэлж байсан болно. Санхүүгийн нөхцөлийг зөөлрүүлж, зээлийн заслаас сэргийлэх, зээлийн сэргэлтээр эдийн засгийн уналтыг сааруулж, өсөлтийг дэмжихэд чиглэсэн мөн дараах арга хэмжээнүүдийг хэрэгжүүлсэн. Монгол банкнаас 2020 онд бодлогын хүүг 5 нэгж хувиар бууруулж, 6 хувьд төгрөгийн заавал байлгах нөөцийн хувь хэмжээг 4.5 нэгж хувиар бууруулж 6 хувьд тус тус хүргэсэн бөгөөд 2021 оны туршид энэ хувь хэмжээг хэвээр хадгалсан.

Мөн жижиг дунд үйлдвэрлэл, уул уурхайн бус экспортыг дэмжихэд зориулсан урт хугацаат дахин санхүүжилтийн хэрэгслийг нэвтрүүлэх, санхүүжилтийн хэмжээг тогтоох зэрэг багц арга хэмжээг бас авч хэрэгжүүлсэн. Эдгээр шийдвэр нь зээлийн хүүг бууруулах, банкны зээлд гаргах боломжтой эх үүсвэрийг нэмэгдүүлэх байдлаар зээлийн таслалыг арилгаж, санхүүгийн нөхцөлийг зөөлрүүлж, улмаар эдийн засаг дахь санхүүгийн зуучлалыг дэмжих зорилготой байсан болно.

Тухайлбал, зээлийн хүү, зээлийн дундаж хүү 2020 оны эхэнд 16.9 хувьтай байсан бол 2021 оны төгсгөлд 14.3 хувьд хүрч буурсан. Засгийн газраас баталсан эрүүл мэндээ хамгаалж, эдийн засгаа сэргээх 10 их наядын цогц төлөвлөгөөний хүрээнд 2021 онд нийт 4.3 их наяд төгрөгийн хөнгөлөлттэй, хүүтэй зээл олгосон бөгөөд аж ахуйн нэгж, иргэд, малчдад санхүүгийн дэмжлэг болж, бизнесийн хэвийн үйл ажиллагааг хадгалж, эдийн засагт төлбөрийн чадварын хүндрэлээс сэргийлсэн. Үүнээс 1.5 их наяд төгрөгийн ипотекийн болон репо санхүүжилтийн зээлийг Монгол банкнаас, үлдсэн 2.8 их наяд төгрөгийн санхүүжилтийг арилжааны банкнуудын эх үүсвэрээс олгосон байдаг. Энэ нь банкны системийн зээлийг 25 хувь орчмоор нэмэгдүүлж, эдийн засгийн сэргэлтэд дутагдаж байсан эх үүсвэрийг нөхсөн гэж Монголбанкны зүгээс харж байгаа.

Банкнуудын төлбөр түргэн гүйцэтгэх чадварын зохистой харьцааг 25 хувь байсныг 20 хувь болгон бууруулах, өөрийн хөрөнгийг хамгаалах, нөөц зөрчигдөхөд авч хэрэгжүүлэх арга хэмжээг түр хугацаанд түдгэлзүүлэх зэрэг шийдвэрийг гаргаснаар банкнуудын санхүүгийн чадавхад эерэг нөлөө үзүүлсэн. Түүнчлэн эх үүсвэрийн долларжилтыг бууруулах, төгрөгийн харьцангуй өгөөжийг хадгалах зорилгоор цогц арга хэмжээг авч хэрэгжүүлсэн. Санхүүгийн салбарт долларжилтийг бууруулах арга хэмжээг шат дараалан хэрэгжүүлснээр хадгаламжийн долларжилт 2020 оны 4 дүгээр улиралд 33 хувьтай байсан бол үүнээс хойш эрчимтэй буурч 2021 оны эцэст түүхэн бага түвшинд буюу 23.4 хувьд хүрсэн нь зээлийн төгрөгийн эх үүсвэрийг нэмэгдүүлсэн

ийм арга хэмжээ болсон. Монголбанкнаас 2021 онд авч хэрэгжүүлсэн арга хэмжээний үр нөлөө бас энэ 2022 буюу энэ онд бол үр нөлөө нь бас эдийн засгийн сэргэлтэд чухал нөлөө үзүүлсээр байна. Цар тахлын үед хэрэгжүүлсэн зээлдэгчид чиглэсэн зохицуулалтын арга хэмжээ, өрхийн амьжиргаа, хадгаламжийг дэмжих энэ онд өрхийн хэрэглээг нэмэгдүүлэхэд хувь нэмэр оруулж, 2022 оны эхний 3 улирлын байдлаар эдийн засгийн 2/3-ыг бүрдүүлдэг өрхийн хэрэглээ жилийн 7.2 хувиар өсөж, цар тахлын өмнөх үеэс 4.2 нэгж хувиар давахад иргэдийн хуримтлал, иргэдийн зээлийн өсөлт эергээр нөлөөлснийг бас онцлон хэлэхийг хүсэж байна.

Мөн санхүүгийн нөхцөлийг зөөлрүүлж, зээлийн таслалаас сэргийлэх, улмаар эдийн засгийн өсөлтийг дэмжихэд чиглэсэн бодлогын хүүг бууруулах, заавал байлгах нөөцийн хувь хэмжээг бууруулах, урт хугацаат репо санхүүжилтийг олгох багц арга хэмжээг 2021 онд авч хэрэгжүүлсэн. Эдгээр эдийн засгийн сэргэлтийн моментыг цаг алдалгүй дэмжсэн арга хэмжээ болсныг бас мөн дурдахыг хүсэж байна.

Бизнесийн салбар ялангуяа уул уурхайн бус салбар, худалдаа үйлчилгээний салбарын сэргэлт нь ажил эрхлэлт болон цалингийн орлогыг ихээр нэмэгдүүлсэн, өрхийн хэрэглээ сэргэх ийм суурь болсон байгаа. Эдийн засгийн сэргэлтийг дэмжих шинж тэмдэгтэй уялдуулан мөнгө зээлийн бодлого, санхүүгийн зохицуулалтын тохиргоог 2021 оны 4 дүгээр улирлаас авч ир эхлүүлсэн. Тухайлбал, ажлын байрыг дэмжих, зээл олголтыг сааруулах, банкны салбарын хөнгөлөлтийн зохицуулалтыг хэвийн горимд бас мөн шилжүүлж эхэлсэн байгаа.

Шинээр геополитиктой холбоотой мөн барааны нийлүүлэлт тасалдах, тээврийн зардал нэмэгдэх, дэлхий нийтээр инфляц эрчим хүч энергийн үнэ, эдийн засгийн сэргэлтийг даган огцом нэмэгдсэн. Олон улсын санхүүгийн захын суурь хүүг нэмэгдүүлсэн зэрэг нь дотоод эдийн засгийн бодлогын орон зайд дарамт үзүүлсэн хэвээр байна. Энэхүү үүссэн нөхцөл байдал нь инфляц болон валютын ханшийн огцом савлагааг үүсгэсэн тул Монголбанк мөнгөний бодлогын болон санхүүгийн зохицуулалтын төлөвийг огцом чангаруулж, зээлийн нийлүүлэлтийг тодорхой түвшинд багасгахаас өөр ийм сонголтгүй болсон байгаа.

Тухайлбал бодлогын хүүг 6 нэгж хувиар нэмэгдүүлж, 12 хувьд хүрчихсэн байна. Заавал байлгах нөөцийн хэмжээг мөн 2 нэгж хувиар өсгөж, репо санхүүжилтийг хязгаарлах ийм арга хэмжээнүүдийг авч хэрэгжүүлээд явж байна. Хэдийгээр геопилитик, ковидын хатуу бодлого, тээвэр болон нийлүүлэлтийн доголдол арилаагүй Дэлхийн эдийн засаг удааширч байгаа боловч энэ оны 3 дугаар улирлын байдлаар эдийн засгийн өсөлт 3.7 хувьд хүрч, уул уурхай, тээвэр барилгаас бусад бүх салбарууд цар тахлын өмнөх түвшнээс даваад байгааг Үндэсний статистикийн хороо 3 дугаар улирлынхаа тайлангаар мэдээлсэн.

Хэдийгээр эдийн засгийн өсөлт, цар тахлын өмнөх үеэс давсан хэдий ч гадаад орчны таагүй, тодорхойгүй нөхцөл байдал болон экспортын орлогын доголдол нь томоохон сорилт үүсгэж байгаа тул бодлого боловсруулагчид, бизнес эрхлэгчдэд мөн өрхүүд эрсдэлээ хамгийн бага байлгах стратегийг баримтлах нь чухал байгааг бас Монголбанкны зүгээс бас зөвлөхийг хүсэж байгаа. Товч танилцуулахад ийм байна. Баярлалаа.

**Ц.Цэрэнпунцаг:** Лхагвасүрэн Ерөнхийлөгчид баярлалаа. Ингээд танилцуулгатай холбогдуулан асуулт асууж, үг хэлэх Улсын Их Хурлын гишүүд нэрсээ өгнө үү. Чинзориг гишүүнээр тасаллаа. Ингээд Ганбаатар сайд асуултаа асууя.

**Ж.Ганбаатар:** Баярлалаа. Нэг зүйл хэлэх гэсэн юм. Бодлогын хүү 12 хувьтай байгаа. Дээр Монголбанкны ерөнхийлөгчийн бас ярьж байгаа зүйлийг сонсоход бодлогын хүүг бага хэмжээгээр өсгөнө гэсэн ийм бодлого барьж байгаа гэж ойлгосон. Миний хувьд бол бодлогын хүүг өсгөж огт болохгүй. 12 хувьтай байгаа энэ үед ард иргэдийн амьжиргаа ямар байгаа вэ гэдгийг харж байгаа байх. Тэгээд ойлгож байгаа. Долларын нөөц багасаж байгаа. Худалдааны алдагдал ихсэж байгаа, тэнцэл нэлээн том асуудал болж байна. Би бүгдийг нь ойлгож байгаа. Гэхдээ зөвхөн энэ талаас нь асуудалд хандаад ард иргэдийн амьжиргаа, жижиг, дунд бизнес эрхэлж байгаа хүмүүс энэ олон зүйлээ харах ёстой. Хэрвээ тийм л байдаг байсан АНУ, Европын холбоо, Солонгос, Япон бүгд л инфляцтайгаа адилхан бодлогын хүүтэй л байх ёстой шүү дээ. Одоо бараг инфляцтайгаа адилхан бодлогын хүүтэй болох гээд байгаа юм уу хаашаа юм.

Энэ бол зөвхөн мөнгөтэй хүмүүст л ашигтай шүү. Хуримтлалтай хүмүүст ашигтай. Банк ямар ч төвөггүй, бизнес хийхгүйгээр танайд байршуулчхаад л тэгээд л эрсдэлтэй гэдэг юм уу , юу гэдэг юм уу, ажил хийхгүйгээр тэгээд л сайхан цагийг хүлээж байна гэсэн байдлаар бүх зүйл ийм болох юм яаж амьдрах вэ. Тэгэхээр ганцхан талаас нь асуудлыг хараад мэдэхгүй байна. Төлбөрийн тэнцлийг сайжруулах манайд гадаадын хөрөнгө оруулалт гэж огт байхгүй. Энэ үед бодлогын хүүг хамаа замбараагүй нэмнэ гэвэл бид нарын хамгийн гол дайсан гэж үзэж байгаа ядуурал байгаа шүү дээ. Энэ чинь ядуурал бид нарын хамгийн гол асуудал байна шүү дээ. Яаж тэмцэх вэ. Яаж энийг бууруулах вэ. Тэгээд хөдөлмөр хийгээд л, байдаг хийгээд л байдаг. Тэгээд цалингаараа юу гэдэг юм. Хэд хэдэн удаагийн худалдан авалт хийдэг байсан бол зарим байдалд 1 тор, 2 тор ч хүрэхгүй ийм хэмжээнд хүрч байна шүү дээ. Та нар дунджаар нь л 15, 16 хувь гээд байгаа боловч яг өдөр тутмын хүнсний бүтээгдэхүүн бүр дабльдсан, 2 дахин өсчихсөн байгаа. Тэгэхээр би бол бодлогын хүүг өсгөх талаар ерөөсөө огт алхам хийж болохгүй гэдэг байр суурь дээр, би өмнө нь бас хэлж байсан удахгүй энэ хурал чинь болох юм шиг байна. Би Монгол банкны Ерөнхийлөгчид энэ асуудлыг бараг 3 дахиа хэлж байгаа шүү. Та зөндөө сонсож байсан. Тийм учраас ингэж бол болохгүй шүү. Энийг та ер нь гадаах байдал, ер нь олон талаас нь харж байж шийдвэрээ гаргаарай даа. Тэгээд л 1, 2 сайдын үгээр асуудалд хандаж болохгүй шүү дээ. Олон талаас нь харж байж асуудалд хандах хэрэгтэй. 1, 2 сайдад загнууллаа гээд шийдвэр гаргаж огт болохгүй. Ийм саналтай байна. Энийг анхаарч ажиллаарай. Би хариулт сонсъё гэж бодож байна. Нэгэн л тайлан учраас. Баярлалаа.

**Ц.Цэрэнпунцаг:** Ганбаатар сайд ерөнхийдөө санал хэллээ. Гэхдээ ер нь бас энэ дээр бас санаа бодлоо солилцъё. Ямар бодолтой байна гэж байгаа учраас Монгол банкны ерөнхийлөгч Лхагвасүрэн хариулна уу. Ажлын хэсгийн 5 номерыг нээе.

**Б.Лхагвасүрэн:** Ганбаатар гишүүний асуултад хариулъя. Бодлогын хүү оны эхнээс өссөөр байгаад 12 хувьд хүрсэн байгаа. Инфляц маань өөрөө 16 хувиас буураад явж байгаа. 3 сард инфляц хамгийн өндөр түвшин буюу 16 хувьтай байсан. Өнөөдөр Үндэсний Статистикийн хорооны 11 сарын гүйцэтгэлийн урьдчилсан мэдээллээр 13.8 хувийн инфляцтай гэсэн дүн гарсан байгаа. Бодлогын хүү маань өөрөө 12 хувь. Тэгэхээр бодит хүний хувьд мэдээж хасах утга байгаа гэдэг утгаараа бас нэмэгдүүлэх ийм зайлшгүй шаардлага, ер нь эдийн засгийнхаа талаас нэмэгдүүлэх шаардлага байгаад байгаа юм. Инфляц 13.8, бодлогын хүү 12 гэдгээрээ хасах зөрүү байгаа учраас. Гэхдээ манай бодлогын хүү дээрээ арилжааны банкаар дамжуулж олгодог зээлийн яг бодит зах зээл рүү гарах хүү маань өөрөө 14. Репо санхүүжилтийн хүү маань 14, 2 хувийн нэмэгдэлтэй гэдгээрээ. Тэгэхээр энэ 13.8-аас илүү гарсан гэдэг утгаараа бас цаашаа заавал бодлогын хүүг нэмэгдүүлэх шаардлага юу байна гэдэг ийм асуудал байгаа юм. 2 талаасаа харах юм бол тэр утгаараа энэ 7 хоногт манай мөнгөний бодлогын хороо хуралдана. Мөнгөний бодлогын хороо маань өөрөө бие даасан ийм 6 гишүүний шийдвэрээр батлагддаг. Тэр утгаараа бодлогын санал дээрээ нэлээн ярих байх. Тэгээд Ганбаатар гишүүний хэлж байгаа тэр зөвлөгөө, саналуудыг авна.

Эдийн засгийг одоо мэдээж бодлогын хүү өндөр байгаа нөхцөлд бол санхүүжилт эдийн засагт хэрэгтэй санхүүжилтийн эх үүсвэр бол мэдээж дутагдаж байгаа.Тэр дээр нь Монголбанкны зүгээс бол Төв банкны мөнгөний хатуу бодлогын хүрээнд мөнгө нийлүүлэхээсээ илүү олон улсын санхүүгийн байгууллагуудаас бага хүүтэй ийм эх үүсвэрийг авчирч оруулахаар олон улсын байгууллагууд буюу Европын сэргээн босголт хөгжлийн банк, Дэлхийн банкны дэргэдэх Олон Улсын Санхүүгийн корпорацтай нэлээн яриа хэлэлцээрийг хийсэн. Мөн Дэлхийн банк, Азийн хөгжлийн банкнуудтай ч гэсэн ярьж байгаа. Тэгэхээр ялангуяа экспортын уул уурхайн бус экспортод чиглэсэн жижиг, дунд үйлдвэр илүү бас ногоон, хүнсний аюулгүй байдлыг хангахад чиглэсэн энэ салбарууд руу энэ эх үүсвэрүүдийг 2023 онд гаргахаар ийм бас асуудлуудыг хөндөж байгаа. Ганбаатар сайд.

**Ц.Цэрэнпунцаг:** Нэмж 1 минут өгье.

**Ж.Ганбаатар:** Ярианы утгыг ойлгохоор ер нь инфляцтайгаа адилхан бодлогын хүүгийн зөрүү байгаа учраас бараг тэрэнд дөхүүлж очуулна гэсэн ийм зүйл хэлэх гээд байх шиг байна л даа. Үгүй ээ ийм улс хаана байгаа юм тэгээд. Аягүй бол танихгүй мэдэхгүй улс ярих болов уу. Дайн байлдаантай улс ярих болов уу. Өөр арга чиглэлээр ажлаа хий. Одоо том том юм ярьж манай Доржханд гишүүн оффшороос мөнгө олж ир эс үгүй бол хулгайгаа сайжруул гээд надад зөвлөгөө өгч байна л даа. Гэхдээ би тийм том том юм яримааргүй байна. Гэхдээ ерөнхийдөө арга барилаа өөрчил, өөрчил. Наад одоо бодлогын хүүг нэмэгдүүлбэл ард иргэдийн амьжиргаа бол улам доош нь орно. Тийм учраас өөр арга чарга ол. Монголбанк, бид Засгийн газар ч гэсэн ялгаагүй. Тэгэхгүй бол энэ боломжит хэмжээндээ тулчихсан шүү гэдгийг дахиж сануулж хэлж байгаа юм. Баярлалаа.

**Ц.Цэрэнпунцаг:** Доржханд гишүүн асуулт асууя.

**Т.Доржханд:** Тодорхой 3 асуулт байна. 2021-2023 онд инфляцын бодлогын зорилт чинь болохлоор 6 +-2 гэсэн ийм зорилт байна. Гэтэл одоо 2021 оны мөнгөний бодлогын тайлан явж байна. Хэд байсан юм. Хүрсэн юм уу. Тэгээд Монголбанкны үндсэн зорилго чинь төгрөгийн тогтвортой байдлыг хангах гээд. Та нар болохоор ханш хамаагүй гээд зугтаагаад байдаг. Тэгээд инфляцаа онилдог. Гэтэл яг үндсэн бодлого чинь болохлоор өсчихсөн байна шүү дээ. Өсчихсөн байгаа биз дээ. Тэгэхээр гол хийх ёстой ажил маань хийгдэхгүй байна. Тэгэхээр хариуцлага, асуудал гарч ирнэ. Дээрээс нь яагаад вэ гэдэг асуудал гарч ирнэ. Энэ дээрээ нэг тайлбараа өгчихмөөр байна.

Дараагийнх нь 2023 оны ханшийн төсөөллөө та нар юу гэж харж байгаа юм бэ? Наад гадаад нөөц чинь бол дээшээ өсөхөд маш хэцүү шүү дээ. Унаад л байгаа. Цэвэр нөөц чинь ямар байгаа билээ. Ирэх жилийн төлбөрүүд юу байгаа билээ гээд л. Тэгээд ийм тохиолдолд та нар энэ эх үүсвэрээ бүрдүүлэх, валютынхаа нөөцийг нэмэгдүүлэх яг ямар бодлого байна. Валютын сангийн хөтөлбөр авна. Эсвэл өөр эх үүсвэр авна гэсэн яригдаж байгаа зүйл байгаа юу. Бодитой л ярья. Тийм ээ.

Гуравт нь энэ банкны реформын асуудал байна. Тэгээд бид нар хийгээд л баахан банкаа реформыг нь хийчихье. Эрүүл болгоё. Тэгээд олон нийтийн болгоё, зөв засаглалтай болгоё гээд л яваад байсан. Гэтэл нөгөө банкны эздүүд чинь ингээд л ар араасаа хэрэгт ороод л яваад байна шүү дээ. Эрдэнэтийн асуудал хулгай болоод л дууссан. Голомт банкны асуудал гараад ирлээ. Гол хөрөнгө оруулагч нь Бодь гэдэг компаниар оофтейк гэрээгээр баахан хулгай хийчихсэн нь ингээд тодорхой болоод л явж байна. Хуулийн байгууллагад татагдах нь тодорхой шүү дээ. Тэгээд явахаар нөгөө нэг Бодь гэдэг компани Голомт гэдэг эзэмшигчдээрээ дамжаад Баясгалан гэдэг эзэмшигчээр дамжаад Голомт гэдэг банк руугаа ороод, тэгээд нөгөө реформ маань дахиад ингээд гацдаг. Тэгээд нэг хүнээс хамааралтай ийм бизнесийн буруу тогтолцоо чинь ингээд банкны секторт яваад л байсан. Манай төв банкныхан бол банкнуудаа хамгаалаад л, хайрлаад л, системийн 5 банк бол хайрлахаас өөр аргагүй гээд л төсвөөс мөнгө гаргаад л угжаад, бүх юмыг нь шийдээд л яваад байсан. Гэтэл уг үндсээрээ энэ чинь болохгүй байсан байна гээд л бид нар реформ хийсэн шүү дээ. Тийм биз. Өнөөдрийг хүртэл Валютын сангаас энэ бүтцийн өөрчлөлтийнхөө хөтөлбөрийг хий6 EQR хий. Хөндлөнгийн энэ банк чинь болохгүй байна шүү гэхэд л тас дараад л нуусаар байгаад л тэгээд л одоо шүдээ зуугаад л яваад байгаа шүү дээ. Хэдэн банкнууд дээр бол. Ингээд л яваад л байгаа, яваад л байгаа. Гэтэл ингээд олон нийтийн болохоосоо өмнө эд нар чинь ойччих гээд байна шүү дээ. Тэгээд эргээд системдээ нөлөө учруулаад эдийн засаг дээрээ маш том хүндрэл учруулах ийм нөхцөл байдал байна уу даа л гэж харагдаад байна. Ялангуяа энэ Бодиороо дамжуулаад. Энэ дээр та нар яг ямар өөрсдийн прогноз байгаа. Тэгээд Монголбанк энэ санхүүгийнхээ секторыг яаж хамгаалах юм бэ? 2023 онд чинь бол ханшийн хувьд, төлбөрийн балансын хувьд, нэмэх нь энэ санхүүгийн секторын тогтвортой байдлын асуудал чинь маш том улаан гэрэл асаад гараад ирлээ шүү дээ. Тийм биз. Энэ дээр та бүгд бодитой хариулт өгмөөр байна. Тэгээд 2023 оны мөнгөний бодлого дахиад л 6 +2 гээд л ороод ирсэн. Дахиад л бүтэхгүй. Бүгдээрээ л мэдэж байгаа шүү дээ. Ийм өндөр төсөвтэй байгаа тохиолдолд ямар ч боломжгүй. Өмнөх нь ч бас тийм л байсан. Тэгээд ийм нэг худлаа тоо оруулж ирдэг... /минут дуусав/

**Ц.Цэрэнпунцаг:** Ажлын хэсгийн 5 номерын микрофон нээе.

**Б.Лхагвасүрэн:** Доржханд гишүүний асуултад хариулъя. Энэ 2021 оноос эхлээд Монголбанк яг энэ инфляцыг зорилт болгодог тэр олон улсын жишгийн энэ арга хэрэгслийг ашиглаж эхэлсэн байгаа. Ялангуяа бүр тодорхой тоо зааж 6, АНУ 2, Европын холбоо 2 ч гэдэг юм уу. Монгол Улсын хувьд бол дөнгөж энэ арга хэрэгслийг ашиглаж байгаа учраас биднээс бас нэг ийм коридортой гэдгээрээ 6 +-2 гэдгээр явж байгаа. 2021 оны хагас жил буюу 7 сарыг хүртэл бол инфляц 2-3 хувийн түвшинд буюу маш нам доор түвшинд байсан. 2021 оны 5 сард Бүгд Найрамдах Хятад Ард Улс 0 ковид гэдэг бодлого хэрэгжүүлээд хил хаагдсан. Ингээд 7 сараас эхлээд ерөнхийдөө инфляц өсөж эхэлсэн. Ялангуяа хүнсний инфляц, хүнсний инфляц дотор бол хамгийн их огцом үүссэн нь тэр нарийн ногоо гэдэг огурцы, помидор ч гэдэг юм уу эндээс эхлээд ингээд инфляц өсөөд, ерөнхийдөө 2021 оны эцэст бол 13 хувьтай инфляц гарсан байгаа. Сар болгоных нь дунджийг нь эхний бараг 7 сар нь 2-3 хувийн инфляцтай байсан. Оны төгсгөл рүү огцом өссөн гэдгээрээ ингээд дунджлаад үзэх юм бол инфляц 7.1 хувийн л инфляц 2021 онд ингэж гарч ирж байгаа юм. Инфляц бол өөрөө нийлүүлэлтийн шинжтэй. Ялангуяа эрэлтийн биш шинжтэй инфляц байсан учраас бидний хувьд бол угаасаа мөнгөний бодлогоо яг үүний дагуу шууд хатууруулахаасаа илүү нийлүүлэлтийн шинжтэй тэр тээвэр логистикийн асуудлын гацаа энэ бүх асуудлыг нь Засгийн газартай хамтран шийдэхээр энэ арга хэмжээнүүдийг авч хэрэгжүүлсэн. Тэгээд 2021 оны 10 сараас эхлээд мөнгөний бодлогоо хатууруулсан. Ялангуяа заавал байлгах нөөцийг нэмсэн. Репо санхүүжилтээ бас өсгөсөн байгаа юм. Хуучин репо санхүүжилт дээр коридорын хүү гэж байхгүй байсан бол нэг хувиар ингээд өсгөөд явсан. Ингээд бодлого маань өөрөө ингээд хатуураад явж байгаа. Тэгэхлээр зорилго тавьчхаад зорилго руугаа явж байгаа. Харин зорилгодоо ямар хугацаанд хүрэх вэ гэдэг л асуудал байгаа. Өнөөдөр АНУ-ын инфляц 7 хувьд хүрчихсэн хэдий ч 2 хувийнхаа зорилгод 2024 онд хүрнэ гэсэн ийм таамаглал, төсөөлөл хийгээд явж байгаа. Бидний хувьд ч гэсэн энэ 6 хувийн зорилгодоо хүрнэ. Гэхдээ энийг 2023 оны эцэст байх уу, 2024 оны эхээр байх уу гэдэг л ийм л тооцоолол хийгдээд л явж байгаа. Ханш, нөөц бүрдүүлэх дээр. Ер нь Монгол банкны хувьд маш төвөгтэй ийм 2 сонголтын өмнө байгаа. Нэг нь бол нөөцөө барих уу, эсвэл ханшаа барих уу гээд. Тэгэхээр бол ханшийг барина гэх юм бол хангалттай хэмжээний нөөцтэй байж нөөцөө ханшаа тогтвортой байлгахын тулд зарцуулна гэсэн үг. Тэгэхээр энэ нь өөрөө бидний сонголт биш гэдгээрээ сонголтоо хийсэн. Тэгээд нөөцөө нэмэгдүүлнэ тэр утгаараа ханшийг чөлөөтэй зах зээлийнх нь эрэлт нийлүүлэлтийн зарчмаар явж байна. Өнөөдрийн хувьд бол оны өмнөхөөс хойш 20 хувь суларчихсан явж байна. Төгрөг. Тэгэхдээ энэ төгрөг бол зөвхөн дэлхийн өнөөдрийн нөхцөл байдлаасаа бас хамааралтай байна. Зөвхөн Монгол Улсын төгрөг суларсан биш дэлхийн бүх л улс орнуудын мөнгөн тэмдэгт долларын эсрэг бол суларчхаад байгаа. Монгол төгрөгөөс ч илүү суларчихсан ийм валютууд байна. Европын холбоо Монгол төгрөгөөс илүү суларчихсан байна. Японы иен Монгол төгрөгөөс илүү суларчихсан байна гэх мэтчилэнгээр. Тэгэхлээр энэ ханш бол өөрөө бас эдийн засгийн тохиргооны арга хэрэгсэл. Тэр утгаараа нөөцөө барихын тулд ханшийг чөлөөтэй ингээд явж байгаа. Тэгэхээр бол 2023 онд бол бас л эдийн засгийнхаа нөхцөл байдлаар ямар байх вэ гэдгээрээ л ханш хөдлөөд явна. Тэгэхдээ бидний хувьд бол экспорт маань илүү сайн гараад, төлбөрийн тэнцэл, ялангуяа худалдааны тэнцэл дээрээ хэрвээ дарамт багатай байх юм бол ханш өөрөө тогтворжих боломжтой л гэж харж байгаа юм.

Дараагийн 3 дахь асуудлын хувьд Банкны реформын Олон Улсын Валютын сангийн өргөтгөсөн санхүүжилтийн хөтөлбөр 2017-2020 оны хооронд хэрэгжээд... /минут дуусав/

**Ц.Цэрэнпунцаг:** 5 номер дээр нэмж цаг өгье. 2 минут өгье.

**Б.Лхагвасүрэн:** Тэгээд энэ Олон Улсын Валютын сангийн хөтөлбөр хэрэгжихэд ямар ч байсан төлбөрийн тэнцэл дээрээ, төсвийн алдагдал дээрээ нэлээн нааштай үр дүн гарсан. Монгол Улсын эдийн засаг өөрөө 5-6 хувийн өсөлттэй болсон гээд 2017 оноос хойш маш сайн ийм хөтөлбөр бол амжилттай хэрэгжсэн гэдэг талаасаа зүйлүүд үр дүн гарсан. Гэсэн хэдий ч гэсэн банкны секторт хийх реформын асуудал бол бас тодорхой хэмжээнд үлдсэн байна гэдгээрээ үлдээд, Монгол банкны зүгээс банкны секторыг шинэчлэх ийм реформын стратегийг өөрсдөө боловсруулж гаргаад Улсын Их Хурлаараа Эдийн засгийн байнгын хороондоо бас хэлэлцүүлээд бас тогтоол гаргуулж ингээд явсан. Энэ хүрээндээ Банкны тухай хуульд нэмэлт, өөрчлөлт оруулсан. Тэр нь банкийг нээлттэй хувьцаат компани болгох. Ялангуяа таны хөндөж байгаа тэр нэг эзэнтэй байх уу, олон нийтийн хараа хяналттай, сайн засаглалтай, ил тод ийм банк болгох уу гэдэг дээр нь бүх л энэ төслүүдийг бичээд Улсын Их Хуралд ороод тэгээд энэ 2021 оны 1 сарын 27-нд Банкны тухай хуульд нэмэлт, өөрчлөлт орж гарсан байгаа. Энэ хүрээндээ энэ шинэчлэл маань хийгдээд явж байна. Бүх арилжааны банкнууд маань Хөрөнгийн биржид бүртгэлтэй болсон байгаа. Ялангуяа энэ системийн гэсэн нөлөө бүхий гэдэг 5 банкийг нээлттэй хувьцаат компани болгох энэ ажил маань эхлээд Төрийн банк бол 5 хувийнхаа хувьцааг зарсан, дараа нь Голомт банк бол 10 хувийнхаа хувьцааг олон нийтэд зарчхаад байж байна. Өнөөдөр Хаан банк Санхүүгийн зохицуулах хорооноос зөвшөөрөл авсан. Энэ ондоо юм уу эсвэл ирэх оны эхээр энэ IPO нь хийгдээд дуусах байх. Ирэх оны 6 сар хүртэл IPO-ийн хугацааг сунгаж боломж олгосон учраас Хас банк, Худалдаа Хөгжлийн банк бол ирэх оны 6 сардаа амжаад хийгдчих байх. Тэгэхээр энэ асуудлууд шийдэгдээд явна. Яах вэ банкны эзэдтэй холбоотой өнөөдрийн үүсэж байгаа асуудал бол банкны өөрийнх нь санхүүгийн юунд бол нөлөө.../минут дуусав/

**Ц.Цэрэнпунцаг:** Ажлын хэсгээр Их хурлын 91-дүгээр тогтоолын хэрэгжилтийн тайланг дараа нь сонсоно. Тэр дээр энэ тал дээрээ яг үргэлжлүүлээд хариулж өгөөрэй. Доржханд гишүүнд. Ингээд Чинзориг гишүүн асуултаа асууя.

**С.Чинзориг:** Хэд хэдэн зүйл асууя. Хуулиараа Монголбанкны үндсэн үүрэг ганцхан л үүрэг байгаа юм л даа. Монгол төгрөгийн ханшийг тогтвортой байлгах гээд. Энэ үүрэг хэрхэн биелж байна вэ. Сүүлийн жилүүдэд төгрөгийн ханш чинь маш их огцом суларлаа. Энийг чинь дагаад иргэдийн худалдан авах чадвар бас бууж байгаа. Иргэдийн амьжиргааны түвшин буурч байгаа асуудлууд байна. Одоо ер нь бол ажилгүйдлийн түвшин нэмэгдэж байна. Орлогогүй байгаа, цалин нь хүрэхгүй байгаа иргэдийн тоо өдрөөс өдөрт нэмэгдээд байна шүү дээ. Тэгээд бид нар яг одоо ямар арга хэмжээ авах юм бэ? Лхагвасүрэн Ерөнхийлөгч өө. Ер нь Монгол төгрөгийн ханш чангарах нөхцөл ойрын ирээдүйд харагдаж байна уу, үгүй юу. Та бүхэн юу гэж тооцож байгаа юм. Яг ямар бодитой шийдвэр авахаар бодож байна. Сая тэр Ганбаатар сайд яриад байгааг харахад бол нэг нь битгий чангал гээд л. Ганбаатар сайдын зөв ч юм шиг. Нөгөө талдаа бас энэ ханш, валютын ханшаа тогтворжуулах гээд бодлогын хүүг нэмэх нь зүйтэй ч юм шиг. Тэгээд хэн дунд нь хохирч байна вэ гэхээр бодлогын хувь нэмэх тусмаа л зээлийн олдоц буурна. Иргэд л бүсээ чангална шүү дээ. Тэгэхээр энэ иргэдийн чангалсан бүсийг жаахан суллах боломж харагдаж байна уу, үгүй юу. Гэрэл гэгээ байна уу, үгүй юу.

2 дахь асуудал нь зээлийн хүрэлцээ нэмэгдэх төлөв байна уу. Одоо ер нь өмнөх онуудтай харьцуулахад 2022 оныг өнөөдрийн байдлаар харьцуулахад бизнесийн зээлийн хүрэлцээ ямар хэмжээтэй байгаа юм. Хэрэглээний зээлийн хүрэлцээ ямар хэмжээтэй байна вэ. Ер нь зээл олдохоо байлаа л гэдэг асуудал байгаа юм. Монгол банкны үнэт цаасны хэмжээ ямар хэмжээнд байна вэ? Хавар ярьж байхад 4 орчим байгаа л гэж ярьж байсан. Энэ нэмэгдсэн үү, үгүй юу. Би бол хардахдаа нөгөө арилжааны банкнууд Монгол банкны үнэт цаас худалдаж аваад зээлийнхээ гаргалтыг л бууруулчихлаа гэж бодох гээд байгаа юм. Манай эдийн засгийн хөгжлийн сайд валютын нөөц жаахан нэмэгдэж байна л гээд байгаа. Одоо валютын нөөц чинь хэд болчхоод байгаа юм. 2 хүрсэн үү. 3 хүрсэн үү. Ямар түвшинд хүрчхээд байгаа юм. Их Хурал өмнө нь баталсан би ч ярьж л байсан өмнө нь зарим бүтээгдэхүүний нөөц бүрдүүлнэ, үнийг нь тогтворжуулна гээд хууль баталсан. Гурилын үйлдвэрүүдээ тодорхой хэмжээгээр бас урт хугацааны хүү багатай, санхүүжилт олгоно гээд хууль баталсан. Энэ хууль намар ярихад хэрэгжээгүй гэж байсан. Энэ хууль хэрэгжиж байгаа юу, үгүй юу. Одоо энэ гурилын үйлдвэрүүд нь урт хугацаатай, хүү багатай зээлийг олгох арга хэмжээ эхэлж байна уу, үгүй юу. Иргэдийн хамгийн гол асуудал чинь амьжиргааны түвшний доройтол болчхоод байна шүү дээ. Өргөн хэрэглээний бараа бүтээгдэхүүний үнийн өсөлт болчхоод байна шүү дээ. Энэ дээр энэ зээл олдож байгаа юм уу. Гурилын үнэ жаахан тогтворжих боломж нь бас хэр бүрдэж байгаа юм бэ гэж.

Би сая өнөөдөр фэйс дээрээс харлаа. Мэдээлэл яваад байх юм. Маргаашийн хурлаар орох гэж та бүхэн тооцоо судалгаа хийж байгаа юм уу. Санал солилцсон юм уу, үгүй юу. Тийм боломж нь байгаа юм уу? Ипотекийн зээлийн урьдчилгаа болоод зээлийн хүүг бууруулах асуудал ярих гэж байгаа л гээд байгаа юм. Тэр үнэн бодитой мэдээлэл байна уу, үгүй юу. Хэрвээ үнэхээр үнэн бодитой мэдээлэл бол одоо энэ ипотекийн зээлийн урьдчилгаа болоод хүүг бууруулах боломж байгаа юм уу. Би жаахан зовлонтой байх л гэж ойлгоод байх юм. Гэтэл яг Засгийн газар дээр ипотекийн зээлийн урьдчилгааг болоод хүүг нь бууруулах гэж байгаа асуудал ярьж байгаа л гээд байх юм. Одоогийнхоо байгаа ипотекийнхээ зээлийг яаж олгох вэ. Өргөдөл асар их ирчихсэн байгаа. Энийгээ яаж олгох вэ гэдэг асуудал тулгамдсан асуудал болчхоод байгаа байх. Дээр нь нэмээд ахиад иргэдэд хий хүлээлт үүсгээд урьдчилгааг нь бууруулна. Хүүг нь бууруулна гэх тийм боломж байгаа юм уу. Энэ бодитой юм уу. Бодитой бус юм уу. Та бүхэн юу гэж үзэж байгаа вэ.

**Ц.Цэрэнпунцаг:** Ажлын хэсэг хариулах уу? Ажлын хэсгийн 5 номер микрофоныг нээе.

**Б.Лхагвасүрэн:** Чинзориг гишүүний асуултад хариулъя. Өнөөдрийн энэ нэг дэлхий нийтийг хамраад байгаа нөхцөл байдал маань өөрөө бүхий л зөвхөн Монгол банк гэхгүйгээр бүхий л төв банкнуудын хувьд бол маш их сорилттой, их төвөгтэй, үйл ажиллагаанд нь ийм төвөгтэй байдалтай л байна л даа. Бүх л улсуудын хувьд инфляцын зорилтот түвшнээсээ давсан. Түрүүн жишээ яригдаж байгаа тэр АНУ-д зорилтын түвшин 2 байхад өнөөдөр 7-8 хувийн хооронд инфляцын түвшин хүрчхээд байж байгаа. Бүр Европын холбоонд бол бүр 2 оронтой тоо буюу 10 хувь, 11 хувьд хүрчихсэн. Тэгэхлээр энэ маань өөрөө яг бүх дэлхий даяараа хүнсний бараа ялангуяа эрчим хүчний үнэ, тэгээд тээвэр логистикийн зардал, нефть, шатахуун, тослох материалын үнэ өсчихсөн ийм суурь шалтгаанаас болоод өсчхөөд яваад байгаа юм. Тэгэхээр яг ийм үед бол бүх л төв банкнууд бодлогын хүүгээ өсгөөд л, мөнгөний бодлогоо хатууруулаад л явж байгаатай адилхан Монгол банк ч гэсэн яг энэ адилхан л ийм арга хэмжээ аваад явж байгаа. Бидний хувьд инфляцынхаа түвшин 13.8, манай бодлогын хүү 12, репо хувь нь 14 гэж бодох юм бол ерөнхийдөө бодит хүүтэй болчихсон учраас цаашаа бодлогын хүүг бас өсгөх шаардлага юу байна гэдэг дээрээ ярилцаад л явж байгаа юм. Тэгэхээр энэнээс цаашаа бүр их өсөөд хатуураад явахгүй байх гэсэн ийм бодол байна. Тэр утгаараа хэрвээ инфляц өөрөө хяналтад ороод ингээд буураад ингээд явах юм эргээд Төв банкны зүгээс бодлогын хүүгээ бууруулаад мөнгөний бодлогоо зөөлрүүлээд явах орон зай бол бий болно.

2 дахь асуудалтай бас холбоод саяын 1 дэх асуудалтай холбоотой зүйл нь гэвэл ерөнхийдөө Төв банк бодлогын хүүгээ өсгөж байгаа учраас өөрийн бас нөгөө гараараа зээл олгоод ингээд эдийн засаг руу мөнгө гаргаад байх орон зай байхгүй учраас аль болохоор Төв банкны эх үүсвэрийг биш олон улсын байгууллагуудын санхүүгийн байгууллагуудын эх үүсвэрүүдийг оруулахаар 2023 онд нэвтрүүлэхээр олон улсын байгууллагуудтай ярьж байна. Европын сэргээн босголт хөгжлийн банк, Олон Улсын Санхүүгийн корпорац. Тэгэхээр уул уурхайн бус жижиг, дунд үйлдвэрийг дэмжсэн экспортын чиглэлтэй бас мөн ногоон, хүнсний аюулгүй байдлыг хамгаалах чиглэлтэй жижиг, дунд үйлдвэр олгох зээлийг дамжуулан банкаар дамжуулан олгох эх үүсвэрүүдийг яриад явж байгаа. Тэгэхээр ийм тодорхой хэмжээний 150 саяас бараг 200-аад сая долларын хэмжээний эх үүсвэрүүдийг авчирч оруулах боломж байна гэж олон улсын байгууллагууд хэлж байгаа. Өнөөдөр бол энэ оны төгсгөл рүү ч гэсэн Хас, Хаан банкнуудаар дамжуулаад мөн Европын сэргээн босголт хөгжлийн банк бас 100-аад сая долларын эх үүсвэрийг авчраад төв банктай swop хийгээд энэ зээлүүдийг олгох энэ эх үүсвэрүүд ороод ирчихсэн явж байгаа. Тэгэхлээр яг тэр саяын тэр илүү их ногоон хүнсний аюулгүй байдалтай холбоотой зээлүүд энэ хэмжээгээр гараад явах ёстой. Боломжтой болж байгаа юм. Зээл бол ерөнхийдөө оны эхнээс хойш 11 хувийн өсөлттэй байгаа. Энэ бол тодорхой хэмжээний хангалттай зээл бол банкнаас гараад явж байгаа. Зээлийн доторх харах юм бизнесийн зээл нь 45, 46 хувьтай. 50 гаруй хувь нь хэрэглээний зээл байх жишээтэй. Ипотек ороод ингээд хэрэглээний зээл байх жишээтэй. Өнөөдөр Монгол Улсын валютын нөөц 2.6 тэрбум долларын хэмжээнд байна. Энэ нь ерөнхийдөө өнгөрсөн 6 сараас хойш энэ хэмжээнд ийм тогтвортой байгаа. Зарим үед хэдийгээр дээшилж байгаа ч гэсэн бас тодорхой зарцуулалтууд гарч байгаа. Саяхан Монгол Улсын Засгийн газар Чингис бондын үлдэгдэл 137 сая долларыг төлсөн. Энэ төлбөр бол мэдээж бас л энэ валютын нөөцөөсөө гараад явж байгаа учраас зарим үед 2.8, 2.9 тэрбум долларт хүрдэг ч гэсэн энэ төлбөрүүд хийгдэж байгаа төлбөрүүдээс бас багасаад явж байгаа. Тэгэхээр энэ энүүгээрээ ингээд.../минут дуусав/

**Ц.Цэрэнпунцаг:** Дахиад 3 минут өгье.

**Б.Лхагвасүрэн:** Чинзориг гишүүний асуултад нэмээд тодруулахад бол хавар газар тариалангийн үйлдвэрлэл арилжааны банкаар дамжаад бас хөнгөлөлттэй хүүтэй зээл олгогдсон. Бас хүнсний ногоо тариалж байгаа иргэдэд бас ийм хэмжээний зээл олгогдсон. Гурилын үйлдвэрүүдэд ч гэсэн бас тодорхой хэмжээний зээлүүд олгогдоод явж байгаа. Гэхдээ гурилын үйлдвэрүүд сая 10 сард үнээ нэмсэн. Ялангуяа инфляц бол 13.5 хүрээд доошоо бууж байсан бол яг саяын 14.5 болж нэмэгдэхэд гурилын үнэ өссөн, суурь үнэ өссөн, гурилын үнэ өссөнтэй холбогдуулаад гурилан бүтээгдэхүүнүүд талх, нарийн боовнуудын үнэ өсөөд инфляц маань өөрөө ингээд 14.5 хувь руу болж өссөн. Эргээд ингээд үнэ тогтворжиж байгаа гэдэг утгаараа энэ 11 сард 13.8 болж байгаа юм. Яг үнэ өсөх шалтгаан юу байсан бэ гэдгийг нь Төв банкны зүгээс сайн ойлгоогүй. Яагаад гэвэл өнгөрсөн онд хурааж авсан, өнгөрсөн онд хурааж авсан үр тариагаараа энэ гурилаа үйлдвэрлээд, энэ жилийн хурааж авсан үр тариагаа аваагүй байхдаа үнээ өсгөсөн байгаа. Тэгэхээр энэ утгаараа ингээд харах юм бол энэ жилийн үр тарианыхаа үнэтэй нийцүүлж л өсгөсөн гэж Төв банкны зүгээс харж байгаа. Тэр утгаараа гурилын үнэ цаашаа өсөхгүй байх болов уу л гэж харж байгаа. Монголбанкны зүгээс мэдээж арилжааны банкнуудтай уулзаад Хүнс, хөдөө аж ахуй хөнгөн үйлдвэрийн яамтай уулзаад ерөнхийдөө улсын төсөв дээр суучихсан байгаа хүүгийн хөнгөлөлт буюу татаасыг ашиглаад хөнгөлөлттэй хүүтэй зээл олгох ийм уулзалтуудыг хийж байгаа. Удахгүй шийдэл нь гарах байх гэж харж байгаа. Бас түрүүчийн асуусан Засгийн газрын тавьж байгаа энэ саналын хүрээнд ялангуяа орон нутагт олгож байгаа ипотекийн зээлийг 30 хувийн урьдчилгаа төлбөрийг аймгийн төвд 20 хувь, сумын төвд 15 хувь болгох ийм боломжтой гаргалгаа гэдэг юм уу шийдлийг олсон. Энэ шийдэл нь болохоор Зээлийн батлан даалтын сангаас батлан даалт, зээлийн баталгаа гаргах маягаар урьдчилгаа төлбөрийг 20 хувь, 15 хувь руу гаргах боломжтой гэж Зээлийн батлан даалтын сан ч өөрөө илэрхийлсэн. Арилжааны банкнууд энэ дээр ингэж ажиллах гэж байгаа. Тэгэхээр энэ оны төгсгөлд амжихгүй бол ирэх оны эхнээс эхлээд ялангуяа орон нутагт байгаа ипотекийн зээлийн урьдчилгаа төлбөр бол ингэж буурч явахаар боломж нь бүрдсэн. Хүүг бол 6 хувийн хүү хэвээрээ байгаа. Тэгэхдээ ирэх оны төсөв дотор бол орон нутагт олгож байгаа 6 хувийн хүүг 3 хувь болгохоор бас хүүгийн хөнгөлөлтийг улсын төсөвт суулгасан гэж Сангийн яамнаас манайд мэдээлсэн байгаа. Тэр утгаараа 3 жилийн хугацаанд эхний 3 жилд 6 хувийн хүүг 3 хувь болгох ийм боломж нь байна гэж бас ярилцсан байгаа.

Манай үнэт цаасны хэмжээ 4.3 их наядын хэмжээнд байгаа. Хэвээрээ байгаа. Ерөнхийдөө зээл бас бага гарч байгаа гэдгээрээ үнэт цаасан дээр нэлээн байршиж байгаа. Тэгээд бас зээл../минут дуусав/

**Ц.Цэрэнпунцаг:** Гишүүд асуулт асууж, үг хэлж дууслаа. Ингээд Монголбанкны 2021 оны жилийн тайланг хэлэлцэж дууслаа.

**Дараагийн асуудалдаа оръё. иш Хэлэлцэх асуудал 7. “Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын 91 дүгээр тогтоолын хэрэгжилтийн тайланг хэлэлцэж эхэлье.**

 Тайлангийн танилцуулгыг Монголбанкны Ерөнхийлөгч Б.Лхагвасүрэн хийнэ. Лхагвасүрэн ерөнхийлөгч микрофоныг нээе.

**Б.Лхагвасүрэн:** Би танилцуулгаа бас товчилчихъё. Түрүүн бас хэлэхдээ энэ 2022 оны хэсгийг нь бас нэлээн дурдчихсан. 2022 оны эхнээс эхлээд олон улсын хурцадмал байдал болон 0 ковид бодлоготой холбоотойгоор дэлхий дахинд тодорхой бус байдал бас эрс нэмэгдсэн байгаа. Ялангуяа 2022 оны төрийн мөнгөний бодлогын үндсэн чиглэлийн төслийг бэлдээд Улсын Их Хурлаар хэлэлцүүлж байх үе буюу 2021 оны 10 сард өнөөдрийн энэ олон улсын хурцадмал нөхцөл байдлын тухай ерөнхийдөө ямар нэг тийм төсөөлөл, таамаг байгаагүй.

2022 оны 2 дугаар сараас эхлээд Орос, Украйны энэ хурцадмал нөхцөл байдлаас эхлээд ерөнхийдөө нэлээн төвөгтэй байдал үүссэн. Энэ нь ямар шалтгаантай Монголын хувьд нэлээн бас нэлээн илүү төвөгтэй байдлыг үүсгэж байгаа нь бол Монгол Улсын экспортын 95 хувийг уул уурхайн экспорт эзэлдэг. Уул уурхайн экспорт маань ерөнхийдөө нэг зах зээл рүү гарч байгаа. Өмнөд хөрш рүү. Манай импортын хүнстэй холбоотой, түүхий эдтэй холбоотой бас нэлээн тийм үйлдвэрийн түүхий орц материалууд маань бас өмнөд хөршөөс 30 хувиас хамааралтай байдаг. ОХУ-д манай хүнс болон шатахууны импортын 30 хувь бас ингээд нийт импортын 30 хувь нь ОХУ-аас ирдэг. Ялангуяа дизель түлш, шатахуун, тослох материал бүгд 100 хувь Оросын холбооноос ирж байгаа нь өнөөдрийн энэ хурцадмал нөхцөл байдал нь өөрөө бидний хувьд экспортын орлого тасалдах, ялангуяа нефтийн үнэ өсөх, тэгээд дээр нь тээвэр логистик дээрээ бас нэлээн томоохон саатал үүссэн, барааны нийлүүлэлт тасалдах, тээврийн зардал өсөх, тээврийн хугацаа нь удаашрах дээр нь нэмээд эрчим хүч энергийн үнэ өсөж байгаа ийм ийм дарамтууд бол ирсэн байгаа. Өөр нэг зүйл нь гэвэл бас энэ олон улсын хурцадмал нөхцөл байдлаас шалтгаалаад төлбөр тооцоон дээр нэлээн асуудал үүссэн. Ялангуяа олон улс төлбөр тооцоо дээрээ олон улс өөр өөрийнхөө хэмжээнд хориг арга хэмжээнүүдийг тавьсан байгаа. АНУ өөрийн хэмжээнд ОХУ-тай холбоотой хориг арга хэмжээ авч байна. Европын холбоо, Япон, Солонгос ч гэдэг юм уу бусад улсууд өөр өөрийнхөө хэмжээнд хориг арга хэмжээ тавьсан нь бидний хувьд төлбөр тооцоогоо явуулахад маш их хүндрэл учруулсан байгаа. Ингээд нефтийн бүтээгдэхүүний үнийн төлбөр тооцоог яаж дамжуулах вэ, ямар санхүүгийн хэрэгсэл банкаар дамжуулж явуулах вэ гэдэг дээр нэлээн асуудал үүсэж байсан ч гэсэн тодорхой хэлэлцээ хийсэн, тодорхой асуудлуудыг хөндөж тавьсны үр дүнд төлбөр тооцоо өнөөдөр ямар ч байсан саадгүй явж байгаа. Түрүүчээсээ бас АНУ-ын банканд манай Монголын банкнууд бас харилцах данс нээж төлбөр тооцоогоо чөлөөтэй явуулахаар ийм зүйлүүд хийгдээд явж байгаа. Энэ бүгд нь өөрөө манай төлбөрийн тэнцлийг нэлээн алдагдалтай болгосон. Ялангуяа 6 сард Монголын төлбөрийн тэнцэл бол 1.6 тэрбум долларын алдагдалтай байсан. Үүнээс хойш байдал нэлээн тогтворжсон. Экспортын орлого ч гэсэн нэмэгдэж эхэлсэн байгаа. Үүний үр нөлөөгөөр өнөөдөр 10 сарын эцсийн байдлаар төлбөрийн тэнцэл маань 1.3 тэрбум доллар болж буураад байна. Тэгэхээр энэ маань өөрөө нэлээн тийм нааштай үр нөлөө үзүүлж эхлээд байгаа. Энэ жилийн хувьд ялангуяа шатахууны нийлүүлэлт хангамжийг тогтвортой байлгах, валютын нөөцийг нэмэгдүүлэх тэргүүн зэргийн ач холбогдолтой байгаа тул ялангуяа эдгээр салбарууд дээр мэдээж бас санхүүжилтийг үргэлжлүүлэн олгоод явж байна. Ялангуяа 2022 онд нефть импортлогч компаниудад 692.9 тэрбум төгрөгийн ноолуурын салбарт 106 тэрбум төгрөгийн репо санхүүжилтийг тус тус болгосон. Үүний үр дүнд бол мэдээж шатахуун импортлогч компаниудын хувьд 30-45 хоногийн нөөцийг хөрсөн дээрээ байлгаж хадгалж чадаж байгаа. Мөн ялангуяа тэр ноолууртай холбоотойгоор Монгол улс хуучин 10000 тонн түүхий ноолуур хурааж аваад зөвхөн 1000 тонныг л өрөө боловсруулж экспортод гаргаж чадаж байсан бол энэ жил 2022 онд 3000 тонныг нь өөрөө боловсруулаад экспортолж, экспортын орлого олж ирсэн ийм байдалтай байгаа.

Тэгээд би бас түрүүн өөрийнхөө бас танилцуулга дотор хэлсэн байгаа. Энэ 2022 онд Монгол Улсын эдийн засаг 3 дугаар улирлын байдлаар 3.7 хувь хүрч өссөн байна. Энэ өсөлт энэ хандлага маань хэвээрээ үргэлжлэх юм бол оны төгсгөл рүү 3.9-4 хувийн өсөлттэй гарах ийм хүлээлттэй байгаа. Тэгэхээр 2020 онд Монгол Улсын эдийн засаг 5 хувиар буурч, агшиж байсан. 2021 онд 1.4 хувь болж жоохон сэргэлттэй байсан юм бол өнөөдөр 2022 онд ялангуяа тэр уул уурхай, тээвэр, барилгаас бусад бүх салбарт өсөлт ажиглагдсан төдийгүй цар тахлын өмнөх түвшнээсээ давсан өсөлттэй байгаа. Тэгэхээр ковидынхоо хүндрэлийг ямар ч байсан энэ 3 салбараас бусад салбаруудад ялангуяа худалдаа үйлчилгээ, боловсруулах салбар, хөдөө аж ахуйн салбаруудад ковидын өмнөх түвшнээсээ өндөр өсөж гарсан ийм үр дүнтэй байна.

**Ц.Цэрэнпунцаг:** Ажлын хэсэг хуучнаар байгаа. Ажлын хэсэг түрүүн танилцуулчихсан. Ингээд танилцуулгатай холбогдуулан асуулт асууж, үг хэлэх Улсын Их Хурлын гишүүд нэр нэрээ өгнө үү. Доржханд, Чинзориг гишүүнээр тасалъя. Доржханд гишүүн асуултаа асууна уу.

**Т.Доржханд:** Баярлалаа. Тэгэхээр түрүүчийнхээ асуултыг гүйцээж авмаар байна. Монголбанкныхаа одоо санхүүгийн секторын тогтвортой байдал гэдэг чинь асуудал болж байна шүү дээ. Тэгээд өнөөдөр үүсээд байгаа нүүрсний хулгайтай холбоотойгоор Монголын системийн банкны нэг гол хувьцаа эзэмшигчийнх нь асуудал ч сөхөгдлөө. Тэгээд энэ чинь өөрөө санхүүгийн систем дээрээ банкны салбар дээр ямар нөлөө үзүүлэхээр байна вэ. Тэр дээр нэг тодорхой хариулт өгөөдхөөч. Тэгээд банкны секторын реформыг чинь ажлын хэсэгт нь би ороод ингээд өөрөө явсан хүн. Гэтэл зөрүүлээд л ямар ч мэдээлэлгүй хүнд ярьж байгаа юм шиг л яриад байх юм. Энд хэдэн гишүүн байгаа билээ. Тэгээд хэнд зориулж яриад байгаа юм. Тэгээд нэг ийм юмаа больчхооч ээ. Маш тодорхой асуулт асуугаад байна шүү дээ. Банкны реформ чинь яах гээд байгаа юм бэ. Одоо тэр Төрийн банкны хувьцаанууд чинь унасан сурагтай байна. Цаашаа одоо Голомт банкных чинь явж байгаад гацчихав уу? Яачхав. Нэг ийм байдалтай. Тэгээд цаашаагаа ар араас нь явж байгаа банкнууд чинь яах билээ. Реформоо цаашаа явуулъя гэхээр энэ хулгайч нь орчхоод байна шүү дээ. Тэгээд ингээд асуудал үүслээ гэхээр Монголбанк нь системийн банкаа аврахгүй бол болохгүй гээд л ингээд хамгаалалтын арга хэрэгсэл шиг явсаар байгаад л үр дүнд нь надад банкны салбар чинь эрүүл биш, бүтцийн өөрчлөлт нь хийгдээгүй. Засаглал нь муу 30 жил ингэж явсан юмаа дахиад үргэлжлүүлчих гээд байгаа юм биш биз дээ. Энэ дээр нэг тодорхой хариулт өг өө. Зүгээр нэг ийм анхан шатны мэдлэгтэй хүнтэй ярьж байгаа юм шиг битгий хандаад бай. Яг мэргэжлийн түвшинд бодитой мэдээлэл өгчих.

Хоёрдугаарт би маш тодорхой асуулт асуусан шүү дээ. Ирэх жил маш хүнд гээд. Тэгээд та нар нөхцөл байдлаа яаж хараад байгаа юм бэ. Валютын сангийн хөтөлбөр авах юм уу, авахгүй юм уу гэхээр өөдөөс валютын сангийн хөтөлбөр яриад байна. Би өөрөө Валютын санд ажиллаж байсан хүн чинь өөрөө ямар хөтөлбөр, өөрөө тэрийг чинь бүгдийг нь мэдэж байгаа шүү дээ. Тэгэхэд ингээд л нэг гөлөг төөрүүлж байгаа юм шиг л ийм ерөнхий юм л яриад яваад байх юм. Тодорхой асуулт асуугаад байна шүү дээ. Ирэх жил чинь хүнд байх ийм нөхцөл байна. Эсвэл та нар асуудал байхгүй. Ирэх жил ингээд бид нар валютын ямар нэгэн нөөцийн хүндрэл байхгүй, бүх юм эерэг сайхан тэгээд ямар ч хөтөлбөр эд нар хэрэггүй, мөнгө төгрөг хэрэггүй экспортоо ингээд нэмээд л явчихна. Амар сайхандаа жаргачих нь л гэдэг ийм байдалтай байгаад байгаа юм уу? Үгүй ээ. Тэгээд бодит байдал дээр сая төсөв хэлэлцэж байхад бүгдээрээ л хараа биз. Та нар бас гонгиноод л яваад байсан биз дээ. Ийм болчихлоо гээд л. Бодит байдал дээр ямар ч мөнгөний бодлогын орон зай байхгүй гээд. Ямар ч орон зай байхгүй. Тэгээд л ганц байгаа арга хэрэгсэл нь яалт ч байхгүй бодлогын хүүгээ чангалах юм л өөр арга байхгүй нь үнэн шүү дээ. Гэтэл юун бас ипотекийн хүүг бас хөнгөлөх талаар ажиллаж байгаа энэ тэр гээд бас юу яриад байна. Тэгээд энэ улс төрийн популизмтай та нар ороогдоод тэрнийх нь нэг хэсэг болоод явахаа л боль гээд байгаа шүү дээ. Мэргэжлийн бай.

Тэгээд хоёрдугаарт нь ипотекийнхээ юмнуудыг бүгдийг нь Засгийн газарт яаралтай өг гээд. Өгчихсөн өгөх шийдвэр гарсан. Тийм болохоор бидэнд хамаагүй ээ гээд хаачхаж чадахгүй байгаа юм уу. Тэгээд Засгийн газар руу шийд л дээ энийгээ. Тэгэхгүй бол Дэлхийн төв банкнууд чинь ямар байдаг юм. Мөнгөний бодлогоо явуулдаг байхад Та нар чинь ингээд нэг сангийн бодлого явуулдаг юм шиг. Эсвэл нэг арилжааны банк шиг ийм үйл ажиллагаа явуулаад нэр хүн чинь унаад байна шүү дээ. Бүх макро эдийн засагчдын хувьд нэр хүнд чинь уначхаад байна шүү дээ. Тэгээд олон улсын түвшинд ч гэсэн нэр хүнд чинь уначхаад байна шүү дээ. Гэтэл дэлхийн төв банкнууд чинь бүгдээрээ хатуу зогсоод байна. Яг онол дээрээ зогсоод байна. Зарчим дээрээ, бодлого дээрээ зогсоод байна. Гэтэл та нар болохоор бас ингээд л нэг ийм популист амлалтуудын нэг хэсэг болоод л ингээд л өөрийнхөө институтүүдийг ингээд шаварт хутгаад байх юм. Тэгээд өнөөдөр өөрсдийнхөө л арьсыг хамгаалсан ийм ийм нэг үхээнц байдлаа хэзээ болих юм бэ л гээд байгаа шүү дээ.

Тэгээд тийм болохоор энэ дээр тодорхой тайлбар өгөөдөх дөө.

**Ц.Цэрэнпунцаг:** Ажлын хэсэг 5 номерын микрофоныг нээе.

**Б.Лхагвасүрэн:** Доржханд гишүүний асуултад гүйцээж хариулъя. Түрүүн асуултад хариулаад таны 4 асуултад 2-ыг нь хариулаад явж байтал ингээд минут хүрээд дуусчихсан учраас яг гүйцээгээд тодорхой хариулчихъя. Тэгэхээр банкны реформ мэдээж үргэлжлээд явна. Энэ реформ хийх асуудлыг угаасаа Банкны тухай хуульд хугацаа заагаад хийчихсэн. Хуулиар бүр зохицуулалт албаар хүчээр хийхээр орчихсон байгаа. Тэгэхлээр энэ 5 банк маань нээлттэй хувьцаат компани болох нь ойлгомжтой. Яг энэ реформ үргэлжилнэ. Илүү цаашаа үргэлжлэх реформ юу байна гэхээр нэг хувьцаа эзэмшигчийн дээд хязгаар гэж байгаа. Тэгэхээр 20 хувь. Тэгэхээр одоо 100 хувийг эзэмшдэг бүр 50-аас илүү 70, 80 хувийг эзэмшдэг ийм хувьцаа эзэмшигч хуулиараа байхгүйгээр ийм хуулийн зохицуулалт орчихсон учраас энийгээ үргэлжлээд явна. Голомт банктай холбоотой таны асууж байгаа асуултад хариулахад банкны хувьцаа эзэмшигч нийт банкны актив хөрөнгийн 10 хувь дээр нь л эзний өмч байгаа. 10 хувь дээр нь. Одоо ингээд банк маань өөрөө нээлттэй хувьцаат компани болсон учраас 10 хувь олон нийтэд зарчихсан учраас 10 хувийн тэр хувьцаа эзэмшигчдийн хяналт орж ирнэ. Төлөөлөл орж ирнэ. Саналын эрхүүд гээд олон эрхүүд угаасаа энэ 10 хувиар орж ирэх учраас энэ банкны удирдлага бол энэнтэй нийцээд ажиллаад эхэлнэ. Арилжааны банкны угаасаа этгээд харилцах хадгаламж дээр нь мөнгөө хадгалуулчихсан хөрөнгө, тэр нь өөрөө актив данс дээрээ хөрөнгө оруулалт юм уу зээл болоод гарчихсан энэ хэвийн үйл ажиллагаа мэдээж хэвийн үргэлжлээд л явна. Тэгэхлээр энэ дээр мэдээж нэр хүндийн асуудал байна. Харин өнөөдрийн реформын маань үр дүнгээр ингээд Хөрөнгийн бирж дээр хувьцааны үнэ ханш маань өөрөө зах зээлийн эрэлт нийлүүлэлт буюу нөлөөг харуулж байгаа гэдэг утгаараа мэдээж түрүүчийн дохионууд нь ороод явж байгаа. Тэгээд Монгол банкны зүгээс энэ өөрөө ингээд тогтвортой байх боломжтой болов уу л гэж харж байгаа. Тэгэхлээр энэ дээрээ дагаад дараагийн банкнуудын асуудал ч гэсэн ингээд нээлттэй хувьцаат компани болоод ингээд үргэлжлээд реформ дээр ямар нэгэн өөрчлөлт гарахгүй. Төв банкны зүгээс ч гэсэн олон улсын тэр баазын хорооны дагуу хяналт шалгалтаа хийгээд тэр зарчмын дагуу зохистой харьцааныхаа үзүүлэлтийг тооцоод явж байгаа учраас энд хяналтаа тавиад л явах болно.

2023 оны хувьд бол маш төвөгтэй жил байгаа. Ялангуяа 2023, 2024 он бол Монгол Улсын хувьд хамгийн том том төлбөрүүд гарах жил. Ялангуяа энэ 2023 онд Засгийн газрын Гэрэгээ бонд 500 сая доллар. Хөгжлийн банкны евро бондын 500 сая доллар. Самуурай бондын гээд 250-300 сая долларын хэмжээтэй ийм төлбөрүүд яг хийгдэх хуваарьтай. Тэгэхлээр 1.3 тэрбум доллар яг 2023 онд төлөгдөнө. Энэ бол яг улсын гэдгээс гарч байгаа төлбөр. Хувийн секторуудын бас мэдээж тодорхой төлбөрүүд байгаа. Уул уурхайн компаниуд болон энэ үйлчилгээний салбаруудын төлбөрүүд байдаг. Тэгээд тухайн хувийн салбар нь өөрөө энэ өр төлбөрөө яаж төлөх, бүтцийн өөрчлөлт хийх вэ гэдэг асуудал өөрсдөө шийдээд явах байх. Тэр утгаараа 1.3 тэрбум доллар бол маш том ачаа. Тэгэхээр Засгийн газрын хувьд энийгээ шинэ хөрөнгө босгож төлөх үү, бүтцийн өөрчлөлт хийж явах уу гэдэг дээрээ өөрсдөө шийдлээ л гараад явах болов уу. Мэдээж энийг шийдэж чадахгүй бол тэгээд л Монгол Улсын валютын нөөц дээр ийм хэмжээний дарамт байгаа л гэж харж байгаа юм.

**Ц.Цэрэнпунцаг:** Доржханд гишүүн тодруулж асууя.

**Т.Доржханд:** Харин тийм болохоор Монголбанкны байр суурийг асуугаад байна шүү дээ. Засгийн газар шийднэ ээ л гээд Засгийн газар руу шидчихээд байна шүү дээ. Наад гол дарамт чинь валютын нөөц дээр чинь байна. Цаашаа. Хятадын Softline байна. Тэгээд тэр нь сонгох уу, үгүй юу гэдэг нь бас шийдэгдээгүй байгаа. Үгүй ээ, тэгээд ийм тохиолдолд хөтөлбөрийнхөө асуудал дээр Монгол банк яг ямар байр суурьтай байгаа юм бэ? Нэг.

Хоёрдугаарт гадаад зах зээл чинь хаагдчихсан байгаа. Хөрөнгө оруулалт босгоё гэх юм бол хамгийн багадаа 12, 13, 14 хувийн хүүтэй л босгоно шүү дээ. Магадгүй одоо бол 15 хувьтай л байгаа байх. Тэгээд ийм үед дахин санхүүжилт явуулна гэдэг чинь асар их өндөр зардлаар бид нар зээл авах болчхоод байгаа байхгүй юу. Гэтэл энэ өр зээлийн асуудал ямар байгаа билээ. Тэгээд энэ дээр чинь Монгол банкны өөрийнх нь байр суурийг асуугаад байна шүү дээ.

Хоёрдугаарт. “Эрдэнэс Тавантолгой” гэдэг компанийн бүх мөнгө нь бүгдээрээ л Голомтоор л явдаг юм байна лээ шүү дээ. Тэгээд одоо энэ асуудлууд урсгал нь зогсчихлоор тэр банк чинь ямар байх билээ. тэгээд эрсдэл.../минут дуусав/

**Ц.Цэрэнпунцаг:** Доржханд гишүүнд 1 минут нэмж өгье. Нэмээд асуултаа асуучихъя.

**Т.Доржханд:** Тэгэхээр санхүүгийн секторын тогтвортой байдал гэхээр системийн банкнууд байна. Системийн банкнууд дотор нэг нь Голомт банк байна. Гэтэл энэ Голомт банк чинь тэр 10 хувийн төлөөлөлтэй ч байлаа гэсэн бүхэл бүтэн тэр нэг том Монголыг авч явж байгаа “Эрдэнэс тавантолгой” гэдэг компанийн чинь бүх мөнгийг Голомт банкаар л явуулж байна шүү дээ. Тийм биз дээ. Тэгж байж л энэ санхүүгийн сектор дээр нэг ийм инструмент байгаа болохоор л ийм том пирамидыг угсраад хийж байна шүү дээ. Өмнө нь бас Эрдэнэтийг бас л мөн адилхан нэг том банктай нөхөр л бас пирамид угсраад л хийсэн шүү дээ. Тэр дээр нь дандаа арга хэрэгсэл нь санхүүгийн сектор байдаг. Би бас хардаад байгаа юм. Алтанхуяг, Баттулга гэдэг хүн Хаан банкийг авах гээд зориод байсан нь үнэн байна. Яагаад вэ гэхээр яг л ийм инструмент хэрэгтэй байсан байхгүй юу. Тэгээд энэ инструмент чинь дандаа хулгайн арга хэрэгсэл болоод байх юм бол банкны сектор чинь яах юм бэ. Тэгээд энэ чинь өөрөө эрсдэл үүсгээд байна шүү дээ. Тэгээд энийгээ эрүүлжүүлж бүтцийн өөрчлөлт хийе гэхээр яагаад тэрийгээ хийхгүй байгаа юм.../минут дуусав/

**Ц.Цэрэнпунцаг:** Хариулъя. 5 номерын микрофон өгье.

Б.Лхагвасүрэн: Доржханд гишүүний асуултад хариулъя. Олон улсын валютын сангийн хөтөлбөр бол мэдээж бас нэг хувилбар мөн. Төв банкны зүгээс ч гэсэн нэгэнт ингээд Монгол Улсын валютын нөөц өөрөө тодорхой хэмжээнд бага түвшинд байна. Хэрвээ Засгийн газраас хэрвээ ингээд Олон улсын валютын сангийн хөтөлбөрийг авъя. Хөтөлбөр бол янз янзын хөтөлбөрүүд байгаа. Та өөрөө сайн мэдэж байгаа. Тэгэхээр тэр олон хөтөлбөр дотор бол мэдээж яг өнөөдрийн нөхцөл байдалдаа тохирсон байхаар ийм хөтөлбөрийг авах боломж нь байгаа. Хэрвээ Монгол Улс өөрөө хүсэх юм бол. Бид Олон улсын валютын сангийн жилийн намрын уулзалтад оролцсон байгаа. Сангийн сайдтай хамт. Тэрэнд Олон улсын валютын сангийнхан хэлж байсан. Нэгэнт дэлхий нийтэд хамарсан ийм төвөгтэй байдал байгаа учраас өнөөдөр Олон улсын валютын сангийн хөтөлбөрийг авъя..../минут дуусав/

**Ц.Цэрэнпунцаг:** Хариулт хангалтгүй байна. 2 минут нэмж өгье.

**Б.Лхагвасүрэн:** Олон улсын валютын сангийнхан хэлж байсан. Нэгэнт дэлхий нийтийг хамарсан байдалд байгаа учраас дэлхийн 40-өөд улс Олон улсын валютын сангийн хөтөлбөрт оръё гээд оочирлоод байж байгаа. Монгол Улсын хувьд ч гэсэн хөтөлбөрт орох асуудал нь нээлттэй шүү гэдгийг Олон улсын валютын сангийнхан өөрсдөө хэлсэн байгаа юм. Тэгээд бидний хувьд мэдээж ийм өр төлбөр, ялангуяа тэр төлбөрийн тэнцэл, өр төлбөр төлөх тал дээрээ асуудал нь байгаа учраас ер нь бол шийдэл талаасаа харах юм бол Валютын сангийн хөтөлбөр нь хамгийн зөв байж болох хувилбар нь. Яагаад гэвэл Монгол улсын экспортыг бол маш огцом нэмэгдүүлэх эс үгүй бол яг түрүүн таны хэлж байгаа олон улсын нээлттэй зах зээл дээр хөрөнгө босгох зардлын асуудал нь өөрөө маш төвөгтэй. Ялангуяа АНУ-ын бодлогын хүү 4 хувьд хүрчихсэн ийм үед Монгол Улсын өөрөө эх үүсвэр татах юм бол 2 оронтой тооны хэмжээнд л хүүгийн зардал гарахаар хэмжээнд яригдаж байгаа үед бол ингээд харьцуулах юм бол хөтөлбөрийн талаасаа хөтөлбөр бол хямдхан хүүтэй орж ирнэ. Мэдээж хөтөлбөрийн нөхцөл буюу кондейшн гээд зүйлүүд нэлээн яригдах байх. Энэ дээрээ ямар кондейшн байх вэ гээд л яригдах л болов уу л гэж харж байна.

Голомт банкны хувьд нэгэнт ингээд нээлттэй болсон гэдэг маань бидний нөгөө реформ шинэчлэлийг нь л хийж байгаа л энэ л алхам шүү дээ. Тэгэхээр Голомт банк нээлттэй хувьцаат компани болсон. Хяналтууд орж ирнэ. Тэгэхлээр миний хувьд юу гэж ойлгож байна гэхээр үнэхээр тэр тухайн харилцагчийн л сонголтын асуудал. Тэр асуудал яалаа гээд нэгэнт тухайн банк дээр нь өнөөдөр хангалттай хэмжээний заавал байлгах нөөцийг хангаад ажиллаж байгаа хангалттай хэмжээний эх үүсвэрүүд байна. Ялангуяа төлбөрт хөрөнгө үүсгэх чадварын үзүүлэлтүүд нь өнөөдөр банкны системд маш өндөр байгаа шүү дээ. 35-аас дээш хувьтай. Олон улсын жишиг бол 25 гэж байдаг бол өнөөдөр Монгол Улсын хэмжээнд..../минут дуусав/

**Ц.Цэрэнпунцаг:** Чинзориг гишүүн асуултаа асууя.

**С.Чинзориг:** Яах вэ энэ 2022 онд Төрөөс мөнгөний талаар бодлогын бичгийн баримтын хэрэгжилт тогтоолын хэрэгжилтийн тайланг сонсож байна л даа. Тэгээд энэ чинь тэгээд л тодорхой л доо. Тэгээд үндсэндээ энэ 2022 онд Төрөөс мөнгөний талаар баримтлах бодлогын бичиг баримт, Их Хурлын тогтоолоор баталсан Үндсэн чиглэлийн биелэлт ямар биелэлттэй байгаа гэдэг нь маш хэрэгжилт их хангалтгүй л байна л даа. Бид чинь мөнгөний бодлогыг батлахдаа 2022 онд инфляц гэхэд 6 дээр +2 байна гэсэн одоо энэ чинь 15, 16-даа хүрчихлээ. Валютын ханш хэд болчхоод нэмэгдчихээд байгаа билээ. Төлбөрийн тэнцэл хасах энэ чинь ямар хэмжээтэй болчхоод байгаа билээ гээд асуудал маш их байна л даа. Тэгэхээр бид бол 2022 оны энэ мөнгөний бодлого Их хурлын тогтоолоо баталсан Үндсэн чиглэлийн биелэлт бол хэрэгжилт нь маш тааруухан л байгаа юм л даа. Тэгэхээр энэ юунаас болоод байгаа юм бэ гэж дүгнэж байна вэ? Лхагвасүрэн ерөнхийлөгч өө. Ковидын нөхцөл байдал, Олон улсад үүссэн нөхцөл байдал ойлгож байна. Энэ нь энэ мөнгөний бодлогын хэрэгжилт маш тааруухан гарахад хэдэн хувь нөлөөлж байгаа юм. Дээр нь дотооддоо бас бид авч чадаагүй. Нөөц боломж юу алдсан, юунаас алдчихав. Нөгөө талдаа энэ төсвийн бодлоготойгоо хэр уялдсан юм. Төсвийн бодлого бас бид чинь 2022 онд машиндаа тэлсэн төсөв баталчихсан шүү дээ. Анх удаагаа хамгийн өндөр зарлагатай, 18 их наядын төсөв баталлаа гээд л 2022 оны төсөв баталсан. 2 удаа тодотгол хийсэн. Маш их хэмжээний хөрөнгө оруулалт баталсан. Тэгээд энэ төсвийн бодлого, мөнгөний бодлого 2 чинь хэр уялдсан юм. Энэ мөнгөний бодлогын хэрэгжилт ийм бас муу тааруухан байгаагийн чинь хэдэн хувь нь энэ мөнгөний бодлого, төсвийн бодлого 2 уялдаагүйгээс болсон гэж та үзэж байгаа юм. Тийм тооцоо судалгаа байна уу, үгүй юу?

Яг одоо ингээд Их Хурлын тогтоолоор баталсан Үндсэн чиглэлийг нэг бүрчлэн яривал маш их юм байна л даа. Тухайлбал. Ажлын байр нэмэгдүүлэх 10 их наядын хөтөлбөр ямар үйр дүнтэй хэрэгжсэн юм. Ямар хэмжээний зээл гаргасан юм. Хэчнээн ажлын байр бий болсон юм. Хөрөнгө оруулалтын зээлийг нэмэгдүүл нөгөө нөхцөл шаардлагаа сулруул гэсэн тэр ямар үр дүнтэй болсон юм? Орлогын тэгш бус байдлыг бууруулах талаар тодорхой арга хэмжээний авна л гэсэн, нэмүү өртөг шингэсэн аж үйлдвэрийг дэмжинэ л гэсэн. Үр дүн нь хаа байна вэ. Эдийн засгийн өсөлтийг дэмжсэн бодлого явуулна л гэсэн. Уул уурхайн бус экспортыг дэмжих бодлого явуулна л гэсэн. Ямар бодлого явуулсан юм, ямар үр дүн хүрсэн юм. Ингээд нэг бүрчлэн яривал асар их юм байна. Тэгээд энэ бүгд маань үндсэндээ тэгээд хэрэгжсэн гэхээсээ хэрэгжээгүй, хэрэгжилт нь маш тааруухан байгаад л ийм л юм болчихлоо шүү дээ. Тэгээд бид нар энд ямар дүгнэлт хийж байгаа юм. Ний нуугүй хэлэхэд иргэдийн амьдрал маш хүндэрч байна шүү дээ. Энэ бараа бүтээгдэхүүний үнийн өсөлт чинь дийлдэхээ байлаа шүү дээ. Ард түмэн чинь гадаа хийгээд байгаа жагсаалт чинь тэр нүүрсний хулгай гээд байгаа юм. Хулгайгаасаа л илүүтэй энэ ард түмний аж байдлын түвшний доройтол. Энэ юмны бүтээгдэхүүний үнийн ч өсөлтийг дийлэхээ байгаад л ард түмэн чинь бас тэсэлгүй л гараад ирж байгаа байхгүй юу. Тэгээд ийм юмнуудыг бид яаж дүгнэх юм бэ. Яг юунаас болсон юм бэ? Би бол тэр ковид, олон улсын нөхцөл байдал гэхээсээ би яг дотооддоо болсон юмыг та нар бүр тодорхой сайн хэлээч.../минут дуусав/

**Ц.Цэрэнпунцаг:** Ажлын хэсэг. Хэн хариулах юм.Лхагвасүрэн Ерөнхийлөгч хариулъя. 5 номерын микрофон өгье.

**Б.Лхагвасүрэн:** Чинзориг гишүүний асуултад хариулъя. Ерөнхийдөө тоон статистик энэ өөрөө баримт л байгаа л даа. Тэгээд 3 дугаар улирлын байдлаар Монгол Улсын эдийн засаг 3.7 хувийн өсөлттэй байна. Ялангуяа миний түрүүн хэлээд байгаа уул уурхай, уул уурхайг дагасан тээвэр, тэгээд барилгын салбар. Энэ 3 салбарт бол ковидын өмнөх түвшиндээ хүрээгүй байна. Бусад салбарууд дээр ковидын өмнөх түвшинд хүрэхээс гадна бүр илүү өсөлттэй байна гээд. Энд бол Монголбанкны хувьд бол яг мөнгөний бодлого яаж энд нөлөө байх вэ гэхээр бид мөнгөний бодлогыг маш зөөлөн, аажим чангаруулж эхэлсэн. Энэ маань гол зорилго нь өөрөө бас л энэ эдийн засгийн өсөлтийг, ялангуяа эдийн засгийн өөрөө эмзэг, энэ өсөлтийг бидний хувьд ч гэсэн эмзэг хүлээж байгаа. Тогтвортой ийм өсөлт ингээд үргэлжлээд найдвартай байх уу, үгүй юу гэдэг нь бас өөрөө тодорхой бус байгаа учраас бол энэ өсөлтийг л дэмжих зорилгоор л мөнгөний бодлогыг аажим чангаруулж ирсний үр дүн энэ байгаа байх гэж харж байгаа.

Өөр нэг бас тоо 2022 оны 10 сарын инфляцын түвшин 14.5 хувь гарсан. Энэ 14.5 хувийг дотор нь задлаад үзэх юм бол 2.2 хувь нь тээврийн зардал, 4.5 хувь нь импорттой холбоотой зардал, дам нөлөө буюу импортын бараа бүтээгдэхүүний үнэ өсөхөөр дотоодын бараа бүтээгдэхүүн бас дагаж өсдөг. Энэ нь өөрөө хэрвээ бас импортын бараа нь өөрөө түүхий эд байж байгаад элсэн чихэр ч гэдэг юм уу, цагаан будаа ч гэдэг юм уу Монголд үйлдвэрлэдэггүй түүхий эд байж байгаад Монголын дотоодын бүтээгдэхүүний орц болоод явахын бол нөлөө нь 2.1 хувь гээд энэ 3 нөлөөг нэмээд үзэх юм бол 9.7 хувь байгаа юм. Тэгэхээр өнөөдөр 14.5 хувийн 9.7 хувь нь импортын буюу гаднаас орж ирсэн ийм нөлөөлөл байгаа л даа. Тэгэхлээр энэ инфляцын маань ингэхээр бидний хувьд Төв банкны зүгээс яг эдгээрт шууд очоод нөлөөлөх боломж байхгүй гэж харж байгаа. Тэгэхээр энэ утгаараа хэдийгээр ерөнхий төгрөгийн тогтвортой байдлыг хангах үүднээсээ бодлогын хүүг чангаруулаад, төгрөгийн өгөөжийг нэмэгдүүлээд, дээр нь эрэлтийн шалтгаан үүсгэхгүй байхаар л ингэж чангаруулж авсны үр дүн энд л байгаа л байх. Энэ нь өөрөө инфляц маань өөрөө ингээд тогтворжоод хяналтад ороод ингээд буураад явах юм бол удахгүй зорилтот түвшнийхээ хүрээнд ороод макро түвшнийхээ хувьд бол энэ тогтвортой байдал бий болно л гэж л ингэж л харж байгаа юм.

**Ц.Цэрэнпунцаг:** Би сүүлд нь ганц нэг асуулттай, ганц нэг санал хэлчихье. Хамгийн гол нь энэ 5 сард чинь том төлөлт хийнэ. Засгийн газрын том төлөлт хийгэ. Гадагшаа өрөө төлнө. Тэгээд энэ хугацаанд хэрвээ бид нар энэ 5 сард төлж чадахгүй бол хүнд байдалд орно. Ойлгомжтой. Тэгээд энэ нөөц төлөвлөгөөтэй байх ёстой. Монголбанк энэ дээр юу гэж зөвлөж байгаа юм. Засгийн газартаа юу гэж зөвлөж байгаа юм. Шууд тодорхой яривал Олон улсын валютын сангийн энэ хөтөлбөрөө бид нар ярилцаад, хэлэлцээд, хэлэлцээрээ хийгээд бид нарын нөхцөл байдал сайжирвал энэ нээлттэй цаашаа нөхцөл байдал сайжирсан учраас энэ хөтөлбөрт орж заавал тэр төсөв дээрээ хатуу үүрэг хүлээж тэр зардлаа танах, тэр тавьж байгаа шаардлагуудыг биелүүлэх шаардлагагүй болчихно. Тэгэхээр бид нар ямар ч байсан нөөц, бид нар маргааш юу тохиолдохыг өнөөдөр мэдэхгүй байна шүү дээ. Тэгэхээр зэрэг бид нар энэ дээрээ ямар нөөц төлөвлөгөө байх юм бэ. Энэ дээр та бүхэн юу гэж зөвлөж байгаа юм. мөнгөний бодлого барьж байгаа Та бүхэн энэ дээр Засгийн газартаа зөвлөж байх ёстой. Ямар зөвлөгөө байгаа юм. 2 дахь асуудал бол олон гишүүн ярьж байгаа. Энэ эдийн засгаа ингээд борцлоод хаячхаж болохгүй. Энэ бодлогын хүү чинь өсөөд байвал ингээд борц боллоо гэнэ. 12 өндөр байна гэж бодлогын хүүг. Тэгтэл инфляц маань 14.5-тай байгаад байна. Тийм үү. Тэгвэл бид нар энэ бодлогын хүүгээ нэмэхгүйгээр, борцлохгүйгээр эдийн засгаа борцлохгүй гэж үзвэл та нар энэ Засгийн газарт төсөв талдаа ямар бодлого байвал энэ 12 хувийн хүү, нөлөөг суллахгүй, бууруулахгүйгээр энэ үр дүнгээ өгөөд харин ч дэмжлэг болоод явах Засгийн газраас хүсэж байгаа төсвийн тал дээр авч хэрэгжүүлэх төсвийн талаас авч хэрэгжүүлэх Засгийн газраас авч хэрэгжүүлэх ямар арга хэмжээнүүд байвал энэ 12 хувийнхаа бодлогын хүүтэй явахад та бүхэнд дэм болох юм бэ? Нэг ийм асуулт байна.

Гадаад валютын албан ёсны нөөц бол мэдээж сая түрүүн тоог нь ярилаа. Тийм ээ. Тэгээд энэ чи л хамгийн идэвхгүй үе шүү дээ. Эрээний хил боомт хаалттай байна. Цагаан сарын нөгөө юм зөөдөг юм нь арай гайгүй болсон. 3, 4 сар гээд нөгөө барилгын салбар маань ажил нь ороод амьдраад эхлэхээр зэрэг нөгөө жоохон валютын чинь нөөцийг сороод явчихна аа. Тэгэхээр зэрэг та бүхэн ингээд нөхцөл байдал энэ хэвээрээ үргэлжлээд энэ дайн байлдаан нь үргэлжлээд энэ Хятадынх нь энэ урд талын хил гааль, боомтынх нь үйл ажиллагаа ийм маягтай яваад байвал та бүхэн ямар арга хэмжээ авах юм бэ? Энэ хавар импорт нэмэгддэг, импортын барилгын салбарын үйл ажиллагаа идэвхэжсэнтэй холбоотой өсдөг энэ өсөлтийг хамгаалахын тулд та бүхэн яах юм. Энэ гарч ирэх энэ хүндрэл, энэ дарамтаас сэргийлэхийн тулд ямар арга хэмжээ авмаар байгаа юм? Энэ дээр ямар юм бодож төлөвлөж байгаа юм байгаа юм.

Хамгийн эцэст бол ард түмэнд хамгийн хүнд тусаж байгаа юм бол үнийн өсөлт инфляц. Тэгэхээр зэрэг түрүүн олон гишүүд ярьж байна. Монголбанкны гол хийх ёстой ажил Монгол төгрөгийн ханшийг, худалдан авах чадварыг хамгаалах ёстой гээд. Тэгэхдээ ерөнхийдөө бид нар ойлгож байгаа. Дэлхийн улс орон энэ дундаж өнөөдрийн хувьд Дэлхийн олон улс оронд хөгжсөн, хөгжөөгүй, хөгжиж байгаа улс орнууд явж байгаа инфляцтай манай инфляц бас тийм их өндөртэй орохгүй. Ер нь ингээд дундаж нь бариад явж байгаа. Энийг хэн бүхэн ойлгож байгаа. Тэгэхдээ энэ бол ард түмэнд хамгийн хүнд тусдаг. Ялангуяа орлого багатай иргэдэд хамгийн хүнд тусдаг юм энэ шүү дээ. Хамгийн гол орлогынхоо ихэнхийг нь идэж, уух юм. Ялангуяа өнөөдрийн үнэ өсөж байгаа хүнсний энэ бараа бүтээгдэхүүнд ихэнх зардал нь гардаг учраас энэ хүнд тусдаг. Тийм учраас бид нар энэ инфляцыг энэнээс цаашаа бид нар өндөр өсгөж болохгүй. Энэ бол бид нар ард түмнийхээ өмнө бид нар Засгийн газар, Монголбанк 2 энэ дээр хамтарч ажиллаж энэ дээр хатуу ажиллах ёстой. Тэгээд энэ дээр ажиллахын тулд та бүхэн энэ Засгийн газраас та нарт яаж ажиллавал, энэ 2 бодлогоо яаж холбож ажиллавал бид нар энэ цаашдаа энэ инфляцыг энэнээс дээш дахиад 14.5-аас цаашаа өсөхгүй барих бололцоотой юм. Ялангуяа бид нар хууль гаргасан. Гол нэрийн бараа бүтээгдэхүүнүүдийн үнийн өсөлтийг тогтворжуулах гээд л. Тэгээд л хомсдолыг сэргийлэх тухай гээд хууль гаргачихсан яваад байдаг. Тэгтэл өнөөдөр гурилын үнэ нэмэгдчихсэн. Хаа сайгүй ярьж байгаа. Хөдөө гадаагүй, хот суурингүй. Тэгтэл энэ гурилын үнэ нэмэгдсэнийг бид нар араас нь шалгахын тулд та бүхэн бидэнд энэ Их Хурал дээр нь, Байнгын хороо дээр мэдээлэл өг. Тэр ямар, ямар газар тариалангийн компаниуд нь ямар гурил үйлдвэрлэгчид нь ямар хэмжээтэй энэ хөнгөлөлттэй зээлүүдээс авсан юм. Тэд бид нар энэ хэрэглэгчдийн эрх ашгийг хамгаалах, шударга өрсөлдөөнийг хамгаалах энэ хэрэглэгчдийн эрх ашгийг хамгаалах газартай хамтарч энэ тэр шалгалт хийж бид нар ажиллах хэрэгтэй. Энийг бид нар тодорхой болгож өнөөдөр өчнөөн хөнгөлөлттэй, энэ инфляцад бас түлхэц болоод байгаа бага хүүтэй, дэмжлэгтэй засгаас татаасыг нь өгч байгаа зээлүүдийг авчхаад өнөөдөр эд нар гурилынхаа үнийг, будааныхаа үнийг нэмээд сууж байгаа юм уу. Энэ нь шууд иргэдэд нөлөөлөөд байгаа юм уу? Ямар учиртай ингэж ихэссэн юм. Энэ дээр бид нар хатуу ажиллана шүү. Энэ дээр хамтарч ажиллан та бүхэн мэдээллээ маш нарийн гаргаж тэр зээл авсан, хөнгөлөлттэй хөтөлбөрт хамрагдсан аж ахуйн нэгжүүдийн жагсаалтыг бид нар гаргаж өгөөрэй. Ийм байна.

Эцэст нь хэлэхэд дэлхий даяар Та бүхэн бүгд тэр мэдээ, ялангуяа гаднын улс орнуудын дэлхийн нийтийн санхүүгийн нөхцөл байдлыг бүгдийг нь харж байгаа. Бүх л улс орнуудын Төв банкнуудын бодлогыг харж байгаа. Тэгээд л үүний төлөө олон эдийн засагчид, энэ чиглэлийн мэргэжилтнүүд бүгдийнх нь яриаг та бүхэн өдөр болгон харж байгаа. Easy maining гэдэг юм байхгүй болсон гээд байгаа шүү дээ. Тэгээд энэ рүү бид нар 2023, 2024 он буцаад энэ ковидын өмнөх энэ 2019 оных шиг ийм нөхцөл байдалд буцаад очно гэж найдалтгүй. Шинэ нөхцөл байдал үүссэн. Дахиад цаашдаа хэдэн жил бид нар энэ хямд, бага хүүтэй ингэж их олдож байсан мөнгө байхгүй боллоо гэж байгаа юм. Тэгэхлээр бид бүхэн мөнгөний бодлогоо энэ чиглэл рүү явах ёстой. Бид нар Монгол улс цаашдаа мөнх оршино. 2024 оноор дуусахгүй, 2023 оноор дуусахгүй. Тэгэхээр энэ шинэ орчинд ажиллах нөхцөл шаардлага бий боллоо. Энэ та бүхэнд ямар стратеги, ямар бодлого Монголбанкнаас боловсруулж ажиллаж байгаа юм. Ийм асуултуудад хариулт авъя. 5 номер. Лхагвасүрэн ерөнхийлөгч хариулах уу. 5 номерыг нээе.

**Б.Лхагвасүрэн:** Цэрэнпунцаг гишүүний асуултад хариулъя. Мэдээж 2023 он бол ялангуяа төлбөр төлөх ийм том төлбөртэй л ийм жил байгаа. Тэгээд тийм хангалттай хэмжээний эх үүсвэр, нөөц бас хангалттай хэмжээнд байхгүй учраас тодорхой хэмжээний нөөц төлөвлөгөө зайлшгүй байх шаардлагатай. Тэр утгаараа Төв банкны зүгээс Засгийн газар, Сангийн яамтай мэдээж хэд хэд уулзаад яриад явж байгаа. Ер нь мэдээж яг өөрөө бүх юмаа хийгээд даваад гаръя гэх юм бол экспортоо яаж нэмэгдүүлэх вэ. Ялангуяа ковидын өмнөх түвшинд хүртэл нүүрснийхээ экспортыг нэмэгдүүлье гэвэл 36 сая тоннд хүргэх ийм зайлшгүй шаардлага гарч ирнэ. 11 сарын байдлаар бидний авсан мэдээллээр бол 26 сая тонн нүүрс экспортолсон байна. Оныг дуустал цөөхөн хэд хоногт явах юм бол 28 сая тонн руу хүрэх байх. Ер нь 30 сая тонн руу арай хүрэхгүй л юм шиг байгаа юм. Ирэх онд энэ хурдаараа явах юм бол 36 сая тоннд хүрэх боломжтой. Мэдээж нүүрсний орлого бол өөрөө ямар нэг бартер буюу өөр зүйлд, өөр санхүүжилт, өөр хөрөнгө оруулалтын хэлбэрээр зарцуулагдахгүй бол мэдээж хангалттай хэмжээний бас валютын нөөц урсаж орж ирэх боломж нь мэдээж байгаа. Энэ боломж харин өөрөө очоод ашиглаж чадах уу, үгүй юу гэдэг дээр асуудал байгаа. Тэгээд та нэгэнт нөөц төлөвлөгөө гэж ярьсан учраас зүгээр нөөц төлөвлөгөөний хувьд бидний хувьд бол яг Монгол Улсын хувьд дунд болон урт хугацаандаа эргээд тогтвортой байх эдийн засаг маань өөрөө бас 5-6 хувийн өсөлттэй сэргэж гарахаар ийм тооцоо судалгааг зөвхөн Монголбанк гэхгүйгээр Олон улсын валютын сан, Олон улсын санхүүгийн байгууллагууд хүртэл яг л ийм адил төстэй тооцоо судалгаатай байгаа учраас яг энэ 2023 оныхоо энэ богино хугацаанд өрийн хямрал үүсгэхгүй байхаар ямар нэг өрөө төлж чадахгүй дефолт зарлуулахгүй байхаар энэ гарах арга замууд, хувилбарууд байгаа. Тэр нэг хувилбар нь бол түрүүн Доржханд гишүүний асуусан тэр Олон улсын валютын сангийн хөтөлбөрийн ийм хувилбар байх боломжтой. Мэдээж бас энэ Олон улсын валютын сангийн хөтөлбөр дотор янз янзын бас хөтөлбөрүүд байдаг. Тэрний хамгийн зохистой хөтөлбөр нь ч байх боломжтой. Тэгэхдээ мэдээж хөтөлбөр өөрөө хямдхан эх үүсвэр орж ирдэг ч гэсэн маш хатуу нөхцөлүүд тавьдаг. Ялангуяа Төв банкны зүгээс юу хийж болох юм, юу хийж болохгүй юм. Улсын төсөв буюу Засгийн газрын хүрээнд бас юуг хийж болох ямар хэмжээнд байх вэ гэдэг ийм зүйлүүд яригдана. Яг энд үргэлжлүүлээд ярих юм бол Монгол банкны мөнгөний бодлоготой өнөөдөр улсын төсвийн бодлого яаж нийцтэй байх вэ гэхээр бидний зүгээс бас өмнө нь мөнгөний бодлогоо өргөн бариад хэлэлцүүлж байхдаа хэлж байсан. Засгийн газрын энэ төсөв дээр алдагдалгүй л байх хэрэгтэй. Тэгэхлээр 18 их наядын орлого 20 их наядын зардалтай гэдгээрээ ингээд 2 их наядын алдагдалтай төсөв байгаа. Хэрвээ энэ алдагдлыг л хэмнээд, байхгүй болгочих юм бол буюу 2 их наядыг л хэмнэлт гаргаж ирэх юм бол ер нь мөнгөний бодлого, төсвийн бодлогоор тодорхой үр дүн гарах боломжтой гэж Төв банкны зүгээс харж байгаа.

Мэдээж зээл олголт, эдийн засаг руу зээлийн хүртээмжтэй байх асуудал нь мэдээж Төв банкны зүгээс зайлшгүй анхаарч байх асуудал. Тэр утгаараа өнөөдөр одоо арилжааны банкнуудаас нийт эдийн засаг, хувийн сектор руу олгож байгаа зээл бол өнөөдөр 11 хувийн өсөлттэй байна. Ер нь 10-15 өсөлтийн хооронд байх юм бол энэ тохиромжтой хэмжээ байх боломжтой гэж Төв банкны зүгээс харж байгаа. Тэгэхээр аль болохоор зээлийн тасалдал үүсгэхгүй, зээлийг тодорхой хэмжээгээр эдийн засаг руу гаргаж байх, арилжааны банкаараа энэ зээл нь өөрөө олгогдоод явах. Ялангуяа арилжааны банкны өөрийнх нь эх үүсвэрээр эдийн засаг руугаа ороод эргэлдээд явбал.../минут дуусав/

**Ц.Цэрэнпунцаг:** Хариулт бас дутуу байгаа шүү. Тэр гурил, мах, бензин дээр үнэ тогтворжуулах энэ чиглэл рүү хийсэн хөнгөлөлттэй зээл олгож байгаа шүү дээ. Энэ дээр бид нарт мэдээлэл өгнө шүү гэдэг дээр та бүхэн бас түрүүн хэлсэн. Тэгээд бид нарт бас Байнгын хороон дээр Байнгын хорооны гишүүдэд энэ талаар тодорхой мэдээлэл өгнөөгөөрэй.

Хоёрдугаарт. Та бүхэн түрүүн хэлсэн Байнгын хорооноос та бүхэнд нэг шаардлага тавьж ажиллана. Ялангуяа инфляцыг бол бид нар энэнээс ингэж дээш нь явуулах үнэхээр ийм нөхцөл байдал үүсэх юм бол ард түмэнд, ялангуяа орлого багатай иргэдэд маань хүнд тусна. Тийм учраас энэ дээр бид нар хатуу бодлого явуулах ёстой. Тийм учраас ойлгож байгаа. Та бүхэн зөвхөн дангаараа мөнгөний бодлогоор энийг зохицуулахад хүнд байгаа учраас заавал төсвийн бодлоготойгоо энийг уялдуулж явуулах ёстой. Тэгээд үүнээс гадна та бүхэнд мэдээж экспорт яриад байна. Экспортоор бид нар хэн нь ч өнөөдөр контрол алга. Урд хилээ хаачихвал тэгээд л байхгүй. Ганц зах зээл дээрээс хамааралтай. 2 гуравхан бүтээгдэхүүнтэй бид нар. Бид нарын өнөөдөр контролдож болох юм юу юм. Та нар бүгдээрээ нэг зэрэг хариулна шүү дээ. . Импорт. Хавраас бид нар нөхцөл байдал он гараад, цагаан сар өнгөрөөд бид нар нөхцөл байдал ийм байдалтай үргэлжлэх юм бол бид нар импортыг яаж импортоор бид нар контрол тавих вэ? Яаж импортоор бид нар арга хэмжээ авах юм. Ялангуяа энэ тансаг хэрэглээ, архи, тамхи, үнэтэй машин, их үнэтэй олон барилгууд баригдаж байна. Энэ барилгууд тэгээд цаашаа үргэлжлээд байхад бид нар хажууд нь ард түмэн энэ орлого багатай ялангуяа иргэд маань ингээд юмных нь үнэ өсөөд байж байх уу эсвэл энэ бид нарт 1, 2 жил хойш нь тавьчхаад царцаачхаад /царцаах гэдэг үг мэднэ. Тийм ээ/ Царцаачхаад бид нарт нэг их алдаад байх юм байхгүй. Энэ Улаанбаатараар дүүрэн баригдаж байгаа, мөнгө нь хаанаас гарч байгаа нь мэдэгдэхгүй. Энэ яригдаад байгаа нүүрсний хулгайтай холбоотой. Энэ мөнгө рүү ч явж байж магадгүй. Энэ үнэтэй, үнэтэй том хорооллууд бараг зарим алтаар барьж байх шиг байна. Энэ байшингууд явуулаад бид нар хажууд нь ард түмнийхээ авч, идэж уудаг, өдөр тутам хэрэглэдэг гурил, хоол хүнснийх нь үнийг өсгөөд, тэгээд хажууд нь энэ барилгуудыг цаашаа үргэлжлүүлээд явуулаад байх юм уу, үгүй юу. Энийг бид нар бодож хатуу ярих ёстой. Энэ дээр 2 нүүр гаргаад байх шаардлагагүй. Тийм учраас энэ чигээрээ үргэлжлэх юм бол бид нар дахиад он гараад үргэлжлэх юм Эдийн засгийн байнгын хорооноос санаачилга гаргана. Бид нар импорт дээрээ яаж контрол тавих юм, яаж бид нар импорт дээр ажиллах вэ гэдэг ийм бодлогоо гаргана шүү. Энэ дээр та бүхэн бас өөрсдийнхөө бодлого чиглэлээ гаргаж танилцуулах хэрэгтэй байх гэж санаж байна. Ингээд гишүүд асуулт асууж санал хэлж дууслаа.

Ингээд “Төрөөс мөнгөний бодлогын талаар 2022 онд баригдах үндсэн чиглэл батлах тухай” Улсын Их Хурлын 91 дүгээр тогтоолын хэрэгжилтийн тайланг хэлэлцэж дууслаа.

Эдийн засгийн байнгын хорооны өнөөдрийн хэлэлцэх асуудал дуусаж, хуралдаан үүгээр өндөрлөж байна. Ингээд хуралдаанд идэвхтэй оролцсон гишүүддээ баярлалаа. Монгол банкных нь та бүхэнд бас баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Э.СУВД-ЭРДЭНЭ